
1. AZ ORSZÁG 


Európánkat azok a barbár népek teremtették meg, melyek egymástól 
függetlenül, külön-külön támadtak a gyengülő római birodalomra s 
országaikat annak romjain alapították meg. Ezek megdöntötték az impérium 
hatalmát, de átvették kultúráját, az immár keresztény latinitást, anélkül 
azonban, hogy a magukét teljesen feladták volna. Ötvözetek keletkeztek 
ilyenformán, népenként egyéni barbár elemekkel és így egyéni arányokban 
is. Nemcsak nemzeti országok, de nemzeti kultúrák is keletkeztek tehát az 
egykori római egység helyén, melyeket összefogott és hasonlóvá tett ugyan 
a latin örökség, a vallás és műveltség közössége, ám elkülönítette őket 
eredetük és a független különállás megőrzésének a törekvése. 

Ezzel eldőlt Európa sorsa, de meghatároztatott szelleme is: megfogant az 
az eszmény, mely magában hordja a normát, milyennek kell lenni 
Európának. Európa - ez mindig élt gyermekeiben, tudatosan vagy 
tudattalanul, s vezérelte gondolataikat, érzéseiket, cselekedeteiket, egész 
maguktartását - egy nagy szellemi egység, közös kultúrával, ideálokkal és 
végső célokkal, ám független, önálló tagokkal, nemzetekkel, melyek mind 
összefüggenek Európa egységében, nem függenek azonban egymástól; 
szolgálni kötelesek valamennyien az európai szellemi egységet és céljait, 
nem kötelesek azonban szolgálni egymás érdekét. Európa egy sokszínű 
egység. Aki egysége ellen támad, rossz európai, de rossz európai az is, aki 
sokszínűségét akarja eltörölni. Európa végső lényege a latinitásban is görög 
örökség: az önállóságukra féltékeny városállamok közös Hellászának 
szelleme: az egyetemesség és individualizmus csodálatos és csodálatosan 
termékeny párosodása. A sokaság egysége és sokaság az egységben: a 
görög filozófia nagy kérdése, a görögség örök titka. S titka Európának is. 

Mily semmitmondó és kicsinyes sopánkodás, hogy a görög városállamok 
önállósága, széthúzása, a politikai egység hiánya döntötte sírba Hellászt! 
Hellászt semmi sem döntötte sírba. Szelleme elevenen él ma is. Ezt a 
szellemet csak a zsarnokság ölte volna meg, amely megszünteti a gazdag 
sokszínűséget. Aki nem érti meg, hogy a harmónia ellentétek feszültsége, 
az nem érti meg a görögséget sem, mert az harmónia. Harmónia, ellentétek 
feszültsége és összezengése. Nem pedig az egyformaság, a tagolatlanság 
egyhangúsága, ha nem éppen halotti csendje. Ez a lényege Európának is. S 


aki ezt nem érti, aki ezt akarja megszüntetni, az nem érti Európát; nem igazi 
gyermeke, de ellensége. Európa népek hazája valóban! Népeké, nemzeteké, 
nem egy népé vagy nemzeté. Egyiké sem. Egyiknek sincs joga a többi fölé 
terjeszkedni, őket elnyomni és sajátos egyéniségüket megszüntetni. Ilyen 
törekvés Európa szelleme ellen való vétek. 

Ám ott él az európai népekben a másik római örökség is: az impérium 
emléke. A birodalom, az egyetemes állam egysége és egyetlensége, a világ 
fölötti uralom, amely egyszer megvalósíttatott, mindig sóvár vágya az 
európai nemzeteknek. Az imperializmus éppen úgy hozzátartozik az 
európaisághoz, mint a tiltakozás ellene. S ez magábanvéve nem volna baj. 
A birodalom, a valódi birodalom csak az állam egységét jelenti, a 
társadalom központi szervezetét, kormányzatát és védelmét, tehát magában 
foglalhat különböző nemzeteket is, anélkül, hogy azok nemzeti sajátosságát, 
önállóságát, mint nemzetet érintené. A birodalom lehet anacionális, 
szupranacionális. Sőt csakis az lehet. A birodalom lényege éppen az, hogy 
népeket, nemzeteket egyesít közös állami kötelékben, ám ő maga fölöttük 
helyezkedik el, ő maga nem nemzeti, hanem semleges nemzeti tekintetben. 
Nemzeti vagy népi birodalom képtelenség, önellentmondás. Ám az európai 
nemzetek nagyrészt magukon hordják eredetük átkát. A törzsből nőttek ki, 
önmagukba zárkózva fejlődtek ki, s így azt a közösséget tartják ideálisnak, 
mely népi közösség, etnikai egység. Eszményük az olyan ország, 
melyet egy nép lakik, államuk a nemzetállam, melyben az államhatalom 
egyetlen nemzetté nőtt nép érdekeit szolgálja. Imperializmusukat nem a 
valódi birodalmi eszme, hanem a nemzeti főhatalom vágya fűti. Hamis és 
jogtalan imperializmus hát ez. Európa szelleme ellenére való. Arra 
törekszik, hogy egyetlen nép és nemzet éljen egyetlen államban Európában, 
vagy legalább is egyetlen nép és nemzet hatalma alatt éljen a többi 
is, elnyomva s népiségükben, nemzetiségükben halálra ítélve. Az európai 
népek imperializmusa és az erőszakos asszimiláció vagy az elnyomó 
nemzetiségi politika igencsak együttjárnak. Ezért nem válhat Európa 
kulturális egysége állami egységgé, birodalommá. Legfeljebb szövetséggé. 

Minthogy ez Európa belső alkata s ilyen eszmények lebegnek előtte, - a 
sokféle nemzet feszültsége harmóniájának légkörében, - minden európai 
nemzetre kettős hivatást ró Európa, a valódi, ideális európaiság védelmének 
és fenntartásának szolgálata. Az egyik az egységnek, a nemzeteket 
összefoglaló szellemnek, a keresztény európai kultúrának a védelme 
minden Európán kívüli támadással szemben. A másik a sokféleségnek a 


védelme, a nemzetek függetlenségének a megóvása, védekezés az ellen, 
hogy bármelyik is közülük a többi fölé kerekedjék s a hegemóniát, az 
egyeduralmat magához ragadva e gazdag sokszínűséget és az ebből fakadó 
feszültség harmóniáját megsemmisítse. Az európai egyensúly újkeletű 
diplomáciai jelszó, de ősi törekvés. Éppen úgy egyidős a középkor hajnalán, 
a népvándorlás vajúdásában megszületett Európával, mint a másik, a 
keresztény kultúra védelme, az őrtállás földrészünk határain. Az utóbbi 
persze együtt jár e határok tágításával, kultúránk terjesztésével, hogy minél 
kisebbre zsugorodjon a világból az, ami nem Európa. Az európai 
terjeszkedésben, kolonizációban ugyan nemcsak ez a védekező gesztus 
jelentkezik, - ami római örökség s nem egyéb, mint a limes egyre kintebb 
tolása, a határ előtti barbár népeknek a birodalomba foglalása vagy elűzése, 
hogy támadásaiktól Róma megszabaduljon, - hanem a vallással kapott 
misszió, a krisztusi küldetés, , elmenvén, tanítsatok minden népeket", de 
mindenesetre benne van a védekezés is. 

Ebben a két formában jelentkezik Európa önvédelme, így óvja lényegét: 
egységét és sokféleségét. Gazdagságát s az ellentétek feszültségének 
harmóniáját. Védi az idegenek ellen s védi tulajdon gyermekei ellen, hogy 
megmaradjon annak, ami: népek hazája. S ha keressük azt az általános és 
végső célt, mely Európa politikai történetét irányította, a múltban és a 
jelenben egyaránt, ha keressük azt a végső és általános értelmet, 
mely egységbe foglalja azt a rengeteg gondot és fáradozást, furfangot és 
csalárdságot, melyet az európai nemzetek diplomatái hivatásuknak 
szenteltek, a tenger vért és pusztulást, mely az európai nemzetek 
hadvezéreinek intésére áradt, s végső motívumukat és jelentésüket megadja: 
ezt találjuk, ezt a kettős önvédelmi küzdelmet a külső és belső ellenségek 
ellen, Európa egységéért és sokféleségéért. Európa egész politikai 
történelme ennek a közel kétezeréves viaskodásnak a képe: a kívülről 
megmegújuló támadások és a bent fel-fellángoló imperialista kísérletek 
visszaverése és elnyomása adják a nagy dráma akcióját. Ez Európa politikai 
történelme a középkorban és az újkorban, a legújabb korban és a jelenben 
egyaránt. 

A magyarság ellenségként jelent meg Európa kapuja előtt és tört be ide, 
elfoglalván a végső római provinciák, Pannónia és Dacia romjait. De a 
romokkal megszentelt föld hamar éreztette varázsát s bizonyára ez is 
hozzájárult a keleti barbárok urainak természetes bölcsességéhez, amikor 
beléptek Európa nemzetei közé. Ezzel pedig vállalták az európai nemzetek 


hivatását, Európa védelmét kifelé és befelé. Most ők építették fel az egykori 
római limest, az ő nyelvükön a , gyepűt", kelet felé, s megőrizték a maguk 
és országuk függetlenségét, önállóságát nyugat és dél felé, útját állva 
Európa sokszínűségét fenyegető túlhatalom kifejlődésének. Hosszú-hosszú 
századokon át Magyarország a végső európai ország s félő, hogy ma is az, s 
ő Európa és a kereszténység bástyája és pajzsa. Régi szólam és változatlan 
érvényű. S az egyetlen érdemünk, amit soha senki nem vont kétségbe, sőt 
elismert és hangoztatott. Annál kevesebbet emlegették a másik hivatást és 
teljesítményt: mint óvta Európát tulajdon gyermekeinek merényletei ellen. 
Nem igen foglalkoztak azzal, milyen és mekkora szerepünk van 
abban, hogy Európa nemzetei meg tudták akadályozni egy olyan impérium 
kialakulását, mely megsemmisítette volna önállóságukat és ezzel halálos 
csapást mért volna Európa lényegére, a soknépűségre, a nemzeti kultúrák 
különállására a nagy egységen belől. Való, hogy a világ összes keresztény 
templomai tornyában zengenek a harangok minden áldott délben Hunyadi 
Jánosnak, Krisztus hősének diadalmas emlékezetére; való, 
hogy évszázadokon át zengett a szó - annál kevésbé a tettleges segítség 
aranya és vasa - a magyar hősiességről, mellyel életünket és hazánkat 
áldoztuk Európa védelmére a tatárral és törökkel szemben, s ma megint 
pajzs és bástyaként emleget bennünket a világ, melynek kapujában őrt 
állunk. Nem beszél azonban senki azokról a hősökről s küzdelmeik végtelen 
jelentőségéről Európa szempontjából, kik éppoly szent áldozatkészséggel 
védték és őrizték meg a nemzetek szabadságát, a szabadságot, melynek 
itten hordozák véres zászlóit. Voltak órái Európa életének, mikor a magyar 
nemzeten múlt híres egyensúlya, s nem volt órája, amikor ne szegült volna 
ellen idegen akaratnak, amely ezen a földön akarta megvetni a lábát, hogy 
úrrá legyen egész Európa felett. Talán túlzás volna azt mondani, hogy 
Európa egységét és sokféleségét, kultúráját és egyensúlyát a magyar nemzet 
tartotta meg, de hogy ott volt megtartói első sorában, az bizonnyal nem a 
nacionalista elfogultság ábrándja. 

Ezt rótta rá helyzete, s ő vállalta ezt a feladatot az elhivatottság mély 
átérzésével, alázattal és készen minden áldozatra, kereszténnyé és európaivá 
léte első pillanatától kezdve. Hogy ez nem utólagos konstrukció, nem 
későbbi elmélet visszavetítése, beszédesen bizonyítja Magyarország első 
századának keresztény bel- és külpolitikája már, a kereszténység terjesztése 
bent az országban, sőt határain túl, s a harcok a gyepükön túli pogányok 
keletről és északról jövő támadásai ellen, bessenyők, kunok, tatárok Európa 


kapujára sújtó csapásainak felfogása, másrészt pedig az a békés és 
fegyveres makacs ellenállás, mellyel útját állta az ország, hogy területére, a 
Dunatájra, akár a nyugati, akár a keleti császárság kiterjessze uralmát s 
ezzel egész Európa fölébe kerekedjék. 

S ez a kettős európavédő magatartás nem csupán ösztönös gyakorlata volt 
a középkori magyar politikának. Nem Európa jött rá később s tanította meg 
őt is, hogy bástyája és védőpajzsa. Nem árt emlékezetbe idézni, hogy 
magyar szem volt az, amely felismerte az ország helyzeteadta szerepét, s 
magyar elme volt az, amely először foglalta rendszerbe és politikáját rajta 
építette fel. Ennek a koncepciónak első írásbeli emléke IV. Béla 
királyunknak egy 1253-ban írott levele IV. Innocent pápához. Miután a 
tatárok tíz évvel azelőtt elpusztították az országot, most újabb támadásuk 
fenyegetett. A király a fenyegető veszély elhárítására az északkeleti határra 
vonult, s innen, Sárospatakról írja levelét a szellemi Európa és a 
kereszténység fejéhez segítségért, tudatában lévén annak, hogy itt 
nem pusztán Magyarország, hanem az egész Nyugat érdeke forog kockán. 

Ebben a csodálatos levélben - gazdag politikai irodalmunk egyik legelső 
remekében - bele van már foglalva az az egész érzés- és gondolatvilág, 
keserűségeknek,  elszántságoknak, belátásoknak és terveknek egész 
rendszere, mely az európai magyar magatartásának kísérete ezer év óta. 
Nemzetünk történelmének kevés fontosabb dokumentuma van. 

, Magyarország - írja a király - a tatárok pusztítása folytán legnagyobbrészt 
pusztasággá vált és a hitetlenek úgy veszik körül, mint a karámot a kerítés." 
Felsorolja a keleti és déli szomszédokat, majd a nyugati szomszédra tér rá, 
, kitől hitünk azonossága folytán remélhetné ez az ország valaminő segítség 
gyümölcseit, de ehelyett a háború töviseit kénytelen érezni, s aki váratlan 
rablásokkal ragadja el ennek az országnak a javait. Ezért, ám mégis főleg a 
tatárok miatt, kiktől félni a háború tapasztalatai tanítottak meg bennünket, 
mint ahogy más népeket is, kiken hasonlóképpen átvonultak, főpapjaink és 
országunk  előkelőinek megkérdezése után jónak láttuk Krisztus 
helytartójához fordulni, mint a keresztény hit végső veszedelmében 
egyetlen és utolsó védelmezőhöz, hogy be ne következzék rajtunk s még 
inkább mibennünk rajtatok és a többi keresztényen az, amitől tartunk. 
Naponta érkeznek ugyanis hírek a tatárokról, ezek pedig nemcsak ellenünk 
jönnek, akikre legjobban haragszanak, mert olyan szörnyű pusztításra sem 
akartuk alávetni nekik magunkat, míg a többi erejüket megismert nép 
adófizetőjük lett, főleg országunk keleti szomszédai... a tatárok 


összeesküdtek az egész kereszténység ellen, s amint több szavahihető 
tanútól hallottuk, erősen eltökélték, hogy rövidesen egész Európa ellen 
fordítják megszámlálhatatlan seregeiket. Attól is félünk, - írja a király, 
kinek népe egyszer már megpróbálta, mit jelent ellenállni, - hogy a tatárok 
közeledtére a mieink majd vonakodnak ellenségként viselni a tatárok 
kegyetlenségét s félelmükben akaratunk ellenére is meghódolnak, amint ezt 
az előbb említett szomszédaink tették, hacsak az apostoli Szentszék 
körültekintő gondoskodása előrelátóan és hathatósan meg nem erősíti 
országunkat, hogy megbátorítsa a benne lakó népeket. Mindezt főleg két 
okból írtuk meg, - folytatja a király, s itt ragyog fel teljes tudatossággal a 
felelősség érzete és elfogadása, a gondviselésrendelte szerep vállalása, - 
hogy ne vádolhassanak bennünket sem a lehetőségek elmulasztása, sem 
gondatlanságunk miatt." Íme, a magyar király tudja és vállalja azt, hogy őt 
vád érheti, ha mulasztást követ el országának, mint Európa kapujának 
védelmében. S ő büszkén és keserűen hivatkozhat rá, hogy ,,a lehetőségek 
elmulasztása dolgában azt mondjuk, hogy megtettük mindazt, amit 
lehetőségeink között tapasztalataink alapján ebben a dologban tenni lehet, 
amikor személyünket és javainkat kitettük a tatárok akkor még nem ismert 
erejének és  gonoszságának. Hanyagságunkért sem vádolhat senki 
bennünket. Mikor a tatárokkal országunk területén harcoltunk még, 
megkerestük ebben az ügyben az egész kereszténység három legfőbb 
udvarát, úgymint a tieteket, melyet minden kerésztény az összes udvarok 
úrnőjének és mesterének tart, s a császárit, melynek alá is vetettük 
volna magunkat, ha az említett veszedelem idején számbajöhető segítséget 
és oltalmat adott volna nekünk. Megkerestettük a francia királyi udvart is. 
Ám nem kaptunk egyiktől sem semminő vigaszt vagy segítséget, csak 
szavakat." 

Mindez nem vet valami túlságosan jó fényt ,a kereszténység három 
legfőbb udvarának" politikai előrelátására és lelkiismeretére, annál inkább 
azonban a magyar királyéra. Ő íme hajlandó lett volna függetlensége 
feláldozásával is hozzájárulni Európa nagy politikai egységének 
megteremtéséhez, a császár hűbéreséül szegődve, ha látta volna a 
hajlandóságot ennek az egységnek a fejében a hivatásával járó felelősség 
vállalására. De méltatlan kézbe nem helyezhette, s nem is helyezte 
Európa kulcsát. Ő megpróbálta teljesíteni hivatását úgy, amint módjában 
volt, érezve s hirdetve, hogy kedve ellen való kényszerhelyzet ez a mód. 
Ezzel kezdődik az az egyezkedő keleti magyar politika, melyért később 


annyi lenézésben, gáncsban és szidalomban részesült nemzetünk, különösen 
azok részéről, akik belehajszolták. 

, Mi tehát ahhoz folyamodtunk, amihez tudtunk. A kereszténység javáért 
megaláztuk királyi fenségünket, s két leányunkat két orosz vezérhez, a 
harmadikat a lengyel herceghez adtuk feleségül, hogy az ő révükön s más 
keleti barátaink révén megtudjuk a soká lappangó híreket a tatárokról, hogy 
így bizonyos mértékig könnyebben állhassunk ellen a tatárok 
próbálkozásainak és fondorlatos magatartásának. A kunokat is befogadtuk 
országunkba, s fájdalom, pogányokkal védjük manapság országunkat és 
pogányokkal rontjuk a hitetleneket. A keresztény hit védelme céljából 
továbbá kun leányt adtunk elsőszülött fiúnkhoz feleségül, hogy így nagyobb 
bajt kerüljünk el s módunk legyen a kunokat megkereszteltetni, amint ezt 
több esetben már meg is tettük." 

Az örök és legmélyebb magyar keserv hangja ez. Oly hű európainak lenni, 
mint senki más, érezni, hogy nekünk is Európa a hazánk, máshol nincsen 
immár számunkra hely, s ugyanakkor érezni e haza többi népeinek 
idegenkedését, azt, hogy nem fogadnak be, hogy taszítanának, ki, keletre. 
Csak az áldozatot fogadják el kegyesen. , Kívánjuk, hogy mindezekből 
nyilvánvaló legyen Szentséged előtt, - írja a keresztény király 
a kereszténység fejének, - hogy ilyen súlyos helyzetben Európa egyetlen 
fejedelmétől, vagy egyetlen nemzetétől sem kaptunk semmiféle 
segítséget..." 

Pedig hogy bölcsen és célravezetőén tudná e segítséget felhasználni, annak 
a levél következő részlete fényes bizonyságát szolgáltatja. Csak a johannita 
lovagok rendje fogott fegyvert, ,hogy országunkat és a keresztény hitet a 
pogányok és eretnekek ellen védelmezze", - folytatja. S most kifejti a király 
a védelem útját és módját. Ez a terv talán legfontosabb pontja IV. Béla 
levelének, mert itt mutat rá Magyarországnak, a Közép-Duna tájának 
geopolitikai jelentőségére. A johannitákat, írja, a Duna mentén helyezte el s 
a folyamot várakkal is megerősítette. , Ezzel a hellyel kapcsolatban azt 
reméljük, hogy ha Isten a mi és az említett testvérek tettei által segítséget 
nyújt s az Apostoli Szentszék kegyességet méltóztatik mutatni, a johanniták 
segítségével a Dunától egészen a konstantinápolyi tengerig támogathatjuk 
majd a keresztény hit hajtásait s így a latin császárságnak és a Szentföldnek 
is lehet majd nyújtani segítséget... A mi több ízben is belátott nézetünk 
ugyanis az, hogy üdvösebb nekünk is, egész Európának is, ha a Dunát 
várakkal erősítjük meg. Ez ugyanis az ellenállás vize,  agua 


contradictionis."? Ez a kifejezés méltó, hogy szállóigévé váljon. S hogy mily 
fontosnak tartotta a király e felismerés elfogadtatását, mutatja a buzgalom, 
mellyel bő példákat idéz. Itt védték a római birodalmat, ,,s mi is itt álltunk 
ellen tíz hónapig a tatároknak, holott nem voltunk felkészülve és súlyos 
vereség is ért bennünket s országunkat nem védte akkor jóformán sem vár, 
sem védősereg. Ha országunkat elfoglalnák a tatárok, amitől Isten mentsen, 
nyitott kapu lenne az számukra más keresztény országok felé, egyrészt 
azért, mert itt nincs útban tenger a keresztények felé, másrészt mert itt 
alkalmasabban tudják elhelyezni nagyszámú csalásukat és szolganépeiket, 
mint bárhol másutt." E szavak Magyarország európai jelentőségét örök 
időkre érvényes módon fejezik ki, s vészkiáltásként sikoltanak a fülekbe, 
melyek hallanak. A család elhelyezésében pedig ki ne ismerne rá az 
élelmezés problémájára? A civilizáció fejlődésével természetesen nem 
szükséges ide települni családostól, a nyersanyagot el lehet szállítani, de a 
probléma változatlan: e táj az utánpótlás bázisa. , Jusson eszünkbe Attila, - 
folytatja, vIsten ostoránakc késő unokája, hűséges fiaként annak az 
Európának, mely ellen egykor őse hadakozott, - aki keletről jött nyugat 
meghódítására s Magyarország közepén ütötte fel szállását, s mindazok, kik 
nyugatról harcoltak a császárok ellen, hogy keletet meghódítsák, bármint is 
szervezték meg seregüket, azt országunk határai közt helyezték el." 

Miután így látja a helyzetet a király, nem csoda, ha arra sürgeti a pápát, 
hogy ne a keresztesek által alapított életképtelen , tengerentúli részeket" 
segítse, mert , ha ezeket elvesztenénk, amitől Isten ments, nem ártana annyit 
Európa lakóinak, mint ha a mi országunkat elfoglalnák a tatárok. Istent és 
embert hívjuk tanulságul, - kiált a levél, - hogy ennek a dolognak oly nagy a 
fontossága és szükségessége, hogy ha nem tartottak volna vissza az út 
különböző veszedelmei, - e veszedelmek az ellenséges nyugati szomszéd és 
Velence hadai képében leselkedtek, - nemcsak a valóban elküldött 
követeket küldtük volna, hanem személyesen járultunk volna Szentséged 
lábaihoz, hogy egész Európa színe előtt hirdessük helyzetünket... Nyissa 
meg tehát Szentséged atyai szívét és küldjön komoly segítséget jelentő 
fegyveres csapatot a hit védelmére és a köz javára ilyen nagy üldöztetés 
idején. Ha ebben a nagyon is meghallgatható és a Római Egyház összes 
híveire olyan nagy fontosságú kéréssel elutasíthatnánk, kénytelenek 
lennénk a szükségtől kényszerítve nem édes fiakként, hanem mint 
mostoha gyermekek, mintegy az atyai nyájból kirekesztve, koldulni 
a segedelemért." 


Tegyük túl magunkat a levél érzelmi hatásán és pusztán a tényeket nézzük. 
Ha meg akarja magát tartani Európa, csakis itt, Magyarország területén, a 
Középduna táján teheti meg. Amint IV. Béla felismerte, itt az agua 
contradictionis. Itt szegülhet ellen Európa mindkétfajta támadásnak, mely 
lényegére tör: itt védheti ki az egységes szellemére irányuló csapásokat és 
itt háríthatja el a nemzeti sokfélesége ellen támadó egyeduralmat. Ha egy 
nagyhatalom itt megveti a lábát, övé Európa. Ha egy hatalom, melynek 
Európában másutt is országa van, még ezt a területet és népeit is magáévá 
teszi, oly fölényes erőre s oly kimeríthetetlen tartalékra tesz szert, hogy 
semmi sem állhatja útját további terjeszkedésének s végül egész Európa 
fölötti uralmának. Ha e hatalom nem európai nemzet, akkor vége 
Európának teljesen. Ha európai, akkor is vége lényege szerint, 
mert megszűnik nemzeti sokfélesége és annak termékeny, harmonikus 
feszültsége. Mindkét veszedelmet itt lehet elhárítani, az  agua 
contradictionis mentén. Ez azonban azon múlik, hogy ez a nemzet, amely e 
területet " birtokolja, valóban  őre-e Európának, egységének és 
sokféleségének egyaránt. Vállalja-e ezt a szerepet, vagy pedig odaadja 
magát az ellenségnek Európa árulójaként? Akar-e a natio contradictionis 
lenni? A végzet a magyarságot vezérelte erre a tájra, az agua 
contradictionis mellékére, nekijutott a natio contradictionis nehéz és 
hálátlan szerepe. S ő vállalta. Ezer éve teljesíti hűséggel hivatását. Azok a 
híres makacs rebellisek éppen úgy Európa hősei voltak, mint a tatár- és 
törökverő vitézek. S a nemzet akkor marad hű hivatásához, ha e kettős 
hagyományt követi. 

Sokszor hallani, hogy a magyarság rossz helyre került itt Nyugat és Kelet 
határán, idegen, ellenséges népek kellős közepébe, hívatlan vendég, 
rokontalanul. Miért nem maradt kissé keletebbre, vagy miért nem nyomult 
egy völggyel nyugatabbra, sóhajt a honfibú. Mindkét esetben elkerültük 
volna tragikus állapotunkat, melyről Pázmány Péter azt mondta, hogy 
olyanok vagyunk, mint az ajtó s küszöb közé került ujj. De igaza van-e a 
panasznak? Akár keletebbre, akár nyugatabbra, felolvadtunk volna az 
idegen népek tengerében, vagy ha nem, akkor is puszta szolganépekként 
tengődtünk volna s tengődnénk más nemzet szolgálatában. Szerepünket más 
kapta volna, az a nép, amely a mi helyünket foglalta volna el, itt, az 
, ellenállás vize? mentén, s lett volna a natio contradictionis. A magyarság 
itt lelte fel szerepét, küldetését, hivatását, itt válhatott s csakis itt azzá a 
nemzetté, amellyé vált, az ellenállás nemzetévé, Európa őrévé: magyarrá! 


Mert egy népet nemzetté hivatása emeli. Magyarnak lenni: ez a hivatás 
jelenti, az, hogy ő a natio contradictionis. S mert szerepünket ez a hely, ez a 
haza adja, ezért nincsen rajta kívül sehol számunkra hely. 

Az egész ezeréves magyar politika ennek a hivatásnak a teljesítése, s 
annak a felismerésnek a szakadatlan szem előtt tartása irányítja, melyet IV. 
Béla foglalt rendszerbe, s már ezzel is valóban második honalapítónkká 
vált. Ezen az orsón le lehet bonyolítani nemzetünk egész politikai 
történelme kuszának látszó gombolyagát, mert csak az adott helyzetekben 
követendő utak és módok dolgában vannak változatok, a végső cél mindig 
ugyanaz: megtartani egy független országot itt a Duna mentén, mert ez 
Európa létének biztosítéka. 

Európa határa a Duna? De a Duna határai hol vannak? Ezt is tudták az 
Árpádok, az államszervezés felülmúlhatatlan mesterei. Országukat a Duna 
mentén alapították meg, de határait addig terjesztették ki, ameddig egykor 
Róma császárai is akarták, s ott állították föl a gyepűt, a limest, ahová 
Marcus Aurelius is törekedett, ahol a Dunavölgy természetes határai 
húzódnak, a hegykoszorú ormain, mely védőleg öleli körül a tájat. A Duna 
az európai ellenállás vize, de a Duna védfala a Kárpátokon emelkedik. A 
közeli és távoli múlt története a példák hosszú sorát kínálja, hogy a hadak 
hullámai könnyen rohannak a Kárpátok vonaláig, itt azonban megtörnek. A 
hatalmas völgy és a körülötte tornyosuló hegyek együtt egyetlen erősség, s 
ezért kell, hogy egyetlen védekező akarat rendelkezzen mindkettő felett. Ezt 
jelenti az, hogy a történeti Magyarország természetes földrajzi egység. Ezen 
az egységen a természetes és észszerű politikai egység alapszik, mert csakis 
ez az egység nyújt stratégiai biztonságot a Dunának, Európa határának. Ha 
tehát Európa védelme észszerű és kívánatos, észszerű és kívánatos 
védelmének biztosítására ez az egység is. Ennek a belátásához és 
elismeréséhez nem kell sem a magyarság iránti szimpátia, sem történeti 
jogok méltánylása, - történetet és világpolitikát ilyen motívumok úgysem 
szoktak irányítani, - csupán az egyetemes európai érdek elfogulatlan, józan, 
észszerű felismerése. E felismerés elmaradhat, ám ezt Európa sínyli meg. 
Az igazság érvényén ez mitsem változtat, s megtagadása megbosszulja 
magát. Európa keleti határsávjának a stratégiai középpontja itt van az agua 
contradictionis mentén, innen kell védelmi funkcióját irányítani; itt van hát 
politikai középpontja is, innen kell szervezésének kiindulnia. 

Ennek a szervezésnek, vagyis a magyar külpolitikának, mindaddig, míg 
csakugyan magyar politika volt a független magyar állam kezében, tehát 


Mohácsig, két iránya volt. IV. Béla levelében e két irány is feltárul. Az 
egyik nyugat felé mutat, a másik az északi szomszédok szövetségére alapít. 
A középkori magyar külpolitika elsősorban arra törekedett, - amint ezt Béla 
levelében is láttuk, - hogy a németség és a császárság, - beleértve mindig 
hűbéres tartományait is, - mint közvetlen nyugati s így Magyarország sorsa 
által elsősorban érdekelt szomszéd jóakaratát, egyetértését és segítségét 
biztosítsa, s ezzel a hátvéddel teljesíthesse a maga hivatását. Mert az 
természetes, hogy felmerülhettek, s fel is merültek olyan esetek, 
amikor Kelet egész nyomásával szemben kellett helytállnia, erre pedig az 
ország ereje nem volt elég. De biztonságosabb időkben is gondoskodni 
kellett arról, hogy biztosítva legyen a nemzet legalább egyik oldalról 
támadások ellen. Sajnos, ez ritkán sikerült. A császári imperializmus 
számot tartott az ország birtokára is, szövetségével nem érte be, holott ez a 
szövetség elegendő lett volna ahhoz, hogy mindkettőjük feladatát 
Európa érdekében sokkal tökéletesebben teljesíthessék, mint így, egymás 
elleni küzdelmekben fecsérelve erőt és időt. Ezek a megmegújuló 
támadások kényszerítették a magyar királyokat arra, hogy most már ők 
igyekezzenek a gyepűt nyugat felé kitolni, mintegy , senki földjét" teremtve 
igazi határaik és a császári hatalom közt, hogy így a támadást ne 
közvetlenül az ország szenvedje. S ez a törekvésük többször sikerült is. 

Az ország biztosításának másik módja, melyre, mint láttuk, IV. Bélát is a 
természetes nyugati segítség elmaradása késztette, az északi, akkoriban még 
félbarbár szomszédokkal való szövetkezés volt, vagy területeik magyar 
fennhatóság alá vétele. Ez az északi politika aztán a szükséghez képest 
keletre és délkeletre is eltolódott, sőt idővel egészen délre is, 
úgyhogy Magyarországot teljes félkörben szövetséges vagy hűbéres 
fejedelemségek védkoszorúja övezte, ami nem jelenti azt, hogy időről időre 
ne kellett volna hűségüket fegyverrel erősíteni meg. Ez a külpolitikai vonal 
dél felé kezdettől fogva messze nyúlt, Rómáig. Még Szent István létesítette 
azt a szoros viszonyt a pápai udvarral, mely mindvégig fennállott, s 
bensőséges voltát csak ritkán zavarták meg ellentétek. Amikor pedig a 
kereszténység közös érdekéről volt szó, az ellentétek mindig elsimultak, s 
egyetlen európai hatalom részéről sem kapott Magyarország európavédő 
hivatása teljesítéséhez oly mértékű segítséget, mint Rómától. De ez a 
barátság nemcsak Rómára, hanem más itáliai udvarokra is kiterjedt, 
gyakran még Velencére is, holott a köztársaság és Magyarország közt 
örökös vetélkedés tárgya volt az Adria feletti uralom, Dalmácia 


birtoka, mely labdaként vetődött ide-oda a két hatalom közt. Az 
olaszmagyar szövetségnek természetes alapja volt egyrészt a császári 
imperializmus elleni közös védekezés, mely mindkét ország függetlenségét 
fenyegette, - s ezzel a védekezéssel szolgálta mindkét ország az európai 
egyensúlyt, - másrészt előbb a bizánci, később a török imperializmus 
ugyancsak mindkét országot érintő törekvéseinek elhárítása, - amivel 
viszont az európai egységet védelmezték. De az érdekeken túl, melyek a két 
országot egymásra utalják, bizonyára nem kis szerepet játszott egy 
finomabb és magasabb motívum is, a magyarság természetes vonzódása a 
latin szellemhez és kultúrához, mely viszont azokból a jellemében rejlő 
vonásokból fakad, miknek , latinságát" régebben is, de kivált az újabb 
időkben nem egyszer megállapították mindkét részről. 

A magyar királyoknak állandó törekvése volt a béke és barátság létesítése 
a nyugati szomszédsággal, - ennek meghiúsulása sohasem rajtuk múlt, - s az 
is hagyományos politika volt az egész középkoron keresztül, mely a két 
irányt, a nyugatit és az észak-délit összhangba iparkodott hozni, hogy így 
egyrészt biztosíttassék az egyensúly Európában, másrészt szilárd védvonal 
létesüljön Európa egész keleti határán, a legészakibb ponttól a legdélibbig 
minden támadás ellen. Sajnos, a magyar törekvéseket nem kísérte siker, 
holott ezek a törekvések teljesen tiszták voltak minden imperialisztikus 
színezettől, pusztán szövetkezésre irányultak. Amikor magyar fönnhatóság 
szomszédos területekre kiterjesztetik, az mindig védekezésből történik, 
részint támadás megelőzése okából, a határ biztosítására, részint 
kezdetleges társadalmi szervezetekben élő népek pacifikálása céljából, egy- 
egy tűzfészek elfojtására. Még az Anjouk hódításaiban is ezek a 
motívumok, a dinasztikus célok, családi trónigények, örökölt vagy 
szerződésekkel szerzett jogok érvényesítésén kívül. Valódi imperializmussal 
a magyar történelemben csak egyszer találkozunk, Mátyás király 
politikájában. Merő hatalomvágy azonban ezt sem ösztönözte. Bármily 
nagyratörő is volt Mátyás természeténél fogva, nyugati aspirációja egyrészt 
arról érkező támadások ellenhatása volt, másrészt az erős keleteurópai 
védvonal kiépítésének hagyományos magyar célrendszere diktálta. 
Kénytelen volt, bátran mondhatjuk, vele. Erről persze bőven fogunk 
beszélni, most elöljáróban közvetlen történeti előzményeit kell 
megtekintenünk, hogy  felismerhessük az ízeket, melyeken át a 
hagyományos magyar külpolitikához csatlakozik s annak ősi európa-védő 
rendszerébe beletagolódik. 


Az észak-déli tengely - hogy divatos kifejezést használjunk - 
legszilárdabbá az Anjouk országlása alatt válik. Már-már úgy látszik, hogy 
az erős keleti határ a nyugati erők részvétele nélkül is megvalósul, midőn 
Nagy Lajos fiúörökös hátrahagyása nélkül bekövetkező halála s a 
rákövetkező zavarok szétfeszítik az egységgé illeszkedő köveket. A fordulat 
erre villámgyorsan következik be, s a magyar politika a másik égtáj felé 
lendül. Luxemburgi Zsigmond kerül a magyar trónra, s ezzel Európa keleti 
határának egysége nyugati irányban jön létre. A magyar király német 
császár, - nem megfordítva! - s őt uralja Ausztria és Csehország is. Ez a 
helyzet oly kedvezőnek mutatkozik, hogy példája ettől kezdve 
elűzhetetlenül kísérti a nemzetet, mely ősi uralkodóházának, természetes 
urainak és vezéreinek kihalásával kénytelen volt kezébe venni sorsának 
irányítását. Ettől kezdve nem tud megszabadulni a gondolattól, hogy 
Magyarország védelme csakis a császári hatalom rendelkezésére álló 
erőkkel lehetséges. A főirány kétségtelenül ez. Az ellentétes felfogás, mely 
az e kapcsolatból származó veszélyeket súlyosabbnak ítélte az előnyöknél, 
kénytelen beérni a második hellyel, az ellenzék szerepével, de az is 
kétségtelen, hogy ez a sokszázados ellenzéki magatartás megőrizte a 
nemzet függetlenségét. A nyugati orientáció erejét mutatja az is, hogy még 
a  ,nemzeti párt" királya, Mátyás is végül Zsigmond esetét 
akarta megismételni, abban a meggyőződésben, hogy az ország védelmi 
politikája ezt kívánja. 

Az országnak pedig egyre fenyegetőbb veszély ellen kell védekezni. A 
török ellen. Ezzel az új imperializmussal Nagy Lajos kerül szembe 
elsőízben uralkodása végén, s ettől kezdve négyszáz éven át ellene védi az 
ország Európát, miközben a küzdelemben elvérzik, szorult helyzetét 
minden oldalról kihasználják, s miután IV. Béla panasza állandóvá válik, az 
egykori erős birodalom helyén egy halálravált tetem éri meg a legújabb 
kor felvirradását. 

Az élet-halál harc első korszakának a hőse nem a király. Amint a szent 
királyok családja kihalt a magyar trónon, - s tudnunk kell, hogy az anyai 
ágon Árpád-vérből származó Károly Róbertet és Nagy Lajost mindenkor az 
ősi dinasztia tagjainak tartotta a magyar, - a nemzet gazdátlanul maradt s 
önmaga intézte sorsát. Nem lehet csodálni, hogy ily viszonyok közt, a kor 
általános európai társadalomfejlődési áramlatától is segítve, nálunk is 
kialakult az oligarcha-uralom, amikor az ország javai és erői néhány 
hatalmas úr kezébe kerültek, kik ezzel az államhatalmat is birtokukba vették 


és civakodások közt osztoztak rajta. Hogy az ország nem szakadt 
tartományokra, mint ahogy a nyugati országok s a nemzet és országának 
egysége kiállta az idők próbáját, az keleti örökségének köszönhető. 

Az a kultúrkör, melyből a magyarság is származik, a nomádlovasoké, nem 
ismeri a hűbériségnek olyan formáját, amint az nyugaton kifejlődött; a 
fejedelem korlátlan úr és harcosai, nemesei közvetlenül neki vannak 
alárendelve. A neki alárendelt nép nemzetté fejlődésével sem szűnik meg ez 
a kapcsolat, - mely a fejedelmi család égi kiválasztottságának hitén, 
karizmáján alapul, s így nem racionális, hanem misztikus közösség, - a 
nemzetet az uralkodó személye tartja össze; az nem önmagában létezik, 
hanem azáltal, hogy valamennyien az ő uralma alá tartoznak. A magyar 
nemzet Attila és Árpád unokáinak, a szent királyoknak népe, jobbágyaiknak 
serege volt. Az Árpád-ház végzetes kihalásával e nemzetfogalom szilárd és 
ha talán mint társadalmi jelenség nem is, de jelentőségében példa nélkül 
álló tartalmat kap, szerves fejlődésként az  őshazába visszanyúló 
hagyományból. A Szent Korona tana ez. Amikor a nemzet elveszti ősi 
uralkodóházát, annak hatalmát, karizmáját, melyet soha többé senki el nem 
nyerhet, - Emese ágyékából csak ők származtak! - a nemzetet összetartó 
erejüket átszármaztatják uralmuk szimbólumára, a szent 
királyok koronájára. S ettől kezdve a korona nemcsak a királyi hatalom 
szimbóluma, hanem a nemzet egységéé is. A nemzet a Szent Korona 
tagjainak összessége s országa annak a birtoka, nem a királyé s nem 
adományos birtoklóié. A nemzet nem bomolhat fel, az ország nem 
szakadhat szét. E tan magába foglal egy csomó jogi elemet, ám egészében 
és végső jelentésében sokkal több egyszerű közjogi elméletnél. Mélységes 
irracionális szorongás és szükségérzet fejeződik ki benne: a nomád 
rettenete a széthullástól a király személyének elvesztésekor, kinek 
karizmája tartja őket össze és őrzi az ellenséges világ közepett. Az 
uralkodóház pusztulása a birodalom veszte. S e válságos pillanatban abba 
kapaszkodik, ami itt maradt belőlük. Ez a gondolat őrizte meg a központi 
egyeduralom ősi formáját, a territoriális államszervezet kialakulását ez 
akadályozta meg, s ezzel biztosította a nemzet és ország egységét. 
Hasztalan volt az oligarchák törekvése, magukban sem tudták legyőzni az 
ősi ösztönt, a nemzet egyetemében meg éppen nem. Erőik és törekvéseik 
különben is paralizálták egymást, úgyhogy engedniük kellett a központi erő 
vonzásának s a nemzet természetes vágyának a vezér után. Sürgette ezt a 
török veszély is, mely az ország erőinek összefogását és központi 


irányítását tette múlhatatlanul szükségessé. Szorongatták azok az idegen 
próbálkozások is, melyek az ország függetlenségét veszélyeztették. 

Ekkor adta a gondviselés a , szent Hunyadi nemzetséget", amint Vitéz 
János esztergomi érsek a családról a szent királyok nevezetének mintájára 
megemlékezett Mátyást választása után üdvözlő beszédében. E család 
valóban méltán csatlakozik az Árpádok és Anjouk dicsőséges sorához, s 
noha Hunyadi János homlokát nem érintette Szent István koronája, ott az ő 
helye is a nemzet áldásos urai közt. 

, A világ történeteiben - írja Teleki József gróf a Hunyadiak koráról szóló 
alapvető művének előszavában - némely családok hirtelen tűnnek elő és 
egypár ivadékon keresztüli fényes virágzás után megint elenyésznek. 
Ezekben a természet többnyire mintegy központosítva fejti ki azon erőt, 
melyet más hosszasan virágzó családoknál számos ivadékokra oszt fel és 
ezek éppen ez által nemcsak a külső események puszta előadásával 
megelégedő történetírót érdeklik, hanem azt is, ki ezeket egy felsőbb 
bölcsészeti szempontból tekintve, a mindenség kormányának titkaiba is 
szeretne egy kandi pillantást vetni. Ezen nevezetes tünemények közé 
tartozik a Hunyadi-ház is, melynek két nemzedéke, a körülményektől is 
segíttetve, de mindenekfelett különös személyes tulajdonai által, nemcsak 
magát emelé fel a legmagasabb polgári polcra, hanem hazájának is oly 
ragyogó fényt tuda szerezni, milyenre azóta sohasem vergődheték, s mely 
által az egész akkori mívelt világra, különösen pedig Európa keleti részére 
oly nevezetes befolyást nyert, hogy a világ eseményei viszontagságaival 
mintegy összeolvadnak, s a többi szomszéd országok és tartományok 
történetei azok függelékei gyanánt háttérbe vonulnak." 

E családnak, apának és fiúnak jutott osztályrészül, hogy 
teljesedésbejuttassa az ősi magyar hivatást, Európa védelmét és az európai 
egyensúly biztosítását. Az ő életművükben bontakozott ki a maga 
teljességében és érte el csúcspontját az egész addigvaló magyar fejlődés, 
melyet páratlan intuícióval, az ösztön biztonságával éreztek meg, s a 
lángelme és erkölcsi felelősségvállalás céltudatosságával szolgáltak. A fiú 
már átvezet az újkorba, de az atya valódi középkori jelenség, a középkori 
magyar lovag mintaképe: az athleta Christi ő, amint a pápák magasztalták. 
Egész korából csaknem egyedül emelkedik ki gáncsnélküli lovagként. 
Mikor az ország többi urai elfordulva a középkor keresztény 
univerzalizmusától, a krónikás szerint , semmit nem gondolnak vala sem a 
kereszténységgel, sem hazájokkal, sem az szegény községgel, sem az 


önnön megmaradásokkal: hanem felfuvalkodásból és fösvénségből kergetik 
vala egymást nagy fene kegyetlenséggel", a kor ébredő individualizmusával 
eltelve, akkor , János vajda miérthogy jámbor vala, és szereti vala hazáját, 
és az egész keresztyénségért felvevé e tiszteket, és kész lőn mindenre". 
Benne élt annak a magyarságnak a felelősségérzete és hivatásvállalása, 
melyet -a kor prédikátorának szavaival élve - , Isten pajzsul rendelt, hogy 
bátorsága és derekassága révén a szent kereszténység az óhajtott békét 
élvezhesse?. Ez volt Hunyadi János felemelkedésének, páratlan 
pályafutásának a titka. Példátlan hatalom és gazdagság jutott kezébe. De ezt 
a vagyont és gazdagságot arra fordította, hogy hazája teljesíthesse szent 
hivatását. S fia az ő nyomdokait követte, bár változott viszonyok közt, 
változott módokon. Hogy mindkettejük élete meddő erőfeszítésben lobbant 
ki, életművük úgy omlott össze utánuk, égszakadás robaja közt, mint a 
középkori misztériumok színpadán a bűnös világ, azért nem őket illeti a 
felelősség. A bűn és ezzel a magyar birodalom veszte a korcs nemzedék 
emlékén szárad, mely méltatlanul vette át nagy örökségüket. 


2. A KIRÁLY 


Mátyás, magyarok királya! így szólította meg Vitéz János püspök a 
fogságból kiváltott iljút a határon üdvözlő küldöttség élén. S valóban, a 
nemzeti király alakját mindig az ő személyében tisztelte a magyar. 
Csodálatos, hogy oly időkben is, mikor az Árpádok középkori hatalmát és 
dicsőségét senki sem emlegeti, az ő alakja ott lebeg a megnyomorított 
utódok előtt. Mátyás király és a magyar király fogalma egyet jelent. 

Nincsen történeti jelenség, melynek csak egyetlen oka volna. Ennek sem 
egy oka van. Mindenesetre hozzájárul, hogy ő volt a régi magyar birodalom 
utolsó ura, utána hirtelen és szörnyű bukás jött. Ő volt legközelebb a régi 
dicsőségből, rá kellett, s rá lehetett is emlékezni a mélyben. E mellett 
renaissance udvarának historikusai gondoskodtak arról, hogy dicsőségének 
emléke sokszorosan megörökíttessék, s ez aránytalan előnyt nyújt neki a 
középkor szűkszavú krónikáiban megörökített elődökkel szemben. Mátyás 
idején szinte varázsütésre duzzadnak fel a történelmi források. Mindig róla 
tudtunk legtöbbet, az ő alakja és élete jelenhet meg legelevenebben az 
utókor előtt. Irónrajutásának és egész életének regényes körülményei is 
szerepet játszottak. Egyes népmondákban úgy jelenik meg, mint egyszerű, 
szegény, paraszti emberek nagyrahiva-tott gyermeke, - táltosfiú, - ki 
rendkívüli képességei, csodás körülmények és Isten kiválasztása folytán jut 
a trónra. Nemcsak a nemzet, de egyenest a nép sarja. S pályájában 
csakugyan van valami mesés, bár távol áll tőle az a modern érdem, 
hogy , teljesen a maga erejéből" emelkedett fel. Napóleonnal, vagy más 
újkori diktátorokkal nem vethető össze. Királysága családi felemelkedés 
kiteljesülése volt, s kellően megalapozott és előkészített. De az bizonyos, 
hogy ő az a király, aki a nemzet kebeléből emelkedett, a nemzet akarata 
folytán, s nemzeti célok megvalósítására választva a trónra. Az Árpádokkal 
más volt a nemzet viszonya, őket égi kegy ajándékozta, s előbb volt az 
ő uralmuk, mint a nemzet, mely éppen az ő jogaruk teremtő erejére született 
meg, forrt össze az elkülönült törzsekből, idegen elemekből, s az ő családi 
hagyományukból merítette eszményeit, öntudatát. Az Árpádok tehát mindig 
bizonyos távolságban álltak a nemzet fölött. Mátyás a nemzet fia volt, kit 
éppen ezért emeltek a trónra, megelégelve az idegenből választott királyok 
uralmát. 


Tiszteletében ez a döntő elem. Királyságának ez a hangsúlyozottan 
nemzeti jellege, melyet már fogantatásában egyenesen ellenhatásnak 
szántak. A XV. század az az idő, mikor a nacionalizmus politikai színt ölt és 
nemzeti imperializmussá válik. A nemzetállamok keletkezésének hajnala 
ez. S Mátyás királlyá választásában ez a szellem érvényesült magyar földön 
is. 

Bármennyire nehéz is a mai embernek elhinni és magát beleképzelni, a 
középkori Európa tényleges egység volt, melynek minden nemzetében 
elevenen élt az egység öntudata, a keresztény világ egységéé, s ez az 
öntudat komoly politikai tényező volt. A nemzeti elkülönültség másodrendű 
volt a kereszténységben rejlő egyformasággal szemben. A népek 
természetesen akkor is vetettek egymásra görbe vagy gúnyos tekintetet, 
mindenik magát tartotta legtöbbre, s lenézték, sőt gyakran gyűlölték is 
egymást. De ez nem volt elvszerű, nem volt több, mint amit szomszédos 
falvak, vagy az alvég és felvég éreznek egymás iránt. Jámbor vetélkedés 
volt. S önérzetük és lenézésük alapja is az volt, ki a különb keresztény. 
Elzárkózásuk és féltékenységük sem volt komolyabb, mint a felvégé és 
alvégé. A háborúkat többnyire dinasztikus érdekek vezették, de 
sohasem nemzeti ellentétek. A nacionalizmus akkor nem volt imperialista. 
A politikában nem szerepelt a nemzeti önérdek, az a féktelen és leplezetlen 
önzés, melyből ma erényt csinálnak, s mely a modern nacionalizmusban a 
történet csodálatos képződményét, a nemzetet, beszennyezi. 

Ez az egység a középkor második felében lassú, majd rohamos bomlásnak 
indul. A megvalósult eszmék természete szerint elerőtlenedett, kiélte magát. 
Meggyöngült a vallásosság ereje, egyrészt eddigi  feszültségének 
természetes kimerülése és ellankadása, másrészt a kritikai gondolkodás 
izmosodása következtében. Ezzel az egyház összetartó ereje is 
megerőtlenedik, részint önmagától, a természetes fejlődés következtében, 
részint a bensejében pusztító korrupció hatására. A keresztény egység 
hatalma tehát elernyed és nem tud gátat vetni annak az ugyancsak 
természetes fejlődésnek, mely a népvándorlás elszigetelten letelepült 
törzseiben hordozta csíráját. A vallás helyét a nemzeti öntudat foglalja el. 
Amint elpárolog a keresztény szolidaritás érzése, a széthulló társadalom új 
egység után sóvárog, s így ragadja meg a nemzeti egység gondolatát. A 
nemzeteket most már erős tudatosság fűzi össze, s mély szakadékok 
választják el őket egymástól; érdekeiket szegezik egymásnak, egymás 
fölébe akarnak kerekedni, mégpedig ők maguk, mint nemzetek, nem csak 


királyaik, mint ez eddig volt, - s az elkülönült egyeddé fejlődött nemzet 
egyszer csak ott áll, hogy kénytelen fegyverhez nyúlni egy másik nemzettel 
szemben, mely éppen nemzeti létében fenyegeti, s kénytelen politikumot 
fejleszteni önmagából, eszméjéből, mely eddig apolitikus volt. Az eddigi 
dinasztikus jogokkal, igényekkel szemben most a nemzet függetlenségére, 
szabadságára, jogaira, érdekeire kezdenek hivatkozni. A védekezés az 
eddigi dinasztikus alapról nemzetire helyezkedik. Csak egy lépés, s a hódító 
is a nemzet érdekével, régi vagy fiktív jogával áll elő. Hamarosan 
e hivatkozás nemcsak ürügy és külszín, hanem valóban a nemzeti érdek lesz 
a motívum. A dinasztia a nemzet reprezentánsává lesz, érdekeik 
azonosulnak, majd egészen a nemzet veszi át a dinasztia helyét. 

Ez a stádium következett be Magyarországon Mátyás királlyá 
választásakor. Az ősi uralkodóház kihaltával - melyet, mint említettük, 
Nagy Lajos, illetve Mária leánya halálától számítanak - előbb még 
törvényes örököst keresnek és senkinek sem jut eszébe a nagyurak közül, 
hogy kinyújtsa a kezét a korona után, hatalmukat csak jelöltjük 
trónrajuttatásával, az ő személyén keresztül akarják érvényesíteni. A király 
pártkirály volt. Mátyás volt az első, aki megszabadította magát, kimentette a 
királyi felséget ebből a hínárból, s elsősorban pártjának kerekedett fölébe. 
Ehhez azonban az is kellett, hogy uralmának bizonyos érzelmi bázisa is 
legyen országában. Őt a nemzeti reakció pártja emelte trónra. Ezt a 
reakciót, a cselekvő magyar nacionalizmust, az idegen királyok uralma 
váltotta ki, elsősorban az V. László alatti szerencsétlen események. 
Úgyhogy Magyarországgal kapcsolatban pontosan tudjuk, ki kezdte a 
politikai nacionalizmust, a nemzetiség erőszakos megtámadását, mely aztán 
ellenhatást váltott ki, s az ösztönös, primitív idegengyűlöletet elvszerű 
nemzeti politikává fejlesztette. Bonfini írja, hogy Mátyás megválasztása 
után örömmámorban járták a magyarok az utcákat és nemcsak az új királyt 
éltették, s nemcsak Hunyadi János fiaként, hanem a magyar urakat is, kik 
így határoztak és egész Magyarországot. Az új királytól pedig ezt várták: 
, Ő fog bennünket megszabadítani az idegen  uralomtól, ő fog 
győzedelmeskedni, mint atyja, a törökön, ő fog megmenteni bennünket a 
csehek rablásaitól és fosztogatásaitól, ő fogja visszaűzni a lengyeleket, ő 
fogja megtörni a németek gőgjét!" De már Szilágyi Mihály azzal ajánlja 
Mátyást a trónra a királyválasztó gyűlésben, hogy , a magyar faj becsülete" 
kívánja, hogy magyar embert ültessenek a trónra. Hivatkozik Csehország 
példájára is, hol szintén maguk közül választottak királyt Podjebrád György 


személyében. Megvetéssel emlékezik arról, hogy ,,a szent királyok áldásos 
nemzetsége Máriában kihalván, idegen országoktól kellett királyt 
koldulnunk?". Majd így érvel: , Továbbá, hogy szegény hazánkat 
az önkényeskedő német uralom vissza ne kapja, s meg ne ronthassa, 
gondoljatok csak arra, mennyi veszedelmet, méltatlanságot, gazságot, 
áskálódást kellett a Hunyadi-háznak elszenvednie". 

Mert a magyar nacionalizmus ebben az órában egyet jelent a Hunyadi-ház 
érdemeinek elismerésével és a hozzá való hűséggel. A magyar 
nacionalizmus — együtt születik meg a Hunyadiak dicsőségével. 
, Emlékezzetek - szól Szilágyi Mihály a rendekhez - Hunyadi János 
érdemeire, ki egymaga hárította el Magyarországról a törökök támadásait, a 
nemzetre dicsőséget árasztó fényes győzelmeket vívott ki, s mindezekért 
hálátlanságot aratott. Most az ő emlékezetének megdicsőítésére alkalom 
nyílik, ha az általa megmentett ország trónjára fiát emelitek. Ne engedjétek, 
hogy ezentúl idegen viselje a koronát!" S a választás után, amint a velencei 
követ jelenti, pártjának tagjai, az egyszerű köznemesek , emelt fejjel", 
büszkén járkálnak, azzal biztatják egymást, a hír szerint, hogy most már ,,a 
magyar lovak szügyig fognak a németek vérében járni", s a választásról az 
ország rendjeihez és külföldi hatalmakhoz intézett diplomáciai okmányok 
, a felmagasztalásról, díszről és üdvösségről" beszélnek, , melyben a magyar 
nemzet részesült", , csodás isteni kegyelemnek" nevezik az eseményt, mely 
,a mi magyar nemzetünknek rég letűnt boldogságát 
visszaállította". Kiválasztott családot lát íme a Hunyadi-házban a nemzeti 
közvélemény, mint egykor az Árpádokban, valósággal azonosítja a 
nemzettel: , A Hunyadi-ház, mely oly sok esztendőn keresztül megvédett 
bennünket a török és szomszédaink ellen, egymaga szenvedi el mindazt a 
sok nyomorúságot, mely hazánkra szállt, s minthogy Magyarország 
megmentésére van hivatva, most is feláldozza magát a közjóiét érdekében." 

Akár ezt mondta Szilágyi Mihály szószerint, akár nem, -több mondatát 
egykorú követjelentések is idézik, - Bonfini a köztudatból merített, s a 
lényeg az, hogy Mátyást nacionális jelentőséggel választották királlyá, mert 
, közöttük született és nőtt", s atyjának nacionális érdemeiért, s a nemzet 
érdekeinek szolgálatát, , oltalmát" várták tőle. A Hunyadi-párt nemzeti párt 
volt. Bármennyire is párt volt, a nemzet lelkiismeretét valóban ez a párt 
képviselte. 

S mi volt a tartalma ennek a korai magyar nacionalizmusnak? Egyik eleme 
a visszahatás azokra a kísérletekre, melyek meg akarták semmisíteni a 


politikai hatalom, az állam - ami abban az időben egy volt a királyi 
hatalommal - és a nemzet addigi egységét - a királyt nem magyar, hanem 
idegen nemzeti szellem töltötte el - s a nemzetet idegen nemzet érdekeinek 
szolgálatába akarták állítani. Egy nemzet isteni jogú önállását, létét kell 
megmenteni. De e nemzetnek egyetemes jelentősége van. Mert a másik 
elem a középkorból örökölt, s benne a kereszténység univerzalizmusa és 
egyetemes szolidaritása folytatja életét. Az az eszme ez, melyről már IV. 
Béla levelében olvashattunk. A magyar a pogány ellen védi a keresztény 
világot. A magyar nacionalizmus tehát egy magasztos eszmétől nyeri 
tartalmát. 

Mindkét tartalmi elemnek a hordozója Hunyadi János és családja, ő állt 
ellen az idegen befolyásnak és ő küzdött a török ellen, ő is oligarcha, egyike 
a bomló középkor többi nagyurainak, kiskirályainak, kiknek van erejük 
személyi politikát folytatni. S ő folytat is. Ám ő az egyetlen, kinek 
személye a nemzetet jelenti, mert egyedül ő tekinti a nemzeti érdeket. Így a 
Hunyadi-politika a nemzeti politika. Mátyás királlyá választásának eszközei 
a kor általános eszközei: erőszak és alku. Nagyurak vetélkedése. De a 
lényegre nézve ez közömbös. Amikor Hunyadi Mátyást királlyá választja 
1458. január 24-én, önmagát emeli trónra a nemzet. Az egyetlen mód, hogy 
egyelőre megmentse magát. 

Amikor ezt, részletesebben is kifejtve, igyekeztünk kimutatni, nem puszta 
ideális jelentőségét állapítottuk meg, hanem rámutattunk arra a szilárd, 
reális alapra is, melyen Mátyás királyi hatalma nyugodott. A nagyurak, kik 
egymásnak feszülő erőiket számbavéve, kénytelenek voltak személyében 
kiegyezni, valamint a külföldi trónkövetelők, kik örökölt jogokra 
hivatkoztak vele szemben, pártkirálynak tekintették és mindent elkövettek, 
hogy letaszítsák. Az is kétségtelen, hogy általában nem szerették, uralmát 
terhesnek érezték a társadalom minden rétegében. A legendák jóval halála 
után kezdenek sarjadozni az , igazságosról". De mindamellett élnie kellett a 
nemzet széles rétegeiben, elsősorban a kisnemességben, - melyet uralma is 
legkevésbé terhelt, s legnagyobb élménye János vajda török elleni hőstettei 
voltak, s világraszóló hírük, - valami homályos érzésnek hatalma újfajta 
legitimitásáról, mely atyjának győzelmeiből s a maga hallatlan dicsőségéből 
táplálkozott, győzelmekből és  dicsőségből, melyet nemcsak a 
maguk, hanem a nemzet feje köré is fontak. A legitimitásnak e nélkül a 
homályos és szinte öntudatlanul is ható érzése nélkül aligha tudta volna 


fenntartani magát minden ragyogó egyéni képességeivel sem, jólehet 
nyilván e legitimitás sem lett volna elegendő önmagában. 

Az ifjút magát, úgy látszik, nem érte váratlanul a korona. Ismerjük a 
legendát, hogy mikor bátyjának kivégzése után fogolyként vitetett Bécsbe s 
őrei magyarok királyának csúfolták, végül így fakadt ki: , Leszek még a 
tietek is!? Azt a híresztelést is ismerjük, hogy a szent Capistran János 
mindig őt vette jobbjára, nem bátyját, mert azt jósolta, hogy korona vár rá. 
A pápa követe is királyi tulajdonságokat vett észre benne; de észrevette a 
nemzet közhangulatát is. S ez már nem legenda, hanem diplomáciai emlék. 
Úgyhogy a pápa nemcsak magántársalgásban, hanem ünnepélyes 
nyilatkozatokban is kifejezésre juttatta ama meggyőződését Hunyadi László 
kivégzése — után, hogy  ,Krisztus dicső hősének méltatlanul 
meggyalázott családja a csodákat mívelő, igazságos Isten kegyelméből 
meg fogja érni a felmagasztalás napját, el fogja venni a Hunyadi János 
érdemeiért megillető jutalmat". S ennek az újfajta legitimitásnak a diadalát 
ünnepli, mikor a fiatal királyt a trónon üdvözli és atyja érdemeire 
emlékezve, tőle azok öregbítését várja. Valódi keresztény legitimitás ez 
egyébként, az idoneitás gondolata, mely a királyi hatalomra való 
alkalmasságban, nem pedig a puszta származásban látja az uralom jogát. 

De itt a származás sem közömbös. Az ifjú nagy család sarja. Atyja a 
hatalmas kormányzó és a keresztény világ imádott hérosza. Az ország első 
birtokosa. A család tud bánni a gazdagsággal és hatalommal. A gyermek 
királyi környezetben nő föl. Nevelője az a Szánoki Gergely, ki I. Ulászlót is 
nevelte. Királyi nevelést kap. Hányszor hallotta a szóbeszédet, mely már 
atyját azzal gyanúsította, hogy a koronára tör, hiszen azt is hordta a hír, 
hogy a császári trónra vetett szemet. Emellett ott volt a legenda a család 
származásáról. A kortársak úgy tudták, hogy Hunyadi János Zsigmond 
királynak és császárnak a természetes fia. Volt tehát egy ilyen régimódi, 
legitim jogigény is, mondhatni lírai motívum, a nagyatyai örökség 
megszerzésének a vágya, ha nem is hangoztatták. A század alig tett 
különbséget Európaszerte a törvényes és törvénytelen sarjadékok közt. 
A külföld nem egy trónján természetes gyermek ült, Mátyás apósa, a 
nápolyi király is ilyen, s maga is természetes fiát akarja utódjává tenni. De 
Magyarországon szigorúbban vették a dolgot, így aztán a Hunyadiak 
származása felől is csak találgatásokra vagyunk utalva. Ám akárhogy is állt 
a dolog, kivált mikor a királyi udvar a család iránti igazságtalanságait a 
László hallatlan kivégzésével betetőzte, kétségtelenné vált a ház körében és 


hívei táborában, tehát a nemzeti párt kebelében, hogy a királyt el kell 
távolítani és a kormányt a nemzet kezébe kell ragadni. S az is kétségtelenné 
vált, hogy a nemzet örököse egyedül Mátyás lehet. Ennek maga is 
tudatában volt bizonnyal, s aligha csak a király halála után. 

Vajon mit érezhetett bátyja haláláig második gyermek létére? Mert 
magatartása a megválasztása utáni első pillanattól kezdve oly királyi, hogy 
az nem lehetett friss a tizennyolc éves ifjúban. Bátyjának jelleméről keveset 
tudunk. Mátyásról azonban nehéz elgondolni, hogy érte volna be a második 
hellyel. Első fellépése arról tanúskodik, hogy mélyen átélte 
uralkodói hivatását, jogát és fölényét. Ezzel az öntudattal nem fér össze a 
hála, a lekötelezettség érzése. A királynak természetes és isteni joga van a 
szolgálatokra, azokat ő megjutalmazhatja, de a hála nem királyi érzés. 
Mátyás is, választott király létére, Isten kegyelméből való uralkodónak 
tartotta és írta magát, s nagybátyjának, anyjának és híveinek fáradozásait, 
melyekkel a trónra juttatták, úgy fogta föl, mint természetes jogaiba 
helyezését. S azonnal uralkodik. Első tette az, hogy nem ismeri el 
kötelezőnek azt az esküt, melyet anyja és nagybátyja fogadtak az ellenpárt 
fejének, hasonlóképpen trónigénylőnek, a nagyhatalmú Garai Lászlónak, kit 
hogy megnyerjenek, megesküdtek neki, hogy Mátyás feleségül veszi 
leányát. Mátyás azonban nem egyezkedik, eleve útját vágja annak a 
felfogásnak, hogy alku útján jutott a trónra. Ő Podjebrád György leányával 
jegyezte el magát még prágai fogságában, s a saját szavát állja. Nem 
fogadja el Szilágyi Mihály  gyámkodását sem, kit a rendek 
kormányzóul rendeltek melléje, sem anyjának nem enged beleszólást az 
ügyek vitelébe. Szilágyi Erzsébet, e heroica mulier, hősies asszony, amint 
egy kortárs nevezi, megérti, azonnal belenyugszik és visszavonul. Soha 
többé fiának terhére nincs, akadályt nem vet elé, sőt készséggel van 
segítségére, ha a királyi anya szerepében szolgálatára lehet. Elfogadja fiát 
királyul. Bátyja képtelen erre. Ő uralkodni remélt unokaöccse helyett, s 
mikor az tapintattal bár, de könyörtelen eréllyel igyekszik a kormánytól 
eltávolítani, ellenáll, fegyverrel is szembefordul. S mikor királyi öccse 
elfogatja, sőt halállal fenyegeti, hálátlanságot lobbant szemére. Nem érti 
meg, hogy itt ennek a fogalomnak nincs helye, nincs értelme, hogy itt más 
erkölcs diktál. Nekikeseredve veti megmentett életét a török elleni harcba és 
így nyeri el a mártírhalált, öccse pedig úr marad, király, ki mellett csak 
annak jut hely, aki megtanulja, hogy csak tanácsot adhat, nem utasítást vagy 
éppen parancsot, bárminő viszonyban van is a családdal, bármi érdemei 


vannak trónrajuttatása körül. Ez az érdem nem kötelezi a királyt semmire. 
Őt csak az Isten, lelkiismerete s a nemzet és a kereszténység érdeke 
kötelezi. Ezt ismerte föl a család bölcse, szintén rokon, - a Szilágyiakkal 
együtt a Garázda nemzetségből származó - Vitéz János püspök, nagyeszű, 
nagyműveltségű humanista főpap, valóban a nemzet szellemi vezére hosszú 
időn át, s Mátyás nevelésének is legfőbb irányítója. Ő beéri a király első 
tanácsadójának szerepével - s ez a szerep valóban az övé is - mindaddig, 
míg hite szerint a nemzet érdekeit szolgálja a király. Mikor azonban nem 
tudja már terveinek merész röptét kísérni, ellene fordul ő is. S ő is elmerül a 
nagy süllyesztőben, ahol Mátyásnak annyi elejtett - mert már 
használhatatlan vagy éppen károssá vált - embere. 

Bizonnyal ezek az első kemény uralkodói gesztusok estek legnehezebben 
Mátyásnak, bármennyire is hiányzott belőle az érzelmesség túlsága, s 
cselekedeteit mindig a kitűzött cél és az észszerűség irányította, soha az 
érzelem. A többi akadály leküzdése, ami uralmának útjában állt, már más 
természetű erélyt követelt. Pedig ily akadályok szép számmal voltak az 
ország határain kívül és belől egyaránt. 

A külső ellenségeket elszámlálja az az iménti idézet, mely felsorolja, hogy 
kiktől menti majd meg az új király az országot. Délen ott állt a törők, 
Bizánc meghódítója, II. Mohamed, Hunyadi János legyőzöttje, bosszúra 
szomjasan. Nyugaton a császár, III. Frigyes, az elorzott koronával kezében, 
makacsul kitartva szándéka mellett, hogy Magyarországot tartományai közé 
sorozza. Északon a másik megbukott trónkövetelő, Kázmér lengyel király 
várta az alkalmat, hogy ismét felléphessen. A felvidéket a huszita Giskra 
hadai bitorolják. Végül Velence is ott volt az ellenfelek sorában, Dalmácia 
felé tekintve. Csak az új cseh király, Podjebrád György, jegyesének atyja 
nem állt szembe vele egyelőre, de neki hasonló nehézségei voltak 
friss trónjával, s hogy megerősítse, legott ellenségeihez áll, mihelyt érdeke 
úgy diktálja. Egyedül III. Callixtus pápára számíthatott, ki teljes szívvel állt 
a törökverő Hunyadi fia mellé. Ez a rokonszenv azonban tele volt 
várakozással és felelősséget rótt rá: 

, Midőn éppen a török zsarnok fenyegető készületei és a keresztény 
fejedelmek vészteljes hanyagsága a legnagyobb aggodalommal töltötte el 
lelkünket, akkor virradt fel az a szerencsés nap, melyen magyar királlyá 
választásodról tudósítottak bennünket. Bekövetkezését előre megjósoltuk és 
erősen hittük. Mert nem lehetett föltenni, hogy az igazságos Isten, kiért és 
kinek híveiért boldog emlékezetű atyád oly dicsően és vitézül harcolt, az ő 


házát a viszontagságok súlya alatt elmerülni engedje... Felséged 
felmagasztalásában imádságaink és könnyeink gyümölcsét látjuk, Felséged 
személyében pedig Istennek emberét ismerjük föl, kit nemcsak 
Magyarországnak, hanem az egész keresztény világnak küldött, s azért 
emelt virágzó korában trónra, hogy a belső viszályok leküzdése után a 
mohamedán felekezet kiirtására irányuló dicsőséges 
küzdelemnek szentelhesse erejét... — Felidézve atyádnak, Krisztus 
győzhetetlen  vitézének őrök dicsőséggel övezett emlékét, azon 
meggyőződést tápláljuk, hogy az ő gyászos halála után 
Magyarország benned újabb oszlopot nyert, melynek szilárdságát növeli 
az, hogy előtted áll atyád dicsőségének példája. Biztos hitünk, hogy ezt te 
nemcsak eléred, hanem igyekezeteddel felül is fogod múlni... Mindezeknél 
fogva Felségednek, saját magunknak és az egész kereszténységnek 
szerencsét kívánunk. Egyúttal buzdítunk, hogy az igaz hit védelmét és a 
hitetlenek kiirtásának vállalatát azon buzgalommal karold föl, melyet tőled 
el lehet várni, mint akit Isten mintegy különös rendelkezése teremtett úgy, 
hogy az egész kereszténység beléd vesse bizalmát..." 

Ez a szárnyaló üdvözlő levél nemcsak az ifjú uralmát erősíti meg az Isten 
előtti kedvesség bizonyításával, de egyben elébe írja uralmának és egész 
életének célját is. A kettő össze van kötve. Az uralom feladatot jelent. De a 
viszonyokkal ismerős pápa arra is céloz, minek kell szükségszerűen 
megelőzni a nagy vállalat elkezdését. 

Ám az ifjú hiába mutatta és jelentette a készséget, - mit bizonnyal mélyen 
át is érzett - ha sem , a belső viszályok? nem szűntek meg, sem a külső 
ellenségek nem tágítottak, s a kivitel eszközeit sem akarta az ország 
nyújtani, sőt egyenesen megtagadta. Ugyanaz az országgyűlés, mely nagy 
lelkesen királlyá választotta, gondosan meg is kötötte kezét. Kikötötte, hogy 
a király saját hadaival oltalmazza az országot, a bandériumokat csak nagy, a 
nemességet pedig csak legvégső szükségben hívhatja hadba, s az 
adójövedelmeket megszűkítették. Egyszóval megválasztották a Hunyadi- 
fiút védelmezőjüknek, s e méltóság fejében rárótták mindazokat a 
feladatokat, melyek az egész országot illetnék. Ellenőrül pedig Szilágyi 
Mihályt rendelték mellé. 

A magyarok felett uralkodni sosem volt könnyű dolog. Éppen azokért a 
tulajdonságokért, melyek egyben legbecsesebb vonásai a nemzetnek. 
Kemény, szilaj, a személyiség méltóságát és szabadságát féltékenyen őrző s 
egyéni kezdeményre hajlamos. Nem szolgának való. Már Bölcs Leó 


megírta a honfoglalókról, hogy erővel és rettegtetéssel kormányozzák őket. 
Mert az erős kézben önmagára ismert és annak engedett, amit legtöbbre 
tartott. Legnehezebb pedig éppen ebben, a hatalmas oligarchák idejében 
volt az uralkodás, kik királyukat is fogságra vetették Zsigmond 
személyében. Ugyanekkor Nápolyi László vonakodott a felajánlott trónt 
elfogadni, mert - amint Heltai XVI. századi krónikájában írja - , eszén lön 
és meggondolá a magyari birodalomnak terhös voltát... és a magyaroknak 
csoda erkölcseket..." A maga primitív módján nagyon találóan mutat rá 
Heltai a viszonyokra, mikor ugyancsak László szájába adva, így jellemzi e 
korszak nagyurait: , Nincsen kedvesb dolgok a magyaroknak, mint hogy 
sok új királyok legyen. Akkoron vagyon őnékik nagyobb vigasságok, 
mikoron egybeveszést szőrözhetnek a királyok közt. Abból keresik ők az 
ő hasznokat." Ugyancsak az ő krónikájában olvashatjuk, hogy a II. Ulászlót 
királyul üdvözlő küldöttség arra kéri, ,keményen viselné magát a királyi 
birodalomban, mert a magyarok semmi jót nem művelnének, hanemha 
vaspálcával hajtogatnák őket." Mátyásról majd azt emelik ki udvari 
historikusai, hogy , megtörte a magyarok szertelen büszkeségét, Attila óta ő 
volt az első, ki a kemény nyakú magyarokat engedelmességre 
kényszerítette, s a lázadozókat régi igájuk alá szorította." Maga a király 
élete végefelé, harmincévi uralkodás tapasztalatainak rezignációjával írja 
egy levelében: , Bizonyára soha senki nem ismerte úgy a magyarok 
természetét, mint én, ki őket sok esztendő óta tartom féken." E nemzet 
fényes tulajdonságaival történelmének legragyogóbb teljesítményeit hajtja 
majd végre, minthogy ő is közülük való s ő is éppen olyan , csoda 
erkölcsű", mint azok, kiken uralkodik, s ezt egy pillanatig sem leplezi. 

A családi gyámkodás alól, láttuk, azonnal kivonja magát, majd az első 
esztendőben megtöri annak a ligának az ellenállását, mely az ellenpárt két 
vezéréből, Újlaki Miklósból és Garai Lászlóból s a felháborodásában 
hozzájuk csatlakozó Szilágyi Mihályból alakult, s mely trónját a császárnak 
is felajánlja. Ugyanekkor magával a császárral kiegyezik némi harcok 
után. Kivédi nagyratörő apósának a fondorkodásait is, ki kettejük viszályát 
a maga hasznára próbálja érvényesíteni, s így rajta van, hogy ez minél 
jobban elmérgesedjék. A koronát is visszaszerzi a császártól. Emellett 
megtisztítja a felvidéket a cseh rablóktól. S végül vezéreinek, sőt 
nagybátyjának vereségei után élére állván seregeinek, nevezetes diadalt arat 
a török felett. A déli hűbéres tartományokat is hűségére téríti. A nemzet 
pedig az erély és sikerek láttán meghajol ura előtt, igazolva az 


olasz humanista megfigyelését, hogy  ,a magyarok fegyverre 
termett nemzete előtt, mely egyedül a hatalom és gazdagság csodálója, 
nincs olyan tekintély, mely, ha fegyvertelen, csupán a fenségének kijáró 
tisztelet révén az erőszak ellen elégséges védelemmel bírna." Az ifjú 
hónapok alatt valóban királyává lesz a magyaroknak, olyan, aminő illik 
föléjük, s az országgyűlések rendelkezésére bocsátják most már az ország 
erőit. S ha kikötéseiket a király semmibe veszi, nem szül jelentősebb 
visszahatást. Mikor 1464. március 29-én Szent Istvánnak a császártól 
visszaszerzett koronáját fejére teszik, övé az ország. 

S mindezt jóformán a maga erejéből érte el. A nagyurak, főpapok közül, 
kiknek ténylegesen kezén volt az ország, kevesen álltak teljes lélekkel 
melléje. Legtöbbjük, még ha nem is fordult egyenest ellene, szívesen hagyta 
ingadozóban trónját, mert , abból keresték az ő hasznokat", mint Heltai 
imént idézett megfigyelése mondja. Magának kellett, azokkal a 
képességekkel, melyek oly nagy uralkodóvá tették, magához ragadni a 
hatalmat annak birtokosaitól. 

Egyetlen nagysúlyú szövetségese, ki lelkén viselte trónja és országa 
biztonságának megszilárdítását, a pápa volt. Pedig az új pápa, II. Pius, 
korábban a császár kancellárja, a nagy humanista, Eneas Sylvius, s a 
császár nem alaptalanul számított rá Mátyással való viszályában. De az 
egykori kancellár is felszabadította magát a lekötelezettség érzése alól, s 
mint a kereszténység feje, szigorúan felelősségre vonta hajdani 
urát: , Gondolja meg Felséged, hogy a törökök, ha nem állanának ellent a 
magyarok, már sok keresztény országot elpusztítottak volna. És a mostani 
viszály végső romlással fenyegeti a kereszténységet. Ezért ismerni akarom 
az okokat, melyek Felségedet arra késztetik, hogy a magyar király ellen 
háborút viseljen." Mikor pedig a császár arra hivatkozik, hogy Mátyás 
törvénytelenül bitorolja a trónt s ártalmára van az országnak, követe így 
válaszol: , Mátyás törvényesen, minden szükséges formaság megtartásával, 
számtalan urak jelenlétében választatott meg... Szabad akaratból, nem 
erőszaknak engedelmeskedve, emelte őt trónjára a nemzet. Ámbár némely 
urak panaszokat emelnek ellene s szeretnék megfosztani a tróntól, 
Felségednek nem illett rájuk hallgatni, illő lett volna előbb utánajárni, vajon 
igaz-e mindaz, amivel vádolják... Ezek után kérem Felségedet, ne bántsa ezt 
a királyt, kit ő Szentsége a pápa, ha szükség kívánná, fegyver hatalmával is 
kénytelen lenne megvédeni, mert elmozdítása a kereszténységre hátrányos 
következményekkel járna." Ugyancsak a pápai követ lépett közbe a 


hazai pártosoknál is, hogy engedelmességre bírja őket a pápa által oly 
nagyratartott király iránt. 

Mert II. Pius is elismerte Hunyadi János fiának és a magyarok királyának 
kivételes helyzetét Európában. E nagy pápa az egész kereszténységet 
összefogó hatalmas kereszteshad élén személyesen akart döntő csapást 
mérni a pogányra s kiűzni Európából. E vállalatban a magyar királynak 
vezető szerepet szánt. , Ámbár - nyilatkozott - a római egyház a 
keresztény királyokat és fejedelmeket különbség nélkül tisztelni és 
támogatni köteles, kiváló kedvezésekhez van joga Krisztusban szeretett 
fiúnknak, Mátyás királynak... Az ő nemes és nagy kiterjedésű országa több 
mint hetven esztendő óta... a keresztény hitnek kelet felé védpajzsul 
szolgál..." Dicsőítve emlékezik meg Hunyadi János teljesítményeiről, 
valamint fiának már elért sikereiről, mikkel ,atyja dicsőségének 
magaslatára emelkedett. Méltó tehát az apostoli szentszék kegyére, melyben 
őt szívesen fogjuk részesíteni. A mantuai gyűlést - utal a kongresszusra a 
pápa, melyen a nagy hadi vállalkozást akarta előkészíteni - főként azért 
hívtuk egybe, hogy a szenvedett súlyos veszteségektől meggyöngült 
Magyarországnak segítséget nyújthassunk, hogy a küzdő magyaroknak 
biztosítandó támogatás iránt a keresztény fejedelmekkel értekezzünk. 
Minden erőnkkel azon leszünk, hogy a magyarokat és a többi keresztény 
népeket a törököktől megszabadítsuk. A belső viszályokat pedig, amik a 
magyarok és más népek körében dúlnak, alkalmas eszközökkel meg fogjuk 
szüntetni. A népeket, melyek a közös ellenséggel szembeszállni hivatottak, 
belső sebeikben elvérezni nem engedhetjük." 

Mátyás eddig már két kisebb hadjáratot vezetett a török ellen s nemrég tért 
vissza a harmadikból, - mert a csehek Felső-Magyarországot megint 
zaklatták, - mely Boszniát felszabadította. Ekkor volt Jajca híres ostroma, 
hol a király nem egy példáját adta személyes vitézségének, s szállóigévé 
váló s őt oly mélyen jellemző nyilatkozatát is ekkor tette. Jajca török 
parancsnoka felajánlotta a vár megadását, ha szabad elvonulást nyer, úgy 
azonban, hogy foglyait is magával vihesse. A király válasza azonban így 
szólt: , Emberekért, nem falakért küzdünk. A legutolsó szolgát sem 
hagyhatom kezeitek közt. Megszabadításukért utolsó csepp véremet kész 
vagyok ontani." A keresztények védője ő, ezt mélyen átérezte. Ez derül ki 
abból a remek levélből is, melyet nevében a nagy magyar humanista, 
Janus Pannonius írt a királyi kancelláriából a pápának 1464. január 27-én. 


Ebben beszámol Mátyás a pápának hadjáratáról. , Megfontoltam, - írja 
Boszniának a török általi meghódításáról, - mekkora, mily nagy sebet 
kapott ezzel a keresztény világ, beláttam, hogy az orvoslás szükségessége 
nem engedi, hogy a gyógyítást halasszam, hanem gyorsan, azonnal 
cselekednem kell." Mintha IV. Bélát hallanék: nehogy gondatlanságot, 
hanyagságot vessenek szemünkre... Ez a seb, mondja, , nemcsak 
Európa zugait, oldalait érte, hanem már nemesebb részeit is megtámadta s 
gyorsan és gonoszul minden részeiben elharapózhatott volna." Ezért hát 
sereget gyűjtött és kész további, nagyobbszabású vállalatra, ,,de mivel - 
folytatja - az eszközök elégtelenek, arra van szükség, hogy Szentséged 
cselekedjen és támogasson... Úgy vélem, nem mellőzhetem, hogy el ne 
panaszoljam röviden azokat az akadályokat, melyek ezen gondomban és 
szándékomban megzavarnak." 

A következő szakaszban, amint az ifjú koronázása előestéjén gyermeki 
bizalommal járul a Szentatyához, visszatekintve a korai gondokra és 
küzdelmekre, mik árán eddig eljutott, megható módon jut kifejezésre 
ugyanaz a keserűség, - ha itt a nagyobb erő és a siker nyújtotta biztonság 
öntudatával enyhítve bár, - melyet a tatárjárás korának magyar királya is 
kiöntött ugyanezen atyai szék előtt , a háború tövisei" miatt, melyekkel , a 
segítség gyümölcsei" helyett zaklatják azok, kikért áldozatait hozza. 

, Hiszem, hogy nem ismeretlen Szentséged előtt, hányszor és minő 
fáradalmakat viseltem el az időtől fogva, hogy engem ennek az országnak a 
kormányához szólítottak és én azt felvállaltam, azokban a dolgokban, 
melyeket az ország rendbehozása kívánt meg, s hogy mily széttépett, 
zavarokkal teli, elnyomorított, minden tagjában széteső állapotban vettem 
át. Ernyedetlen gonddal munkálkodtam sebeinek gyógyításán, a romok 
eltakarításán, mert a belső pártharcok és a külső ellenség nemhogy 
megrongálta, de úgyszólván romba döntötte. Úgy tetszett Istennek, hogy 
kegyelmes legyen gondjaim iránt, s végtére sok fáradság és veríték árán 
eljutottunk oda, hogy először elcsendesedtek a belháborúk, aztán 
megtisztult az ország a kívülről jött ellenségektől, s én a belső viszályok és 
szomszédi nézeteltérések lecsillapultával annak az egy gondnak szenteltem 
magamat, mely a keresztény hit ellenségeivel szemben számomra örökség 
volt és őrök kötelesség marad. Hogy egyéb gondjaimtól immár 
megszabadulva erre vetettem magamat, hogy ennek feküdtem neki, hogy 
minden törekvésem, minden cselekedetem ennek szolgálatába állítottam, 
arra ott vannak bizonyságul az elmúlt napok tettei. Nos, míg én 


ezekkel voltam elfoglalva és a kereszténység ellenségeit a kereszténység 
határaitól visszavertem, hitet nem tartó keresztények betörtek országunk 
felső végein, számos fészket és búvóhelyet foglaltak maguknak 
rablómesterséghez, amelyekből hasznot-hajtó távollétem alatt temérdek kárt 
és ártást okoztak, okoznak és szüntelenül halmoznak, úgyhogy akiknek 
hitéért és közös megmaradásáért a hitetlenekkel viaskodom, azok csalárd 
módon megtámadnak és megzavarnak. Ilyeténképpen, higyje el Szentséged, 
semmi sem eshetne inkább nehezemre, mint hogy visszalépjek megkezdett 
tervem folytatásától és a győzelemnek most oly nagyon alkalmas 
kihasználásától. Igazán megérné a fáradságot, hogy előnyomulásunkat 
folytassuk, amit szerencsésebb fegyverrel nyitottunk meg, mint ahogy el 
volt zárva, s azt, amit megszereztünk, még éberebben megőrizzük és 
nagyobbítsuk. Ezért elhatároztam, hogy ezeket a dolgokat megírom 
Szentségednek, kellemes hírekkel kellemetlen dolgokat is vegyítve, hogy 
mindkét körülményt számba vehesse, s egyrészt gyermekeinek sikerében 
együtt örülhessen, másrészt nekiláthasson a hiányok orvoslásához. Ugyanis 
jelenleg ez a két ügy kívánja meg Szentséged figyelmét és gondoskodását, 
hogy az előnyomulás maga folytatható, a hiányok és akadályok 
pedig — megszüntethetők legyenek. Bizonyosan tudja  Szentséged, 
hogy nekem eltökélt szándékom, miszerint a katolikus hitnek és a hívők 
védelmének minden tevékenységemmel, gondoskodásommal szolgáljak, 
kiváltképpen, ha megvan rá a költség és így a lehetőség, akadályok pedig 
nem állják útját. Ha az előbbiek hiányoznak, az utóbbiak viszont elébem 
állnak, gondoskodásomat, bár akaratom ellenére, kénytelen leszek másra 
fordítani, mint amire terveztem. Sőt ünnepélyesen kijelentem, hogy a mai 
naptól fogva minden olyan esetben, amikor szükséges lesz, hogy a 
hitetlenek ellen felvett fegyvert sérelmektől indíttatva a hitetlen hívők ellen 
fordítsam és országom háborgatod; háborgassam: azt jogos fájdalmamban 
megteszem. És Szentséged ne nehezteljen rám és ne nekem tulajdonítsa, ha 
a — közösség — fennmaradását nem  szolgálhatom, mivel hazám 
külön veszedelmeinek megszüntetése érdekében kénytelen vagyok távol 
lenni. Mindazonáltal még közbeléphet Szentséged tekintélyével, ami nekem 
elég lesz és visszaadja a lehetőséget, hogy folytassam, amit kezdtem, s az 
akadályokat is megszüntetheti, nehogy oda fordítsam erőmet, ahova nem 
akarnám. Ezt kívánja Szentségedtől az én mélységes tiszteletem, s tartozik 
vele a hitnek is." 


Nem haszontalan elmélyedni ebben az államiratban, mert itt van Mátyás 
egész politikájának, egész élete művének tervrajza. Fogunk még 
visszamutatni erre a levélre. Fogunk még visszamutatni arra az elszántságra 
a pogány ellen, mely számára , örökség és örök kötelesség", , a hitet nem 
tartó hívők" elleni vádra, a hivatkozásra az alkalomra, melyet ezek 
nem engednek kihasználni, a keserű és szemrehányó kézmosásra, hogy a 
pogányok helyett a hívők ellen kell fordítania fegyverét, - ám lássák a 
következményét, - a fenyegetésre, hogy ilyen részvétlenség, sőt rosszakarat 
közepeit elébe fogja helyezni országa érdekét és javát a keresztény 
közösség ügyének, s végül a felelősségnek a pápára való hárítására, 
minthogy ő ,tartozik a hitnek?" azzal, hogy a kereszténység bástyáját 
megerősítse és háborgatóit távol tartsa. Ebben a levélben az egész Mátyás 
előttünk áll. Ez már nem a középkori király levele, bármily sok hang 
felcsendül itt is a IV. Béláéból. Ezt a nemzeti király írja már, a nacionalista, 
ki ugyan hajlandó az egyetemesség szolgálatába állítani országát, - hiszen 
nacionalizmusának éppen ez a tartalma, - de áldozatul dobni és akár 
veszni is hagyni semmi célért sem hajlandó. Nehéz volna 
eldönteni, megvolt-e az alkalom és lehetőség a török végleges megtörésére 
Mátyás idején, ám ha majd azt vizsgáljuk, hogy miért fordult a király dél 
helyett nyugat felé, ezekre a keserű mondatokra kell majd emlékeznünk. 

Egyelőre úgy látszott, a régi keresztes hadak nagy napjai tértek vissza. A 
mantuai kongresszus, ha nem is valami túlságosan, de mégis felkarolta az 
ügyet. A költségekre nagyobb összegeket ajánlottak meg. Az volt a terv, 
hogy Mátyás szárazföldön, a pápa pedig hajóhad élén az Adriáról támadja 
meg a törököt. Főként az olasz államok járultak hozzá a vállalathoz. Hiszen 
elsősorban őket fenyegette a török terjeszkedés. Ami a közhangulatot illeti, 
Mátyás ekkor állott a szívek feletti diadal csúcsán. , Mátyás királyt az égig 
magasztalják - írja Ammanoti bíboros. - A győzhetetlen fejedelem 
dicsősége Rómában már nagyobb nem is lehet a mostaninál. Mindenki az ő 
nagy teljesítményeit emlegeti s zárt körben és nyilvánosan az ő üdvéért 
imádkoznak." S a vállalkozókedv megteremtésében bizonyára szerepe volt 
Janus Pannonius egy másik iratának. Egy olasz humanista hódoló és 
buzdító verset intézett Mátyáshoz. A választ a nagyhírű költő, Janus írta 
meg Mátyás nevében. A költemény is beszámol a boszniai hadjárat 
részleteiről, hangoztatja az atyai hagyományt, mely a kereszténység 
védelmére kötelez, de van benne valami, ami a levélben nem foglal helyet, 


egy politikai, propagandisztikus elem, mely megint IV. Béla levelére 
emlékezteti az olvasót, de előlegezi Mátyás külpolitikai irányát is. 

Az olasz humanista, Antonio Costanzio, azon kesergett, hogy senki sem 
fogja segíteni vállalkozásában Mátyást. Ez alighanem így lesz, szól 
rezignáltan a válasz, s gúnyosan sorolja el a nyugati hatalmakat, melyek 
nem törődnek a keresztény Európa határain harapózó tűzzel, a maguk kis 
játékait űzik, s közülük Germania még fegyverrel is zaklatja azt, örökös 
ellenséges érzéstől lobogva iránta, aki védi azokat a határokat. Igen, mert 
őket nem fenyegeti közvetlen veszedelem, míg áll Magyarország. A 
közvetlen veszedelemben csak Itáliával osztozik Magyarország. Mert a 
török nemcsak Magyarországot akarja elpusztítani és elfoglalni, hanem az 
egész keresztény világot, elsősorban azonban Olaszországot, - írja ez a 
különös diplomáciai költemény, - mert tudatában van, s joggal, hogy az 
egész föld lába alá kerül, ha ezt az országot meghódítja. Itália éppen úgy 
Európa kapuja, mint Magyarország, de Magyarország Itáliát is védi. 
Elsősorban Itália érdeke hát, hogy Magyarországot megsegítse, mert a 
törökök Rómát akarják megsemmisíteni, inti a magyar az olaszt, s ragyogó 
szavakkal tüzeli tettre: 

Rajta tehát, nagylelkű latin, ne aludj, nosza kelj fel! 

Ősi dicsőséged veszni örökre ne hagyd! 

Mit csak nap látott, ha keletre, ha szállá nyugatra, 

Mind az a föld valaha ősid uralta csupán. 

És a világ ha bukik, ki segítsen elébb a világnak, 

Mint akinek kezében volt a világuralom? 

Rajongva sorolja el a magyar humanista drága Itáliájának, második 
hazájának városait, azok gazdagságát, hatalmát, erejét s számbavehető 
segítségüket a nagy közös célra. 

Törjünk hát a futó ellenre együttes erővel, 

Szép koszorút ad a föld, szép koronát ad az ég. 

S a végén felzeng hősileg a középkorvégi magyar nemzeti érzés immár jól 
ismert kettős hangja: 

Ám ti hoztok akár nagy akár mi csekély segedelmet, 

Nem hagyom el sohasem drága hazám s a hitem. 

A lelkesedés lobogott Mantuában, de Mátyás 1464 május elején egyedül 
indult délnek. Még júliusban is hasztalan várta a csatlakozókat, immár 
Boszniában. , Az ellenség - írja bosszúsan a pápának - immár fölismerte, 
hogy a keresztények mozgalmaiban több a tüntetés, mint a komolyság... Ha 


tehát hajóhad vagy sereg egyáltalában van, ám mutassa magát, s az eddigi 
hanyagságot buzgalommal, a késedelmet gyorsasággal pótolja. Én 
részemről mindenesetre teljesítem kötelességemet hazám és hitem iránt." 
Nagysokára valóban összegyűlt Anconában a hajóhad, de mielőtt elindult 
volna, az agg pápa hirtelen meghalt, s erre a hajók hazaszéledtek. Mátyás 
maga harcolta végig hadjáratát, siker nélkül ugyan, de veretlenül, majd még 
egy hadjáratra készült a következő - 1465. - évben, de minthogy minden 
segély elmaradt, az útból visszatért, közölve az új pápával, hogy magára 
hagyatva támadó hadjáratot nem kockáztathat, míg ha elegendő segítséget 
kap, jövőre hajlandó újra megindulni, s a Hellespontusig űzi a törököt; ha 
azonban nem kap segítséget, , ég és föld színe előtt kinyilatkoztatja, hogy a 
török kiűzése Európából másokon múlt, nem rajta". 

Igazán ezzel a csalódással lett a férfikor küszöbére lépő Hunyadi Mátyás 
magyar királlyá. Ekkor kellett végképpen belátnia, hogy egyedül van, 
részvétlen, sőt ellenséges szomszédokkal környezve, egy egész részvétlen 
Európa határán, melyet neki mégis védeni kell, mert hozzá tartozik. Ez volt 
az egyik belátás. A másik az, hogy otthon is egyedül van. Nemcsak 
a feladata teljesítésére szükséges eszközöket, de puszta helyzetét is erővel 
és mesterkedésekkel kell biztosítania, éppen úgy, mint külső szomszédai 
között. 

Királyságának első hat éve - megválasztásától koronázásáig - futó 
pillantásra úgy tűnik fel, mint kusza kapkodások cikázása. Hol itt, hol ott 
jelenik meg, bevégzetlen harcokat kezd, vagy félig-meddig hárít el 
támadásokat, egyességeket köt, melyek nyitva hagyják a kérdést, 
végrehajthatatlan ígéretekkel nyugtatja meg a helyzetet. De ha alaposabban 
megtekintjük az eseményeket, határozott tervszerűség mutatkozik 
bennük. Minden akció arra szolgál, hogy biztosítsa magát, ám úgy, 
hogy eközben nehogy kockára vesse helyzetét. Céltudatosan és óvatosan a 
legszükségesebb határig megy el. De addig elmegy, s ezzel éri el azt a 
hatást, hogy valóban megszilárdítja uralmát és igazán királlyá válik, a 
magyarok s Magyarország királyává. S mialatt végigbirkózza ezt a hat évet, 
éber figyelemmel tapogatózik - s nem is oly bizonytalanul, mint korától 
várni lehetne - és kialakítja szép lassan egész kül- és belpolitikai 
célrendszerét s metodikáját, melyet politikájában, diplomáciájában, egész 
országlásában követni fog, s mely már egészen az övé. 


3. A BIRODALOM FELÉ 


Mátyás trónraléptekor a leghatározottabban csatlakozik a hagyományos 
középkori magyar politikához. A magyar középkor nem előtte, hanem 
uralma alatt ér véget, fokozatos átmenettel. Ez az átmenet biztosan 
felismerhető a külső látszat alatt, bárha ez szinte villámcsapásszerű átváltást 
mutat. Nemcsak a szavak, hanem a tettek is azt mutatják, hogy a fiatal 
király elsősorban a török elleni küzdelemben látja a maga és 
országa téladatát. Régen nyilvánvaló volt azonban, hogy a magyar 
erő egyedül nem elégséges a kérdés gyökeres rendezésére, mindössze arra, 
hogy az ország közvetlen határait megtartsa, - bár a betörésektől már ekkor 
sem tudta megoltalmazni, - s a törökök európai előnyomulását meglassítsa. 
Európa segítsége kellett e déli határ megszilárdításához, még inkább a 
Balkán felszabadításához. Mátyás külpolitikája is ennek az összefogásnak a 
megszervezésére törekedett. Élete végéig nem hagyott fel azzal a makacs 
fáradozással, hogy ennek szükségességéről meggyőzze uralkodó társait, 
noha fáradozását a legcsekélyebb siker sem kísérte, s valószínűleg maga 
sem remélte. 

A másik középkori örökség az a törekvés volt, hogy békében éljen az 
ország Germániával, mindamellett önállóságának, függetlenségének teljes 
megóvásával. A császároknak azonban kezdettől fogva az volt a 
tántoríthatatlan szándékuk, hogy Magyarországra is kiterjesszék uralmukat, 
képzelt jogot formálva hozzá, s így vált lehetetlenné az a jóviszony, sőt 
szoros baráti szövetség, amit a magyarok oly őszintén óhajtottak, 
mióta Szent István ezt tette politikája talpkövévé. A magyar 
politika megegyezési törekvése époly makacs és állandó, mint a hatalmas 
szomszéd hódítási szándéka. Mátyás is azon volt, hogy a császár elismerje 
megválasztását, mondjon le képzelt jogairól az országra, kössenek békét, 
sőt szoros szövetséget és a kereszténység világi feje teljesítse kötelességét a 
kereszténység  — védelmében, segítséget — bocsátva a védőbástya 
rendelkezésére. Ugyanezt szerette volna elérni a másik két szomszédos 
országgal,  Cseh- és Lengyelországgal is, s mint láttuk Janus 
Pannonius költeményéből, mit a diplomáciai iratok, követjárások és 
szerződések hosszú sora követ, ezt az összefogást Itáliára is ki 
akarta terjeszteni, hogy így egy egész IKözép-, Dél- és  Kelet- 


Európára kiterjedő hatalmas szövetséget létrehozva, biztosítsa ennek 
a területnek a békéjét, s erőiket teljesen a közös ellenségre fordíthassák. 

Ez a szövetségi terv a második kísérlete volt a magyar politikának a 
Dunatáj hatalmi egyensúlyának megteremtésére és erői összefogására a 
török ellen. Mátyás előtt néhány évtizedig úgy akarta a magyar politika ezt 
az összefogást megvalósítani, hogy a szomszédos országok urai közül 
keresett királyt, ki aztán a hazai erőket egyesítve a magyarral, megvédi és 
megszabadítja az országot és a kereszténységet. Az ország függetlenségét 
és a nemzet létét természetesen ebben a helyzetben is meg akarták őrizni. A 
kísérlet nem sikerült. A nemzet vezetőinek be kellett látni, hogy a két 
szempont nem egyeztethető. Kísérletük, sajnos, kimondhatatlanul káros, sőt 
végzetes volt következményeiben. Jogigényeket támasztott külföldön, 
bent pedig kedvet ébresztett bizonyos rétegekben, hogy a biztonságért 
áldozatul vessék a függetlenséget. Számításuk ugyan nem vált be, mert az 
idegen igények elismerése a biztonságot nemigen növelte, viszont 
bebocsátott egy oly uralmat, mely századokon át vállvetve emésztette a 
nemzetet az ellenséggel, melynek fenyegető nyomása segítette itt trónra. 
Mátyást azok választották királlyá, akik az első kísérletek után belátták 
ennek a politikának a céltalan, sőt helytelen voltát. A fiatal király és 
tanácsadói megpróbálták legalább az együttműködést elérni, azt, ami ma is 
annyit és oly vággyal hangoztatott jelszó. Mátyás süket fülekre talált. A 
császár és a lengyel király a formális béke leple alatt nem szűntek meg 
uralmának megdöntésén dolgozni, a cseh Podjebrád György, érthetetlenül 
egy ily lángeszű politikustól, szintén nem értette meg egymásrautaltságukat, 
s nagyratörő tervei kedvéért áldozatul dobta szövetségüket, mely hivatva 
lett volna kijegecesedési pontul szolgálni. Legtöbb megértésre Itáliában, 
elsősorban a pápai udvarban talált. A pápák pártfogását mindig élvezhette, - 
kivéve azt a késői esetet, mikor egyre bonyodalmasabbá váló 
külpolitikája összeütközésbe került velük, - de ez magában véve nem 
volt elég. Itália pedig felbolygatott méhkasként zajlott ebben az időben, s 
csak akkor fogott össze a magyar királlyal, mikor őt is közvetlen török 
veszedelem fenyegette. Az együttműködés delelője az a mozzanat volt, 
mikor Otrantóból magyar csapat verte ki a megszálló török sereget. Mikor 
Mátyás hasztalan várta a Keletközép-Európát dúló zavarok csillapultát s a 
Magyarországot érő támadások megszűnését, s belátta az együttműködés, 
sőt a béke és megértés megvalósíthatatlanságát, másrészt ott meredt a 
növekvő török veszély a déli határon, kénytelen volt visszatérni ahhoz a 


koncepcióhoz, mely e táj országainak uralmi egységében látta a megoldást, 
a szóbanforgó országok koronáit egy fejen egyesítő, egy kéz által 
kormányzott birodalomban. E főnek és kéznek természetesen a magáét 
szánta. A Habsburgok szerepét akarta átruházni magára s feltette, hogy ő 
valósítja meg azt, amire azok törekednek. Egyelőre ne foglalkozzunk azzal, 
milyen személyes, hatalmi vágyak, hódítói hajlamok ösztökélték. El kell 
ismernünk, hogy az adott körülmények között ez volt az egyetlen reális 
megoldás. Valósággal erre kényszerítette a helyzet. Ha Magyarország ereje 
magában nem elegendő a török ellen, viszont önkéntes segítségre nem lehet 
számítani, a segélyforrásokat egy kézbe kell ragadni. Ha az önálló államok 
nem jutnak békére egymással s Magyarországgal, egyesíteni kell őket. Ez 
vagy úgy lehetséges, hogy az ország aláveti magát a császárnak, vagy úgy, 
ha az ország királya lesz a császár. S úgylátszik, Mátyás első terve nem az 
volt, hogy a Habsburgok kezéből kicsikarja birtokaikat, örökös 
tartományaikat, mint ahogy Csehország meghódítására sem készült 
politikája első stádiumában, hanem ellenségeskedés nélkül, diplomáciai 
úton igyekezett közvetlenül a császári koronát elnyerni. Csak midőn a békés 
út nem sikerült, házassági és megegyezési tervei visszautasításban 
részesültek a császár és a német uralkodók német nacionalizmusa részéről, 
mely éppen oly féltékenyen óvakodott idegen uralkodótól, akár a magyar, 
vagy bárminő más nacionalizmus, akkor folyamodott az ultima ratio-hoz, s 
világosan látszik, hogy a sikerek bátorították mind nagyobb merészségre, 
végül a Habsburgok teljes megtörésére és tartományaiknak magához 
ragadására. Mátyás terveinek végső formája az egész Keletközép-Európát 
egyesítő magyar birodalom, erre támaszkodva a császári korona s akkor a 
török kiűzése s utána az egész Balkánnak birodalmához való csatolása. Sőt 
arra is van gyanú, hogy megvillant benne a középkori magyar királyok 
aspirációja a keleti császárok trónjára. Úgyhogy tervei megvalósulása 
esetén nem tartozott volna az utópiák közé a két császárság egyesítése. S ez 
valódi birodalom lett volna; benne a nemzetek épen maradnak, nemzeti 
önállásuk, sajátságaik sérelmet nem szenvednek, mert magyar lett volna a 
birodalom. A magyarnak pedig lényeges jellemvonása, hogy nem tör a más 
etnikumú országlakosok népiségére, nem akarja nemzeti sajátságaiktól, sőt 
autonómiájuktól sem megfosztani őket, mert  nemzetfogalma és 
nacionalizmusa másfajta, mint a nyugati. Erre azonban itt bővebben nem 
térhetünk rá, - kénytelen vagyok ,A magyar nemzeteszme? című 
könyvemhez utasítani az érdeklődőt, hol a kérdést behatóan tárgyalom, - 


csupán jelezni akartuk, hogy Mátyás birodalma nem vétett volna Európa 
sokszínűsége ellen akkor, midőn biztosította volna egységét. Ez lett volna 
egyetlen kibékítése és egyesítése a két szempontnak. S hogy mit jelentett 
volna e táj jövője, fejlődése s egész Európára kiható jelentősége 
szempontjából, arra a középkori magyar birodalom Pax Hungarica-jából 
következtethetünk. 

Mátyás álma korántsem volt olyan képtelenség, mint a mai magyar 
képzelné. Nemcsak ő, hanem a francia király, a burgundi herceg és a cseh 
király is aspirált a császári trónra, s köztük a magyar király ereje éppen nem 
az utolsó volt. Törekvését Európaszerte természetesnek találták. Eleinte 
sokan kívánatosnak is. Bár inkább írók, mint politikusok. ,, Bár virradna föl 
mielőbb a nap, - írja egy olasz humanista - mikor Mátyást mint római 
királyt és császárt üdvözölhetjük!  Egyidőben melegen pártolták a 
gondolatot, hogy a császár fogadja fiává és tegye örökösévé. Hogy ez 
természetes gondolat volt, bizonyítják a császár erre tett ígéretei, melyeket 
ugyan ő sohasem vett komolyan s csak időnyerés kedvéért tette őket, 
de mégis elhangzottak. Választófejedelem is akadt, ki lekötötte szavazatát 
Mátyásnak. De bármily hanyatlóban is volt ekkor, a középkori 
univerzalizmus világnézetének bukásával, a császári hatalom, s jóformán 
semmi reális erővel nem rendelkezett, - ezt csak később, a barokk idején 
szerezték vissza a Habsburgok, - a kor másik áramlata, a nacionalizmus, 
mint már jeleztük, nem kedvezett a most már németnek tartott - holott 
eredetileg a régi rómait felújító - császári méltóság utáni idegen nemzetbeli 
törekvéseknek. Mikor a magyar király hadai Ausztriát hódoltatják, a császár 
azzal kér a német rendektől segítséget, hogy , ellenséges idegen nemzet alá 
kerül a szent birodalom és a német nemzet". , Mátyás király folyton 
gyarapodó hatalma azt az aggodalmat kelti, hogy az egész német 
nemzetet hatalmába keríti", írja máskor. A fejedelmeket egyre riasztja, hogy 
, szíve és elméje a szent birodalom és a német nemzet fölötti uralomra 
sóvárog". A birodalom és a németség tehát azonosíttatik, a császár nem 
római, hanem német császár. S ez nyílt kifejezésre jut a birodalmi gyűlés 
állásfoglalásában is, melyet a mainzi érsek így fogalmazott: , idegen 
nemzetiségűek a birodalom fejedelmeit támadva és megosztva, a német 
birodalom tisztességét, méltóságát és fenségét a német nemzettől elvonni és 
saját hatalmukba ragadni törekednek." S hogy ez mégsem sikerült, az első 
pillantásra igen kevesen múlott. A szemlélő hajlandó azt hinni, hogy csak 
Mátyás korai halálán. Ám a valódi ok mélyebben rejlik. 


Amikor Mátyás fegyverrel indult Nyugat felé s meghódította 
Csehországot, - amire egyébként a pápával, sőt a császárral is egyetértve 
maguk a katolikus cseh rendek kérték fel, megelégelve a huszita Podjebrád 
uralmát, s csak akkor, midőn a lengyel Kázmérhoz hiába fordultak ezzel a 
kéréssel, - majd kiegyezett a később mégis fellépő Jagellókkal s végül 
kénytelen volt a fondorkodó császárt kiűzni Ausztriából és azt uralma alá 
hajtani: - ekkor már úgy látszott, hogy semmi sem állja útját. Mint Mátyás 
életrajzírója, Fraknói Vilmos tette, nyilván mi is tanulsággal idézhetjük a 
nagy német történész, Droysen helyzetképét, ki megállapítja, hogy Mátyás 
ekkor a legnagyobb veszedelemmel fenyegette a német birodalmat. 

, Mátyás Ausztriában tönkretette a császári hatalmat, számíthatott 
Franciaországra, szövetségben állott Svájccal, melynek ifjú népe örömest 
szolgált neki, híven támogatta a szentszék, mely általa remélte a török 
hatalom leküzdését és az eretnekek kiirtását, hozzá csatolta reményeit 
Velence, Olaszország új műveltségének kedvence ő volt, mert munkásait 
bőkezűségével árasztotta el. Sőt számos német fejedelem, a pfalzi, a bajor, a 
szász, vetélkedve kereste kegyeit. Német költők mint egy új keresztes 
hadjárat hősét énekelték meg. Így a közvélemény által magasra emelve, s 
még nagyobb dicsőségre szomjazva, Merész Károlynál (a burgundi 
hercegnél) is veszedelmesebb, mert simulékonyabb és óvatosabb volt. 
Immár Németország keleti részében is uralkodói állást foglalt el. Többé 
senki sem állhatott ellen, csak Albrecht őrgróf. Nélküle a birodalom felett 
az idegen uralom hullámai összecsaptak volna." 

A Hohenzollernek historikusa kissé túloz, amikor a brandenburgi őrgróf 
ellenállását így kiemeli, mert ő sem maradt ki abból a kacérkodásból, mit a 
német fejedelmek folytattak Mátyással, részint megfélemlítve, részint 
önhasznukat keresve a gazdag és bőkezű úrtól s az általa felidézett 
zavaroktól. De túlozza a többiek magatartását is. Kegyeit keresték, igaz. De 
ebben semmi őszinteség nem volt, hűségükre pedig kár szót vesztegetni. 
Mátyás terveit nem hogy nem segítették, de mindent elkövettek ellene. 
Amily kitartással, erővel és ravaszsággal törekedett Mátyás Nagy Károly 
koronájára, oly makacsul, annyi ravaszsággal, semmitől vissza nem riadva 
álltak ellent a német fejedelmek. Császárjukat nem segítették, tartományai 
elvesztését részvétlenül nézték, visszaszerzésében egyenest meggátolták 
saját önző érdekeik kedvéért, úgyhogy a korona birtokosa, mindnyájuk ura 
hazátlanul, elhagyatva bujdosott a részvétlen Germániában, hatalmas 


ellenfelének érte nyúló karjától rettegve. De koronáját nem adta át 
Germánia a magyarnak. 

Általában, amint hatalma nőtt, egyre nagyobb ellenszenvvel nézte alakját 
egész Európa, s bármit is ír a pillanatnyi helyzetről Droysen, e szövetséges 
tábor nem volt őszinte. A barátság leple alatt mindenki azon volt, hogy 
gáncsot vessenek a szárnyaló lábnak és elejtsék a diadalmast. Nemcsak 
részvétlenség, de osztatlan rosszakarat és irigység kíséri. Csak a 
humanisták, akiket megejt emberi nagysága, elméjének fényessége, 
műveltségpártolása, pályájának ragyogása, s kik a régi római impérium 
feltámasztását várják tőle, csak ezek az irodalmárok tekintik a maguk 
emberének. Köztük kevés van, akiben ellenségei realizmusa leküzdi a 
személyes varázst. De a politikai közvélemény, királyok és udvarok mind 
ellene fordulnak. Gonosz embernek tartják, ki az emberiség ártalmára 
használja nagy tehetségét, aki az egész világ leigázására tör 
telhetetlen hódító vágyában, hogy zsarnokává váljon, mint ahogy az 
hazájának is. Még a törökkel való szövetkezésre is képesnek tartották, s 
hirdették is róla, hogy megegyezett vele a kereszténység ellen. S volt 
nyilatkozat, mely Hunyadi János fiát a kereszténység ellenségének nevezte. 
Féltek tőle. Nem értették és borzadtak a titoktól. 

S pályájában valóban az a legnagyszerűbb, hogy az általános 
részvétlenség, sőt gyűlölet közepeit tartotta és emelte magát mind 
magasabbra, diadalmasan, megállíthatatlanul, már-már úgy látszott, a 
hatalom teljességére, egészen a váratlan, erőszakosan lecsapó végig. Méltán 
írja róla Teleki József, hogy , lángeszét kivéve minden által elhagyatva?" 
emelte országát oly magasra. 

Mert az ország sem állt mellette. Láttuk már, hogy kellett megerősítenie 
trónját. Az elégedetlenek azonban később sem nyugodtak. Mindenekelőtt 
nem tűrték az erős központi uralmat, melytől elszoktak. Pedig Mátyás 
belpolitikájában is középkori hagyományokat folytatott, s csak 
fenntartásokkal lehet a renaissance abszolutizmus kategóriájába vonni. 
Minden erejével rajta volt a központi királyi hatalom helyreállításán, 
de nem állta útját a rendi fejlődésnek, országgyűléseket tartott és a nádori 
méltóságban ő építette ki a közbenjáró szerepét a király és nemzet között. 
Annak aztán a viszonyokban rejlik magyarázata, hogy az országgyűlések 
végzéseit könnyedén félretolta. Ha a rendek megértik intencióit és kezére 
játszanak, nem folyamodott volna abszolutisztikus 
módszerekhez. Középkori hagyomány a királyi magángazdaság fejlesztése 


is, mely személyes hatalmat biztosít. Nem állítja fel az elméletet, hogy övé 
az egész ország, s tudja is, hogy ez nem így van; igyekszik hát a 
magánvagyonát és a rajta nyugvó hatalmat minél biztosabbá tenni. Azon 
volt, hogy saját hadserege legyen - amit egyébként az ország is megkívánt 
tőle - s oly biztos jövedelmei, melyek birtokában politikai céljait követhesse 
az ország megértése, hozzájárulása híján, sőt ellenkezése esetén is. Erre is a 
viszonyok kényszerítették, mint nyugati hódításaira. 

A nemzet ugyanis nem értette meg és nem fogadta el politikáját. Csak azt 
látta, hogy elhanyagolja a törököt, viszont nyugati hódításokra fordítja 
erejét. Még száz év múlva is azt az egykorú közvéleményt hangoztatja 
Heltai krónikája, hogy míg a király nyugaton, idegen országokban keresi a 
pompát és tisztességet, a török császár szegény védtelen 
Magyarországot dúlja. Bár azt is elismeri, hogy örült a törők feletti 
győzelmeknek s nagyon bosszankodott, mikor a német császár fenyegetése 
elvonta a török hadjáratból. Azt nem tudták megérteni, hogy Dél és Nyugat 
összetartozik; hogy éppen a déli kérdés megoldását keresi nyugaton. Az 
ország csak azt érezte, hogy a király adókkal nyomorgatja őket s a sok pénzt 
idegen országok ügyeibe avatkozással fecsérli el, ahelyett, hogy a 
törökre menne. Országgyűlési végzést hoznak, hogy a behajtott adókat a 
török elleni hadjáratra köteles fordítani. Egyébként is igyekeznek 
mindenképpen megkötni a kezét. S ő hajlandó mindent elfogadni. Szinte 
ellenkezés nélkül járul hozzá gyakran megalázó feltételekhez is, mint 
amilyen az, hogy a főurak kezeskednek a király szavatartásáról, fogadkozik, 
hogy többet nem vet ki önkényesen adót, hogy nem tesz semmit az 
országgyűlés vagy a tanács ellenére, előre kijelenti, hogy az így kiadott 
rendelkezései törvénytelenek lesznek s ha netalán valaki mégis ilyen 
kiadására veszi rá, törvénysértést követ el, aki engedelmeskedik. De éppen 
ily habozás nélkül, lelkinyugalommal teszi túl magát törvényen, ígéreten, 
fogadkozáson, amikor a helyzet arra készteti. Ő tudja, hogy mit kíván az 
ország érdeke, s megteszi a nemzet akarata ellenére is. Az 
országgyűléseken gyakran már meg sem jelenik, csak biztosokkal 
képviselteti magát, később országgyűlés is egyre ritkábban ül össze, bár 
még így is az ő országlása alatt hozzák a legtöbb határozatot első ötszáz 
évünk folyamán. A nemzet és a király egyre távolodik egymástól az évek 
során, melyek a király dicsőségét egyre magasabbra emelik, s mikor 
meghal, a nemzet azon mód hagy ott mindent, amiért a király életét adta. 


S ez nemcsak a széles nemzeti közvéleménnyel volt így. Nem értették meg 
és nem követték a nagyok sem, sőt közvetlen környezete sem. Valóban 
teljesen magára maradt egy udvarban, mely, úgylátszott, istenként tiszteli s 
melynek tagjai mindent neki köszönhettek. Találóan jegyzi meg korának 
egyik legjobb ismerője, Kardos Tibor, hogy nem volt kancellárja, aki ne 
lett volna árulója. Halála után pedig kivétel nélkül mindenki hűtlenné vált 
végrendelkezéséhez és mind megszegték hűségesküjüket. Valóban olyan 
volt ő, mint a népmesék hőse, aki magánosán, egy ellenséges világ közepeit 
vitézkedik. S a legmeghatóbb az, hogy ő tudta ezt. Élete végefelé írja a 
rezignált szavakat: , Egyedül Isten, a szívek vizsgálója tudja, mit rejt az 
alattvalók szíve; halandó ember a külső megnyilatkozások után ítél... 
meglehet, hogy a rendek többsége a mi jótéteményeinkről megfeledkezik s 
háládatlanságában a mi és az ország halálos ellenségét választja meg 
királynak..." S ennek a folytatása a híres kijelentés: , A magyarok 
természetét bizonyára senki oly jól nem ismerte, mint mi, akik sok esztendő 
óta féken tartjuk őket." S itt a , magyarokon" természetesen azokat kell 
érteni, akik valóban a nemzet voltak, a vezető réteget. Ezeket ő emelte a 
magas polcra, hogy eszközei legyenek, de, látjuk, nem voltak illúziói 
felőlük. Tudta, hogy még szolgáknak sem megbízhatók, nemhogy uraknak 
jók volnának. S maguktartása teljesen igazolta csodálatraméltó éleslátását, 
emberismeretét és félelmetes, irgalmatlan őszinteségét önmagával szemben. 
Az önáltatás teljes hiánya, a lelki nagyság hallatlan mértéke, mely nem 
roppan össze a légüres térben sem, hanem teljesíti felismert hivatását egy 
magasabb erkölcs parancsára, egyedül lelkiismerete előtt számolva s azzal 
megbékülve: csak a legnagyobbak tulajdonsága. 

Közhely, hogy Machiavelli ,,Principe?-jét akár az ő környezetében is 
megírhatta volna. Igen, ő autokrata volt, aki erőszakkal, fondorlatokkal, 
alkotmányon és törvényen könnyedén túltéve magát kormányzott és 
uralkodott. De ő nem programszerűen tette ezt, hanem kénytelenségből tért 
erre az útra. Mutatja az a fokozatosság, mely kormányzatának fejlődésében 
megmutatkozik. Ő megpróbálta megértetni a nemzettel tulajdon érdekeit, 
megszerezni hozzájárulását a helyesnek, célravezetőnek felismert 
politikához; csak amikor kénytelen volt belátni törekvésének meddőségét, 
folyamodott más módszerhez. Mikor átvette a kormányt, senkit nem 
mozdított el állásából, a hatalmat azok kezén hagyta, akikről jól tudta, 
hogy ellenséges szívvel fogadják. Úgylátszik, bízott benne, hogy idővel 
magához hajlíthatja őket. Általában az a benyomása a kutatónak, hogy 


Mátyás alapjában véve nyíltszívű és jóhiszemű ember volt, hajlandó a 
bizalomra, sőt bizalmasságra. Korántsem a kor bizalmatlan, sötétkedélyű, 
szünetlen gyanakvásban sínylődő zsarnokai közé tartozik. Eszménye a 
középkori magyar királyok pátriárkális alakja volt. De mint ahogy 
természetesen és szükségszerűen fejlődött ki külpolitikájában a keresztény 
lovagkirály helyére a machiavellista renaissance fejedelem, úgy fejlődött ki 
természetes szükségszerűséggel belpolitikájának formája is. 

Az ellenpárt eredeti elégedetlenségéhez járult a vállalkozásai miatt 
szükséges nagy adók folytán keletkezett ellenséges hangulat, s ez nem 
egyszer tört ki nyílt lázadásban is. E lázadásokat keményen elnyomta, de 
elejét kellett vennie újabbaknak. Lassanként ki kellett hát cserélnie a régi 
arisztokráciát, kivéve a hatalmat a kezükből, s olyanok kezébe adva, kik 
vak eszközei szándékainak. Legalább életében. Így a régi 
születési arisztokrácia helyébe egy hivatalnok-arisztokráciát tett, papokból, 
humanistákból, csapatvezérekből. Ezek nemzetiségével sem törődött, 
idegen származásúak is voltak köztük. Az ő országnagyjai - ezt kell 
tudomásul vennünk és megértenünk, hogy megértsük a fejleményeket is - 
nem a nemzet nagyjai voltak, mint korábban, hanem az ő személyesen 
kiválasztott emberei, familiárisai. Neki voltak elkötelezve. Az ő tisztjei, 
tisztviselői, alkalmazottjai, beamterei voltak. Nem a nemzeté. Ő egyenesen 
a nemzettel szemben, a nemzeti közvélemény ellenállását letörendő emelte 
őket az országnagyok helyébe; azért, mert ahhoz a politikához, melyet ő a 
nemzet érdekében valónak ismert és hitt, hitt szent buzgalommal s követett 
époly szent lelkiismereti biztonsággal és a felelősség vállalásával, a nemzet 
nem adta hozzájárulását, nem akarta őt követni és segíteni. A 
méltóságokkal teljesen tetszése szerint bánt, illetve az ország érdekei 
szerint. Kizárólag erre a szempontra tekintve töltötte be őket, törvénnyel és 
szokással nem törődve. S hogy ennek mily nagy fontosságot tulajdonított, 
bizonyítja az, hogy a főpapi stallumok betöltésénél még a pápával való 
összetűzést is vállalta, holott a Rómával való jóviszony fenntartására a 
leggondosabban ügyelt egyébként. 

A következmények, sajnos, végzetesek voltak. Ezek a hivatalnokok nem 
voltak alkalmasak a valódi országnagyságra. Mikor ott maradtak uruk 
nélkül - aki maga volt , a nemzet őrlelke?, maga az igazi, öntudatos nemzet 
- s az ő kezükbe csúszott az ország és a nemzet feletti uralom, mert hiszen 
ők álltak a hatalom vártáin, akkor, megszédülve a friss hatalomtól, - 
legtöbbjük igen alacsony sorból került fel, legfeljebb második 


generációbeliek, csak igen kevesen a régi családokból, úgyhogy nem 
fejlődhetett még ki bennük az az ösztönös nemzeti érzés, a tennivalók 
mintegy megérzése és legfőképpen a felelősségérzés a nemzet sorsáért, - 
nem azt érezték, hogy az ország és ők egyek, hanem azt, hogy övék az 
ország, azt tehetik vele, amit akarnak. S valóban úgy bántak vele. 

Ebben nem volt különbség magyar és idegen származásúak közt. S éppen 
az idegen származásúak alkalmazása mutatja azt, hogy Mátyás a maga 
hivatalnokainak szánta őket. A külföldiek alkalmazása egyáltalában nem 
volt nemzetietlenség tőle. Eszébe sem jutott, hogy ezek a nemzeti érdekek 
ellenére lehetnek, hiszen csak eszközök voltak kezében, mint a 
magyar parasztok és iparosok fiaiból lett urak, ő volt a szellem, szív és agy. 
Emberei az ő emberei voltak, nem a nemzeté. A nemzeti felelősséget ő 
vállalta. Neki voltaképpen semleges emberek kellettek, céljainak azok 
feleltek meg legjobban. Szürke hivatalnokok. S bármily végzetes is volt 
nemzetünkre és hazánkra az új hivatalnok arisztokrácia kényszerű 
megteremtése, el kell ismernünk, hogy a maga nemében mintaszerű és a 
későbbi fejlődés által igazolt kormányzati módszer volt. Mátyás 
kormányzási módja a barokk abszolút monarchiák — központi 
hivatalnokadminisztrációjának korai példája, minden ízében modern, s 
Sziléziában és Morvaországban létesített intézményei mintái és alapjai 
lettek a Habsburg-kormányzatnak, amint az rögtön az ő halála után alakulni 
kezdett. Az idegeneket talán azért is kedvelte, mert ezeknek nem voltak 
kapcsolataik az országban, s inkább számíthatott rájuk. Bár ezek is gyakran 
okoztak neki csalódást. Ilyen volt a híres Beckensloer-eset. Ez a német pap 
akkor vált legbizalmasabb tanácsadójává, mikor nagy nyugati tervei addigi 
atyai bizalmasának, Vitéz Jánosnak megértését és pártolását is elvesztették, 
s Vitéz összeesküvése és halála után helyébe esztergomi érsekké tette. De 
a főpap még magasabbra, a pápai tiarára vágyott s ezért egyszerűen 
megszökött és a császárhoz állt, kitől a salzburgi érsekséget nyerte el. Ő 
volt a harmadik esztergomi érsek, kit a király hűtlenségben talált. Az 
ügynek hosszú diplomáciai folytatása élénk színekben mutatja Mátyás 
érzéseit . embereivel — szemben. Fölényes, elnéző magatartása 
illúziótlanságából fakad. Nem vette lelkére a dolgot. Kalandorokat látott 
ezekben az emberekben, kiket alkalmazott, használt, elhalmozott 
mindennel, megvásárolt, de nem becsült. 

Talán egyetlen hűtlenség volt, amely mélyen és fájdalmasan érintette. A 
Vitéz Jánosé és Janus Pannoniusé. Ez az összeesküvés egyébként a 


legélesebb fényben mutatja Mátyás viszonyát nemzetéhez és embereihez. 
Mintegy kárpit szakad meg itt s mögötte feltárul a nagy dráma, hogyan 
kerül szembe és válik el egy nemzet és egyik legnagyobb és legnemzetibb 
királya. Nemcsak Vitéz János és Janus Pannonius tragédiája ez, hanem 
Mátyás tragédiája is. S a magyar nemzet tragédiájának is előjátéka. Mert 
ezután jönnek azok a silány udvaroncok, kik lehettek jó hadvezérek, kitűnő 
diplomaták, jeles hivatalnokok, de elveszejtették az országot. 

Vitéz János nemcsak rokonságban volt Mátyás családjával, - a 
Szilágyiakkal együtt a Garázdák nemzetségéből származott, - hanem 
Hunyadi Jánosnak legbizalmasabb híve, barátja, tanácsadója is. Emellett ez 
a nagyműveltségű és nagyszerű képességekkel megáldott főpap a 
magyarországi humanizmus megalapítója. Ő volt Mátyás nevelésének 
irányítója is. Megválasztása körül nagy érdemei voltak s uralkodása első 
tizenkét évében legfőbb támasza. Mátyás tudta is ezt és valóban 
annak tartotta. Vitéz és unokaöccse, Janus Pannonius - a 
legnagyobb humanisták egyike, latin verseivel egyik legnagyobb 
magyar költő s egyben az európai irodalom legnagyobb hatású magyar 
költője - pécsi püspök és kancelláriájának vezetője, a közhit szerint 
mindenhatók voltak a királyi udvarban, mert tudta róluk a király, hogy 
személyének és politikájának meggyőződéses hívei. Sőt ösztönzői is. Az 
első tizenkét évet együtt küzdötték végig. Vitéz sokszor mentette meg, 
elmondhatjuk, a királyt, mikor az ország ellene fordult. Nem egy kiegyezést 
hozott létre, nem egyszer csillapította le tekintélyével az elégedetlenséget. 
Aminek helyességét nem látták be a fiatal király szavára, elhitték az ősz 
bölcs beszédére, kiben vakon bíztak, mert olyannak tartották, mint aki az 
ország szívével érez, eszével gondolkozik. 

Együtt látták be, a király és két barátja, a déli veszedelem miatt szükséges 
nyugati politika megfordításának kényszerét. Vitéz helyeselte a császári 
trón megszerzésére irányuló szándékot, bátorította a királyt, hogy vállalja a 
pápa, a császár és a katolikus rendek felszólítására  Podjebrád 
megfenyítését, mellyel az egész akció elkezdődött. Ő küzdötte le a magyar 
urak ellenkezését s biztosította a hadjárat céljaira szükséges pénzt és belső 
békét. Ő vezette a király és a császár közt folyt 1470. évi tárgyalásokat is. S 
nyilván mikor ezek a tárgyalások meghiúsultak, - nyilvánvalóvá vált, hogy 
a német császár hozzájárulásával, sőt segítségével a magyar király pozíciót 
nem nyerhet a birodalomban, nyugati hódításait nemcsak hogy 
nem pártfogolja, sőt minden módon ellenük van s még kevésbé adná 


segítségét a római királysághoz, - s ugyanekkor az is kiderült, hogy 
magában a birodalom közvéleményében sincs talaja Mátyás terveinek, a 
német fejedelmek a német hazába be nem engedik, ekkor ejtette el Vitéz 
tisztánlátása a fantasztikus álmot. Mátyás azonban makacsul ragaszkodott 
hozzá, nem adta fel, mielőtt minden képzelhető módot kipróbált 
megvalósítására. Ha járhatatlanoknak bizonyultak, mindig 
újabbakat kutatott fel fáradhatatlan leleménnyel. Emellett ezt tartotta immár 
a nemzeti politika, az ország megmentése egyetlen módjának s egyben 
annak az egyetlen módnak, mellyel örökölt hivatását, a keresztény világ 
védelmét és megmentését teljesíthetné. 

Hogy Vitéznek és Janusnak mi volt koncepciója, mit a Mátyásé helyébe 
akartak állítani, nem tudjuk. Tisztán a védekezésre akartak szorítkozni dél 
és nyugat felé egyaránt, várva, hogy a nyugati szomszédok belenyugszanak 
egyszer Mátyás magyar királyságába és Magyarország önállóságába s 
idővel belátva a török veszedelmet, mégis csak megadják azt a segítséget, 
melyet eddig hasztalan kértek s melynek erőszakos kikényszerítéséről, úgy 
vélték, le kell mondani? Mindenesetre le akartak mondani a hódító 
politikáról, vissza akartak vonulni teljesen a nyugati problémákba való 
avatkozástól is. Attól féltek, hogy a végén annyira felbőszíti Mátyás a 
nyugati szomszédokat, hogy azok összefognak, mind rámennek s így a 
törökkel együtt véget vetnek az országnak, ennek a kellemetlen idegen 
testnek közöttük, s földjét meghagyják egy amolyan , senki földjének", hol 
a török elleni védekezés zajlik. S hogy félelmük nem volt alaptalan, azt a 
későbbi történelem igazolja. E félelem valóraválásának természetesen útját 
lehetett volna állani, ha Vitézék s velük a nemzet követi uralkodóját. 

De úgylátszik, Vitéz és Janus lelkében éppen a barátjukba és királyukba 
vetett hit rendült meg. Nem fogadták el érvelését, mert nem értették meg, s 
mikor a király sem fogadta el az övékét s nem volt hajlandó feladni terveit, 
melyeknek teljes ki-látástalanságáról ők viszont meg voltak győződve, 
befészkelte magát lelkükbe a gyanú, hogy Mátyás - talán jobb 
meggyőződése ellenére, leküzdve magában a lelkiismeret és belátás szavát, 
de mindenesetre a józan ész ellenére - merő nagyravágyásból, vétkes 
önzéssel tör a hatalom után, miközben pusztulásba veti az országot. A 
humanisták előtt az antik írók zsarnokának ijesztő szörnyképe jelent meg, 
midőn királyukra tekintettek. Talán a zsarnokölés romantikája is fűtötte 
őket, midőn a király őket is félretolva, konokul haladt útján, egyedül csak a 
hízelgők lelkiismeretlen és felelőtlen szavai előtt nyitva meg füleit, az 


országot pedig nagyravágyó, féktelen tervei szolgálatába veti, vér- és 
pénzáldozatokkal sanyargatja, jogot és törvényt semmibe sem vesz, 
érdemes hazafiakkal méltatlanul bánik. 

S a nemzet alkotmányának levelében, az aranybullában ott volt az 
ellenállási záradék, mely nemcsak jogot adott, de mintegy kötelességének 
teljesítésére hívta fel az ősz hazafit, az ország megszabadítására. 

Az emberi cselekedeteknek, kivált ha ilyen főbenjáró dolgokról van szó, 
ritkán szokott egyetlen motívuma lenni. Vitézéknek nyilván voltak 
személyes sérelmeik is. Nehéz volt beletörődni, hogy a mindenható 
bizalmasok szerepét elvesztették. Szavuk haszontalan. Zokon vették, hogy 
bizalmi helyüket a király másoknak; juttatja - ekkor tűnt fel Beckensloer s 
más külföldiek, az új és leendő  hódításokból - s velük való 
elégedetlenségének szenvedélyes tanújeleit is adja. A királynak is joggal 
fájhatott barátainak szembefordulása. Fájdalmas csalódás lehetett, hogy 
ezek a férfiak, kiket oly sokra tartott, nem különbek a többieknél s ők sem 
értik meg. Értelmükben s politikai képességükben csalódott, holott éppen 
ezeket vélte bírni és becsülni bennük. Nemcsak méltóságán esett csorbának, 
tekintélye és tervei ártalmának tekintette ősz barátjának hangos korholásait, 
melyekkel az érsek nem fukarkodott, hanem fájtak is neki, ki ekkor 
vesztette el utolsó barátait. Ettől kezdve csak udvaroncai voltak. S 
keserűségét, haragját éreztette elvesztett barátaival. Széltében tartotta magát 
a hír, - s Mátyás indulatos természetét ismerve, el is hihető, - hogy egyszer 
a tanácsban, mikor az érsek nyíltan szemébe vágta, hogy idegen országokért 
pénzüket költeni, vérüket ontani nem hajlandók, a király annyira ragadtatta 
magát, hogy arcul ütötte. Mindazonáltal nem hihető, hogy ez a két kitűnő 
ember puszta személyes okokból szánta volna el magát a végzetes lépésre, 
összeesküvésüknek - nem úgy, mint a Garai-Szilágyi-Újlaki-Zápolya- 
zendüléseknek - hazafias motívumai voltak. Ők is csalódni véltek 
Mátyásban és az ország s a nemzet ellenségét látták már benne, kitől meg 
kell szabadítani a világot. Nyilván a külföldi közvélemény is idevetette 
árnyékát, az a közvélemény, mely elvetemült szörnyet, az emberiség 
ellenségét látta és hirdette Mátyásban, a második Attilában. Az bizonyos, 
hogy Vitézék akartak uralkodni, ezért hívták meg királynak a tizenkét éves 
lengyel Kázmért, de ezt az ország és nemzet érdekében akarták cselekedni. 
Vitéz János összeesküvése, ezt fel kell ismernünk, Mátyás korának nagy 
nemzeti mozgalma volt. Természetesen nem ez a nemes motívum vezette 
valamennyi részesét, de vezérét Vitéz Jánost, minden gyanún fölül ez 


fűtötte. Egész, az ország és nemzet érdekében oly nagyhasznú élete 
jogosulttá teszi feltevésünket. 

Az összeesküvésben, mely 1471 elején kezd szervezkedni s Kázmért 
legott meghívja, Országh Mihály nádoron, Hunyadi János régi emberén, kit 
Mátyás emelt a hűtelen Garai helyére, s a kalocsai érseken kívül minden 
országnagy és nagyobb úr részes volt. A hetvenöt vármegye közül csak 
kilenc engedelmeskedett a királyi rendeletnek és fizette meg az adót. 
Mindenki elveszettnek tartotta a királyt. Nemcsak itthon, de külföldön is 
várták már a nagy dráma kezdetét, mikor lehull a fő, mely a császári 
koronát érezte már homlokán. A nemzet maga készül elgáncsolni és 
megsemmisíteni azt, aki világraszóló dicsőségét vívja. S Vitézék tragikai 
vétségét még növeli, hogy a király éppen a nemzeti politika harcosaként a 
török ellen vezet hadat, otthagyva cseh hadműveleteit a török sereg 
közeledtére, s a Szávától kell visszafordulnia az összeesküvés hírére. 

A dráma aztán gyorsan rohan végbe. A király Budán terem júliusban és 
élete egyik legnagyobb diadalát aratja. Most derül ki, hogy valóban ismeri 
embereit és tud velük bánni. Elfoglalja helyét a forrongó ország kellős 
közepén, de úgy tesz, mintha nem tudná, mi készül, s gyanútlanságát el 
tudja hitetni viselkedése révén az emberekkel is. S nekifog levenni az 
elégedetleneket a lábukról , nyájassággal, kitüntetésekkel, adományokkal". 
Megveszi őket. Szeptemberben országgyűlést tart, ígér mindent s ígéretei 
iránt bizalmat tud kelteni. Kázmér hadüzenetére, mikor felszólítja Mátyást, 
hogy ,bitorlott koronáját adja át neki, az ország természetes urának és 
örökösének", s éles különbséget tesz közte és az ország lakosai között, 
kiknek nem izen hadat, sőt őket megy felszabadítani, a felszabadítani 
vágyott ország válaszol, Mátyást , törvényes és jogos királyának" hirdetve, 
kit és utódait ők , végső lehelletükig akár az egész világ ellen is támogatni 
fognak". Felkérik a lengyel királyt, ne hallgasson , könnyelmű és önző 
pártütőkre"? s állítsa helyre a két ország közti barátságot. Tíz főpap és 
harminchat világi úr pecsétjét függesztik az iratra. Ez szeptember végén 
megy el. Krakkóban nem hiszik, hogy megfelel a való helyzetnek. Kis sereg 
hozza a behívott király jelöltet, s nem is igen csatlakoznak hozzá, úgyhogy 
a király nem állja útját fegyveresen. A vállalat magától fullad kudarcba. 
Még nem jár le az 1471. év, a lengyelek hazatakarodnak. 

Ketten vannak, akikkel nem bír a király. Vitéz és Janus. Ők nem tágítanak. 
Ellenállásukat ugyan megtöri a király, de szívüket többé nem tudja 
megnyerni. Ők nem hajlandók igazolni. Janus kénytelen menekülni, nyilván 


imádott Itáliájába igyekezett, s útközben éri a korai halál. Az emlékével 
kiengesztelődő király két év múlva ünnepélyes eltemettetését engedélyezi 
püspöki székhelyén, Pécsett. Vitézt ostrom alá fogja Esztergomban, de 
igyekszik vele megbékülni. Látszólag sikerül is. Vitéz meghajol és formális 
békét kötnek, melyben az érsek elismeri urául és az ország királyául 
Mátyást, ez viszont teljes bocsánatot fogad. Ellenben nem tesz semmiféle 
ígéretet követendő politikájára és kormányzására vonatkozólag. S kiköti, 
hogy az érsek váraiba az ő őrségét fogadja be, s Kázmér ellen is segítségére 
lesz. Vitéz tehát semmit sem ért el. A küzdelmet azonban úgylátszik, nem 
adja fel, mert 1472 elején a király szükségesnek látja, hogy elfogassa. 
Később szabadon bocsátja, de a gyűlölt Beckensloer felügyelete alá helyezi, 
s a megtört aggastyán nem éri életben az őszt. Így ért tragikus véget ő is, 
mint társa Mátyás trónraemelésében, Szilágyi Mihály is, minthogy nem 
akartak belenyugodni, hogy védencük kinőtt kezeik közül és fölébük 
emelkedett. Nemcsak hatalomban, hanem bölcsességben s a nemzet 
érdekeinek felismerésében is. 

A Mátyás-mondákban élő közhit úgy véli, hogy Mátyás a gazdag 
nagyurakkal szemben a szegényeket és kicsinyeket fogta pártul s ezért ezek 
a magukénak érezték, vallották és rajongással vették körül. Ennek a 
rajongásnak semmi történelmi bizonyítéka nincs. A történelmi bizonyítékok 
az adók és katonáskodás elleni zúgolódásokról vallanak, s azok a halála 
után jelentkező egykorú vallomások, hogy csak most tudták meg, kit 
vesztettek benne és szívesen vállalnák mostmár terheit, nem tanúsítják azt, 
hogy az alsóbb társadalmi osztályokban találta volna fel életében azt a 
megértést, amit nagyjai közt hiába keresett. Nem is hihető, hogy egyszerű, 
tanulatlan köznemes követni tudta volna csak messziről szemlélt útjait, 
ha Vitéz János és Janus Pannonius vakok maradtak irántuk. Hogy azonban 
megközelítőleg elképzelhessük, hogyan gondolkozott felőle a korabeli kis 
magyar, köznemes, jobbágy és polgár, ismernünk kell az akkori magyar 
társadalom szerkezetét és Mátyás társadalompolitikáját. 

Az élen a nagybirtokosok állottak, kik egyben az országos méltóságokat is 
viselték. A vagyon és a hivatal együttjártak, mert a vagyon, eredetében 
királyi adomány, arra szolgált, hogy a megadományozott és országos 
tisztségre emelt tisztjét, miben előkelő szerepet játszott a bandérium 
kiállítása, tehát a honvédelem, teljesíteni tudja. Az adománnyal egész 
országrészek területe és lakossága került az illető kezébe s azt ő 
igazgatta. Hogy ezzel a réteggel mi volt a Mátyás viszonya, most láttuk. 


A második réteg a nemesek voltak. Köztük két csoport különült el 
társadalmilag és jogilag is igen élesen. Az egyik vagyontalanok népes 
tábora, kik szolgálataikat eltartásuk vagy kisebb birtokok fejében 
nagyuraknak ajánlották fel, uradalmi tisztjeik, bandériumukbeli katonáik 
voltak, hűséggel tartoztak nekik, s ezt törvények is szabályozták. 
Familiárisoknak hívták őket. 

Ilyen familiárisaik azonban nemcsak az országnagyoknak voltak, hanem 
voltak a királynak is, magánbirtokain, melyek még atyai örökségként 
származtak rá, s mely örökség eredetileg éppen úgy keletkezett, mint az 
ország többi főuraié, királyi adományként. Ők voltak a királyi bandérium 
katonái és sokat emelt közülük a király magas polcra. E fölemeltek 
hűségéről szomorú tapasztalatokat szerezhettünk. A többiek nyilván 
büszkék voltak, hogy a dicsőséges király emberei, s akik szívesen töltötték 
életüket harcokban, azok meg lehettek elégedve. Mátyás általában 
igyekezett megerősíteni a familiárisok osztályát, védelmezte őket uraikkal 
szemben, mert ez is beleillett általános belpolitikájába, mely a nagyurak 
letörésén és a központi hatalom fejlesztésén fáradozott. 

Ez a politika nyilatkozott a jogbiztonság helyreállításában is. A XIV. és 
XV. századi oligarchia teremtette meg a hatalmaskodás fogalmát. A 
nagyurak valóságos háborúkat viseltek egymás között, felfegyverzett nemes 
familiárisaikkal és jobbágyseregeikkel pusztították egymás birtokait s a 
rajtuk élő földnépét. Mátyás erélyének érdeme, hogy legalább az ő 
uralkodásának idejére már az első években véget vetett ennek az állapotnak. 
Nemcsak Giskra és más cseh rablóvezérek nyomorgatásait szüntette meg, 
hanem megszüntette a magyar nagybirtokosok hatalmaskodásait is. 
Korábban is hoztak oly szigorú törvényeket, mint ő alatta, de neki megvolt 
az ereje is végrehajtásukhoz. Forrásaink arról beszélnek, hogy legalább 
halála után, mikor legott fellángolnak ismét e belháborúk, visszasóhajtották 
az ő békéjét. 

Különösen azok a vagyonos köznemesek élvezhették e békét, kik nem 
álltak nagyurak szolgálatában és a királynak sem voltak familiárisai. Őket 
senki sem védte hatalmaskodás esetén, a maguk ereje pedig csekély volt az 
önvédelemre. Ők egyesültek a nemesi vármegyében, s ők, a , bene 
possessionati, a tehetősek, potiores? rétege volt és maradt a XIX. század 
közepéig a magyar középosztály, az a réteg, mely hordozta a 
nemzeti gondolatot éppen úgy, mint az európai műveltséget, s legjobbjaink 
nagy seregét adta. Nem egyszer hűségükön, erejükön múlik a nemzet élete. 


Mátyásnak nagy szerepe van ennek a rétegnek a megerősítésében. Védte 
őket a nagyokkal szemben és törvényekkel szabályozta döntő szerepüket a 
vármegyében. Ő rendelte el, hogy az alispánokat mindig közülük válasszák, 
ne pedig a saját familiárisát tegye alispánná a főrendű főispán. A 
szolgabírák is csak közülük kerülhettek ki. Mindez a király belpolitikájának 
lényeges része volt: az oligarchizmus gyengítése volt ez is. 

Ugyanezt szolgálta a városi polgárok és a jobbágyok védelme is. A király 
számos intézkedésben rendezte ezek jogviszonyait, s mindig e társadalmi 
osztályok érdekében. Az ő ideje alatt még szó sem lehetett a jobbágyoknak 
oly elnyomásáról, mint nyomban halála után s még inkább a szerencsétlen 
Dózsa-féle — felkelés — megtorlásaként. — Bár  történelmietlenség és 
igazságtalanság, ha e kor uraitól olyan szociális gondolkodást és viselkedést 
követelünk, aminő egyszerűen lélektani lehetetlenség abban a korban. 
Követelhetünk azonban keresztény  emberiességet, s ez Mátyás 
intézkedéseiben mindenesetre fellelhető. Méltán írja Szekfű Gyula, hogy ő 
tartotta fel egy időre azt a fejlődést, mely a magyar jobbágyot a 
verbőcziánizmus rabságába taszította. Mátyás vigyázott féltékenyen a 
jobbágy szabad költözködési jogára, ami azt jelentette, hogy a jobbágy 
is ember, tehát szabad, s joga van otthagyni urát, ha valami okból oda akarja 
hagyni. Szabályozta Mátyás a jobbágy terheit is, s idejében a magyar 
jobbágyság helyzete igen jó volt, nyomorukról semmi adat, sőt a források 
inkább bizonyos jómódról beszélnek. Ha a fejlődés az ő nyomdokain halad, 
nálunk is kialakul a gazdag parasztság nemzetileg oly fontos rétege. 

Mint ahogy beszélnek a források a polgárság jómódjáról is. Erős, 
gazdaságilag és kulturálisan magas színvonalú városi élet alakul ki ezekben 
az évtizedekben, Mátyás békéjének áldásos oltalma alatt. Oly erős és 
magasszínvonalú, hogy a rákövetkező hányatott idők sem tudják megtörni, 
s szép városaink, telve műemlékekkel és a magyar művészet 
alkotásaival, legnagyobb részben ekkor veszik fel azt az alakjukat, mely 
máig fennáll. Mint ahogy a külföldi uralkodók, Mátyás is azon volt, hogy a 
főnemességgel szemben a polgárságban is olyan erős társadalmi osztályt 
teremtsen, mely alkalomadtán támasza lehet a központi hatalomnak, 
segélyforrásul pedig állandóan kéznél van. 

Még egy mozzanatot kell említenünk Mátyás kormányzatában, mely 
alkalmas lehetett arra, hogy a társadalom rokonszenvét feléje fordítsa, s ez, 
párhuzamosan a hatalmaskodások megszüntetésével, a jogbiztonság 
helyreállításával, az igazságszolgáltatás reformja. Ő teremti meg a 


központosított törvénykezést, s választja el a közigazgatástól, csaknem 
elsőnek Európában. Ezzel a földesúr, a familiárist tartó nagyúr elveszti 
egyik eszközét, mellyel hatalmában tartotta emberét. Mátyás 
reformja — természetesen  — szintén  —— központosító tevékenységének 
egyik részlete, de miközben végrehajtja, nemcsak a királyi hatalmat erősíti, 
hanem erősíti a középréteget is a főurakkal szemben. Hogy célja ez volt, 
világosan kitűnik abból az intézkedéséből, hogy igyekezett a vármegyei 
igazságszolgáltatást is kiépíteni a földesúrival szemben. A vármegyét a 
királyi kormányzat szövetségéül szánta. Mint ahogy annak szánta a 
polgárságot is. A központi törvénykezés, vagyis az, hogy az országos 
törvényosztást a király tisztviselőinek, mégpedig külön a bírói 
tisztre kinevezett, jogilag képzett tisztviselőinek ellenőrzése alá helyezte, 
valóban megalapozhatta az ,igazságos" emlékét. Mindenesetre nagyobb 
kilátásokkal kereshette igazát a szegény ember, mint a korábbi állapotok 
közt, mikor ura volt bírája is, s annak eljárását senkihez sem fellebbezhette 
meg. 

Azonban: mindent összevéve, ez mind csak az ő kemény uralkodásának az 
áldása volt. A történész bőven tapasztalhatja, hogy törvény és intézkedés 
írott malaszt a végrehajtás hatalma nélkül. Ezt a békét és biztonságot, 
melynek égisze alatt társadalmi osztályok fejlődtek és erősödtek, ugyanaz a 
,zsarnok"? biztosította, aki másik kezével az adókat vetette rájuk és 
háborúkba vezényelte őket, s az ország vagyonát és vérét , fecsérelte idegen 
országokra". Kérdés, melyiknek volt nagyobb súlya a közvélemény 
mérlegén. Bizonyára voltak hívei, kik az ország távoli vidékem lelkesedtek 
sikerein és az áldozattól sem riadtak vissza. Voltak egyszerű katonái, kik 
csak azt látták, hogy diadalra vezeti őket, s csodálták személyes bátorságát 
és hadvezéri lángeszét. Voltak gyengék és szegények, kik áldva sóhajtottak, 
mikor intézkedései folytán szorongatott helyzetből menekültek. De a 
többség csak a , zsarnokot" látta, ki zabolátlan hatalomvágyában érthetetlen 
célokat hajszol és hurcolja magával a rabláncra vert országot, ki tudja 
milyen veszedelmek felé. 

S családja? Fia és az asszony, kit maga mellé emelt a trónra? 

Beatrix második felesége volt. Sőt ha a kis Cillei-lánnyal formálisan kötött 
gyermekházasságot is számítjuk, harmadik. Podjebrád György leánya az 
első gyermek szülésekor vesztette életét a gyermekkel együtt. A nápolyi 
király leányát politikai érdek jelölte ki, miután hosszú éveken át hasztalan 
próbálkozott a császári és más német udvaroknál s a lengyel király 


családjában. Mikor belátta a nyugati kapcsolatok békés létesítésének 
elháríthatatlan akadályait, s egészen Olaszország felé fordult barátságával, 
francia szövetséget is remélve, így igyekezve hátvédet teremteni hódító 
politikája számára, a félsziget legerősebb uralkodójának lányát választotta 
ki. De a politikai frigyből erős vonzalom támadt, a jelek szerint 
azonnal, amint  Aragóniái Beatrix megérkezett — országába és 
páratlan pompával egybekelt vele. 

Beatrix szép nő volt. Ilyennek mutatja leánykori mellszobra. A későbbi 
évekből származó közismert márvány domborművön, holott ez, éppen úgy 
mint párja, mely Mátyást ábrázolja, feltűnően idealizál, már nincs nyoma 
ennek a bájnak. A finom vonások elmerültek az arc puffadtságában és 
valami kellemetlen dölyfös kifejezést öltöttek. Gyengéd érzések hajlama és 
jóság nem tűnik fel bennük. De okos, művelt és szellemes nő volt s úgy 
látszik, tudott lenyűgöző lenni. Nem hihető, hogy ezt a fölényes férfit, a 
nagy emberismerőt, ki a nők körül sem keveset forgott, másként annyira 
lekötötte volna. Mert Mátyás, a források egybehangzó híradása szerint, 
nagyon szerette. Ennek legfeltűnőbb bizonyítéka az, hogy meddősége miatt 
sem támadt fel — benne ellenérzés, ami pedig gyakori és 
természetes férfiaknál, kik nagyon vágynak gyermek és örökös után. S 
Mátyás nagyon vágyott. Kire bízza életművét s annak folytatását? Igaz 
hogy ott volt a természetes fia, de tudta, hogy annak elfogadtatása 
Magyarországon hallatlan nehézségekbe ütközik. A törvényes utód 
kimondhatatlan fontos volt számára. S hogy ennek a vágynak meddősége 
nem fordította meg érzését felesége iránt, nemcsak szerelmének 
nagyságára, hanem a király nemes és finom érzésvilágára is fényt vet. Az is 
feltűnő, hogy, úgy látszik, akkor sem vetette ki szívéből, legalábbis 
nem nyúlt erélyesebb eszközökhöz, mikor nyilvánvalóvá vált, 
hogy végakaratának ellenszegül és mindenképpen ellene mesterkedik. 
Ebben azonban vonzalma mellett ugyanaz az emberismeretéből fakadó 
elnézés is szerepet játszhat, mit embereivel való viszonyában is 
megfigyeltünk. Ugyanazzal a fölényes rezignációval nézte felesége 
mesterkedéseit is. Csak éppen nem engedett nekik. 

Mert szerelme éppoly kevéssé hatalmasodott el rajta, mint bármi más 
érzés. Mindenképpen kedvében járt a szeretett asszonynak, részeltette 
pompában és dicsőségben, maga mellé vette  fogadásoknál, 
diadalmeneteknél, tanácsban, tárgyalásoknál, sőt a táborban is, engedte, 
hogy a királynő külön is fogadja a követeket, nem bánta diplomáciai 


levelezéseit sem, ha az asszony kedvét lelte politikai tevékenységben; 
hagyta játszani. De ha komolyra fordult a dolog, a játéknak vége volt, terv 
és cselekedet egyaránt csak az övé volt tovább is. Politikájában soha nem 
befolyásolta felesége. Uralkodó maradt, mint egykor anyjával és 
nagybátyjával vagy atyai barátjával szemben, feleségével való viszonyában 
is. Szerelme nem kezdte ki fölényét. Ez Beatrix leveleiből is kiderül. Tudta, 
hogy nagy hatása van urára, de tudta azt is, meddig terjed ez a hatás, s 
lelke mélyén félt is tőle. Érezte, hogy van egy fal a férfi lelkében, amelyen 
nincs ajtó senki számára. 

S ennek alighanem az volt az oka, hogy ő sem adta magát teljesen oda 
urának lelkében. Az ő útjai nem a férfi útjai voltak, sőt homlokegyenest az 
ellenkező irányba fordultak. Meddősége neki is gondot okozott, de ez a 
gond nem az ura iránti részvétet és gyengédséget fejlesztette ki. Minden 
arra vall, hogy belőle teljességgel hiányzott ez az érzés. Hideg, számító és 
mindenekfelett nagyravágyó nő volt. Nem az urának akart örököst szülni, 
hanem magának fiút, aki uralkodjék. S mikor ez reménytelennek bizonyult, 
a maga számára igyekezett biztosítani a trónt. Erre tette fel egész életét, s 
mikor nem sikerült és reményének roncsait is hátrahagyva, hazatért 
Nápolyba, holtáig gyászt viselt. Ez a makacs vágy nemcsak arra vitte, 
hogy hozzájárult Mátyás végakaratának meghiúsításához, mikor ahelyett 
hogy ő is az örökösül rendelt fiú mellé állt volna, mindent elkövetett ellene, 
nemcsak arra, hogy ura háta megett egyezkedett a császárral, igyekezve ura 
politikáját elgáncsolni, melyet persze ő sem értett meg, hanem arra is, hogy 
ura ellenségét hívta be ő is királyul, azzal szégyenletes kalandba keveredett, 
mely női méltóságában is megalázta és nevetségessé tette. Nem csoda, ha a 
közvélemény tudni vélte, hogy Ulászló iránt vonzalma régibb keletű, sőt az 
ő mérgének tulajdonította a király halálát is. 

Csodálatos, hogy nem ismerte fel trónvágyának teljes hiábavalóságát. 
Hányszor hallhatta urától és másoktól is, hogy a magyarok soha el nem 
fogadják asszony s még hozzá idegen létére. Azt nem is említve, hogy 
Mátyás határozott és megmásíthatatlan óhaja volt, egyike azoknak a 
politikai elhatározásoknak, miket felesége kedvéért sem változtatott meg, 
természetes fiának trónra emelése. Az országban nem volt népszerű. Ezt 
több nyilatkozat megőrizte. Maga Mátyás is megírta apósának. S megírta 
azt is, hogy a királynő nem is igyekszik ezt megváltoztatni. A közhit szerint 
- amit Heltai jegyzett fel - Mátyás az iránta való , lankadásában hagyott fel a 


, 


török elleni tusakodással", ő miatta változott meg  erkölcseiben, 


, asszonyiálkodni kezde", azaz asszonyi befolyás alá került, - amit a magyar 
sohsem értett meg és tűrt, - s míg házassága előtt , kegyelmes és szelíd 
erkölcsű vala", most büszke lett, csak pompára, fényűzésre és idegen 
szokásokra volt gondja. Azt Bonfini is elismeri, hogy a nápolyi királylány 
kedvéért megváltozott a királyi udvartartás, a királyhoz , nehezebben 
lehetett bejutni, alattvalóival többé nem érintkezett annyiszor", vesztett 
közvetlenségéből, s vesztett népszerűségéből is. Pedig Beatrix hatása csak 
külsőséges volt. Az udvar természetesen más lett az ő asszonyi kezében, 
mint a legényéletet élő özvegy király alatt volt. Szilágyi Erzsébet nem az 
udvarban, hanem a maga birtokain élt mindig. Az olasz hatás erősödött, s 
fokozódott a híres műpártolás, pompa, renaissance ragyogás is. 
De mindennek nem kezdete, még kevésbé egyetlen oka volt Beatrix 
megérkezése. Mátyás udvarának olaszos renaissance jellege, - melynek 
kereteit, mint látni fogjuk, erős magyar, , szittya? tartalom töltött meg, - 
műpártoló tevékenysége, építkezései, könyv- és műkincsgyűjtése ekkor már 
virágjában állottak, a szeretett asszonynak való bőkezű udvarlás csak teljes 
érettségre segítette. Beatrixnak semmiféle döntő szerepe nem volt Mátyás 
életművében. 

Mindössze annyi, hogy hozzájárult lerombolásához, megértés, együttérzés 
és szeretet nélkül ura messzenéző és forrón dédelgetett tervei és vágyai 
iránt, hiú önzésből és nagyravágyásból. A királynak , felesége iránt érzett 
halhatatlan szerelme", melyet megindító nyíltsággal vall meg a pápai 
udvarhoz intézett egy levelében, élete tragédiájának egyik mozzanata. 
Valódi dráma az ő élete, szövevényéből nem hiányzik a szerelmi csalódás 
véres szála sem. 

Csalódás volt fia is. Ez a kedves, jólelkű, szelíd, fogékony elméjű és ízlésű 
fiatalember, ki sajnos arra született, hogy fényűző udvarban, humanisták, 
írók és művészek körében élje le elvonult, a szépségnek és gondolatnak 
szentelt életét, nem pedig arra, hogy kemény szívvel és kemény kézzel vívja 
ki a hatalmat, mit apja és a sors neki szánt. Még azt sem tudta megtartani, 
amit a szülői gondoskodás már életében kezébe helyezett, hanem puhán 
engedte földre hullani. Mikor ott állt apja kihűlő teste mellett, oly árvának 
érezte magát, hogy sírva borult a királynő lábához, könyörögve szeretetéért, 
majd a főurakhoz és főpapokhoz ment egyenkint, - mint a milánói 
követ írja, - s kegyébe ajánlotta magát azoknak, kiken uralkodnia kellett 
volna. Ez a fiú semmit sem örökölt az apjától. Alkalmatlan és méltatlan volt 
arra a helyre, hová a sors állította, s bármily részvéttel is gondolunk a 


szerencsétlen ifjúra emiatt, nem menthetjük fel a felelősség alól, mely az 
ország pusztulásában őt is, s minthogy ő volt hivatva átvenni a 
kormányzatot, leginkább őt, terheli. 

Mátyás maga mindent elkövetett, ami hatalmában állt, Corvin János 
utódlásának biztosítására. Ebben éppen oly határozott, céltudatos és 
következetes volt, mint bárminő politikai tevékenységében. Nevelését maga 
irányította, ez a lehető leggondosabb volt és tervszerűen királyi nevelés. 
Maga mellett tartotta királyi tiszte gyakorlása közben is, hogy 
beletanuljon. Igyekezett megkedveltetni minden tényezővel, melytől 
sorsa függött. Nemcsak magán- és családi birtokait ruházta rá, hanem a 
királyi javakat is kezére adta, s így az ország legnagyobb vagyonát és 
hatalmát. Méltóságban is magasra emelte a herceget s trónjai örökösének is 
nyilvánította. Nem törődött felesége ellenzésével, s embereit is megeskette, 
hogy fiát fogadják el királyukul. Ám egész szorgossága, egész erélyének és 
diplomáciai ügyességének latbavetése hasztalan volt. Megtört szándéka a 
hiú asszony és a hűtelen szolgák akaratán s a gyámoltalan fiú 
akaratlanságán. Tehetetlenül hagyta, hogy kijátszák, s tétova kezéből az a 
Kinizsi Pál ütötte ki a már csorba fegyvert, akit apja emelt ki a porból. 
Megalázkodott, hogy életét megmentse, s megvonta magát a családi 
birtokokon, átengedve a trónt a nem különb, csak szerencsésebb 
vetélytársnak. Menyasszonya a milánói Sforza Bianca, kit apja arra szemelt 
ki, hogy Európa leghatalmasabb trónján üljön fia mellett, most a valóban 
leghatalmasabbnak nyújtotta kezét, Miksa császárnak, s ő hajlandó volt 
résztvenni összeesküvésben is, mely a császárnak akarta juttatni a trónt, 
annak az , ellenségnek", kit hogy az országtól távol tartson, apja mindent 
elkövetett. Az egykori trónörökös azonban nem lelte fel a békét semmi 
megalkuvás árán sem, a viszonyok és a leküzdhetetlen elégedetlenség újabb 
és újabb bonyodalmakba sodorta, míg végre 1504-ben elérte a halál. Két 
kiskorú gyermeke hamarosan követte, s ezzel a , szent Hunyadi-háznak" 
írmagja sem maradt. 

Páratlanul komor tragédia bontakozik ki Mátyás király életének 
tanulmányozója előtt. Ennek a tragédiának nem az a lényege, hogy 
mindenki ellene volt, nem az, hogy mindenki hűtelenné vált hozzá, nem az, 
hogy nagyszerűen épített életműve csonkán omlott össze, hanem az, hogy 
az az áramlat sodorta el, melynek hullámán maga is felemelkedett és élén 
hajózott. 


Mátyás nemzeti király, a nacionalizmus embere. A nacionalizmus emelte 
trónra és az ő egész életét a nacionalizmus irányította. Nemzeti politikát 
űzött. Ám ez a nemzeti politika beleütközött egyrészt idegen nemzetek, 
másrészt a maga nemzetének nacionalizmusába. Csak ő ismerte fel a 
nemzetek valódi érdekét s a követendő politikát; azok, kiknek javára terveit 
kigondolta és cselekedeteit végrehajtotta, nem értették meg, a nemzet elleni 
merényletnek fogták fel tevékenységét, ellenálltak és amint tehették, 
feladták az ő törekvéseit. A császári koronát nem nyerhette el a németek 
nemzeti öntudatából fakadó tiltakozása miatt, de ugyanez a nemzeti érzés 
tiltakozott saját országában is nagyratörő tervei ellen, mert azt tartotta az 
ország, hogy ezek veszedelmére vannak, nem egyeznek a nemzet valódi 
érdekeivel, s miattuk ezeket a valódi érdekeket hanyagolja el királyuk. 
Módszereit, melyekkel terveit végbe akarta vinni, s melyekkel az egységes, 
erős magyar nemzetet ki akarta formálni, szintén félreértették, 
zsarnokságnak s a nemzeti akarat és méltóság megcsúfolásának érezték. 
A nemzet ellenségesen állott szembe legnemzetibb királyával; mikor erős 
keze kihűlt, éppen az ellenkező irányba fordították a kormányt és 
végveszélybe vezették az országot. 

A tragédia legsötétebb mozzanata pedig az, hogy Mátyás politikája, 
melyet országának jól felismert érdekei szerint, a legcélravezetőbb 
eszközökkel folytatott, a maga befejezetlenségében valóban országa ellen 
fordult. Ha be tudja fejezni, vagy van, aki folytassa, Európa jótevőjeként 
emlegettetik. De így, félbemaradva, a nagy kritikust, Vitéz Jánost látszik 
igazolni. 

Valóban, összes szomszédjai Magyarországra rohantak és gyűlöletüket 
töltötték rajta, mit az imperiálista király keltett ellene. S miközben az 
eszközi jelentőségű nyugati vállalatai foglalták le, oly nagyranőtt délen a 
legnagyobb ellenség, a török, ki ellen a nyugati politikát is felvette, hogy 
harmincöt év múlva ellenállás nélkül nyomul Magyarország szívébe és a 
birodalom, melyért minden történt, tehetetlenül semmisül meg. Mátyás 
halála és  utódtalansága egész életművét visszájára fordította, a 
félbemaradtság irtózatos végzetével. Ez az ő valódi tragédiája. 

A török elhanyagolása az a vétek, melyet a korabeli közvélemény, az 
utókor - még legnagyobb csodálója, Zrínyi Miklós is - s a jelen kritikája 
leginkább terhére ró. Az a vád ellene, hogy hűtlenné vált az ősi magyar 
hivatáshoz és politikához hatalomvágyból, nem is gondolt arra, hogy erejét, 
bárhogy is megnövelné, a török ellen fordítsa, a török elleni 


fogadkozásai nem őszinték, pusztán diplomáciai fogások, melyek valódi 
szándékait leplezik s elsősorban arra valók, hogy egyrészt az elégedetlen 
hazai közvéleményt megnyugtassa, másrészt a pápa rokonszenvét 
megtartsa, s végül, hogy bármikor hivatkozhasson a védőbástya szerepének 
díszére s visszaélhessen vele. Igaz-e ez a vád? Alaposabban meg kell 
vizsgálnunk, mert ez a döntő pontja Mátyás történelmi megítélésének és 
méltatásának. 

Való, hogy az első évek, s főként a II. Pius-féle vállalkozás meghiúsulása 
után inkább csak védekezésre szorítkozott, bár többször megmutatta 
Magyarország erejét az ellenségnek. De hogy az ősellenségnek mindvégig a 
törököt tartotta, arra már az az egyetlen tudósítás is fényt vet, amit 
Galeottonál olvashatunk, hogy a király lakomáin az énekmondók a török- 
harcokról zengtek legtöbbször. S még Heltai is úgy tudja, hogy egy török 
követségnek kijelentette, , olyan törvénye van Magyarországnak, hogy soha 
a magyar király frigyet nem tehetne a törökkel, merthogy természet szerint 
való ellenségek volnának a keresztyénségnek". Igen jellemző az a levél, 
amit akkor intéz a pápához, mikor az a huszita Podjebrád megfenyítésére 
szólítja fel. Mátyás voltaképpen ezzel keveredett a végeérhetetlen nyugati 
bonyodalmakba. , Én magamat egészen felajánlottam római szentszéknek és 
Szentségednek. Mindazt, amit Isten és az ő földi helytartója nekem 
parancsol, bármilyen nehéz vagy veszedelmes legyen, mint üdvösét és 
szentet, félelem nélkül fogom végrehajtani; főképpen mikor szent hitünk 
oltalmáról, a hitetlenek megfenyítéséről van szó... Akár a csehek, akár 
a törökök ellen legyen szükség Mátyásra, őt és országát mindenkor készen 
találja Szentséged." , Ezt a háborút nem kevésbé szentnek tartjuk, mint azt, 
amit régtől fogva a törökök ellen viselünk", jelenti ki a hadjárat kezdetén 
kibocsátott kiáltványában. 

A cseh-kérdést négy év múlva, 1475 elején zárta le az olmützi békével, s 
ekkor bejelenti az országgyűlésnek, hogy teljes erejével a török ellen fordul. 
E királyi irat őszinteségében annál kevésbé van okunk kételkedni, mert 
valóban a tényleges helyzetet jellemzi és a rákövetkező tettek is igazolják. 

, Immár a csehországi háborút, amit akaratunk ellen, azoknak a tanácsára 
és akaratából, akik akkor tanácsunkban és intézkedéseinkben részt vettek, 
úgyszintén a császár felszólítására, a vele fennálló szerződések kötelező 
erejénél fogva s az apostoli szentszék parancsának hódolva, a mai napig 
végtelen fáradsággal viseltünk, s amelyből, ha becsületünk sérelme és 
országunk veszélyeztetése nélkül tehetjük, már korábban szívesen 


kibontakoztunk volna, hosszú fegyverszünet megkötésével befejeztük, s 
reméljük, hogy attól örök békesség megállapításával végképpen 
megszabadulunk." 

Ez az okmány bepillantást enged a király diplomáciájába is. Nagy politikai 
koncepciójának előnyére vált a cseh-ügy, abba kitűnően beleillett, de abban 
a szerencsés helyzetben volt, - s ezt jól ki is használta, - hogy mások 
felkérésére hivatkozhatott, s a magyar urak szemébe, kik pár éve még Vitéz 
János összeesküvő társai voltak, gúnyosan  vághatta, hogy az 
akkori tanácsosok, tehát éppen Vitézék javaslatára bocsátkozott ebbe a 
dologba. 

, Ezek után - folytatja - arra határoztuk el magunkat, hogy országunk 
óhajtását és a mi saját régi vágyunkat meghallgatva, a mi és országunk 
természetes ellensége, a török ellen fogunk fegyvert, Isten segítségével 
rajtuk oly módon állunk bosszút, hogy többé a nekünk okozott károkon ne 
örvendezhessenek." Minden eddigit fölülmúló hadikészülődést kezd, s 
kétségtelen, hogy a rendek is áldozatkészek, ám kikötik, hogy a megajánlott 
adókat ,semmi más célra, egyedül a törökök és szövetségeseik ellen 
indítandó háborúra szabad fordítani." A pápai udvarba küldött követe arra 
hivatkozva kér segítséget, hogy a török Itália, Róma ellen készül, s biztosan 
eredményt ér el, ha az egész kereszténység össze nem fog. Itália sem 
meghódíthatatlan. . Kéri a pápát, hasson oda, hogy — mindenki 
megbéküljön vele és együtt induljanak a közös ellenségre. A 
készülődésnek kellő lélektani hatása is volt. A moldvai vajda kész ismét 
elismerni a magyar korona főhatóságát, Perzsia fejedelme szövetséget ajánl 
és a török császár hosszú fegyverszünetet javasol előnyös feltételekkel. Ha 
Mátyás valóban vonakodott volna a török kérdés rendezésétől, s erejét nem 
akarta volna dél felé pazarolni, most kényelmesen megtehette volna, 
tisztességes külszín alatt. Ha csak éppen biztosítani akarja az ország 
közvetlen határát, ezt most minden áldozat nélkül elérhette volna. Ám ő azt 
a választ adja a szultánnak, hogy , harcolni fogok, ha életemet kell is 
feláldoznom. Tudja meg a világ, hogy a kereszténység megmentése nem 
rajtam múlt", ismétli a tíz év előtt a pápának küldött keserű izenetet. 
Segítséget azonban nem kap; azon pedig nem lehet csodálkozni, ha a maga 
ereje nem elegendő olyan nagyarányú vállalatra, mint amilyet tíz éve a 
pápával tervezett. Most csak Szabács várának megvétele a cél, de ezt el is 
éri, s ezzel alkalmat szolgáltat az első ránkmaradt magyarnyelvű epikus mű 
megszületésére. Ilyenek lehettek azok az énekek, melyeket lakomáin 


hallgatott, mint a , Szabács viadala". 1476 márciusában azzal tért vissza 
Budára, hogy kormányzati ügyeinek elintézése után folytatja a hadjáratot. 
Ebben semmi okunk kételkedni. Szándékát azonban nem hajthatta végre, 
mert Frigyes császár fondorlatai, miket megbuktatására szőtt, ismét 
nyugatra kényszerítették, s ezzel kezdetét vették osztrák hadjáratai. 

Ezeknek az éveknek, amikor úgy látszott, teljesen szakított a 
hagyományos magyar politikával és lemondott a török megtöréséről, van 
egy nagy figyelmet érdemlő mozzanata. 1483-ban felajánlja, hogy az általa 
elfoglalt osztrák területeket a pápa kezére bocsátja, s ő tartsa addig, míg a 
császár megfizeti régi tartozását és kieszközli a birodalmi gyűlésben tízezer 
lovas kiállítását a török ellen. Akkor pedig a területek visszaszállhatnak a 
császárra. A feltételek íme igen előnyösek voltak a szorongatott császárra 
nézve, s túlzás volna arra gyanakodni, hogy Mátyás a tényleg bekövetkezett 
visszautasítás reményében tette ajánlatát. A jelek inkább arra mutatnak, 
hogy hajlandó minden előnyét feláldozni, ha össze tudja hozni a török elleni 
szövetséget. Ez pedig csak úgy érthető, ha elhisszük, hogy előnyeit is a 
végső cél, a török leküzdésének érdekében kereste. 

Mellőzve Mátyás apróbb vállalatait a török ellen, mellőzve a szakadatlanul 
megismétlődő hangoztatását a török elleni hadjárat tervének, még azt az 
esetet is mellőzve, mikor 1481-ben az ő seregei szabadítják fel a délitáliai 
Otrantót a török megszállás alól, - s ez igazán nem az ő országát fenyegette 
közvetlenül, - most csak a Dsem-ügyet nézzük meg közelebbről. 

Dsem II. Mohamed ifjabbik fia volt, s mikor a szultán meghalt, az udvar 
egy része vonakodott legidősebb fiát, Bajazidot elismerni örökösül, azzal, 
hogy Mohamed nem volt még szultán, mikor ő született. A testvérháború 
Bajazid győzelmével végződött és Dsemnek menekülni kellett. A zavarok 
kitűnő alkalmat kínáltak és Mátyás azonnal lecsapni készült. Erre a török 
herceg párthíveinek küldöttje is felhívta, ki közölte vele, hogy ha Dsem 
sereg élén a birodalomban megjelenne, nyert ügye volna. Dsem maga is 
segítséget kért az európai uralkodóktól, így Mátyástól is. Mátyás azonnal 
felajánlotta segítségét. Nyilatkozatai szerint nemcsak hálájára számított, 
ami a további támadásokról és hódításról való lemondásban nyilvánulhat 
meg, hanem arra is, hogy sikerül a keresztény hitre téríteni s ilyen módon 
szüntetni meg a pogány veszedelmet. A régi magyar királyok missziós 
hivatását élesztette fel. Terveit elősegítette egy különös és a korbeli 
viszonyokra rendkívül jellemző körülmény. Mátyás azt közli egy levelében 
a pápával, hogy a szultánfi az ő unokatestvére, mert a törökök egy erdélyi 


beütés alkalmával elrabolták nagyanyjának testvérét, ezt a szultán feleségei 
közé vette s tőle született Dsem herceg. 

A herceget udvarába hívja, ez azonban nem tehet eleget a meghívásnak, 
mert a johannita lovagok egy franciaországi várában őrzik. A menekülő 
ugyanis Rhodos-szigetére futott a jo-hanniták védelme alá, s innen intézte 
segélykérését az európai udvarokhoz, így Mátyáshoz is. Ám a velencei 
köztársaságnak kellemetlen lett volna a háborús bonyodalom a 
Földközitengeren, Bajaziddal sikerült biztosítani a békés állapotot, 
ezért rávette a rhodosiakat, hogy Dsemet Franciaországba szállítsák és 
veszélytelenné tegyék. Mátyás kérése, hogy , vérrokonát" udvarába 
bocsássák, süket fülekre talál. Az meg éppen nem lett volna ínyére 
Velencének, ha ez a nagy ütőkártya Mátyás kezébe kerül. Az olasz államok 
közül egyedül Velencével volt rossz viszonyban. A köztársaság nemcsak 
Dalmácia és az Adria birtokáért vívott hagyományos harcot a magyar 
birodalommal, hanem most északi határain is a magyar király súlyát érezte 
Mátyás osztrák hódításai folytán. Velence mindent elkövetett egész 
uralkodása alatt tervei meggátlására és megbuktatására. Ez annál terhesebb 
volt Mátyásnak, mert Velence jóviszonyban volt a pápai udvarral, s ezzel, 
tudjuk, ő is szilárd barátságban akart maradni minden körülmények között. 
Velence most is elérte, hogy Dsemet nem adták a magyar király kezébe, 
hanem Rómába szállították, hogy ott maradjon mindaddig, míg az összes 
keresztény hatalmak közös háborúja visszaviszi Isztanbulba. Ez a 
szövetséges háború természetesen sohsem indult meg, de Mátyást elütötték 
a szultánfi személyében kínálkozó alkalomtól, úgyhogy ő megegyezett 
Bajaziddal öt évi fegyverszünetben, közölve a keresztény hatalmakkal, 
hogy a maga erejére hagyatva támadó hadjáratra nem vállalkozhat, tehát 
addig, míg Európa észretér, kénytelen ilyen módon óvni magát a török 
támadásoktól. 

Ám Dsemmel kapcsolatos terveit élete végéig nem adta fel. Van egy 
rendkívül fontos szóbeli nyilatkozata, mit egy évvel halála előtt, 1489 
januárjában tett a pápai követnek, s ezt a követ nagy szerencsénkre legott 
írásba foglalta. 

Ebben az időben súlyosabb nézeteltérése volt a pápai udvarral, az egyetlen 
életében. VIII. Ince szövetségben állott Velencével Mátyás apósa, a nápolyi 
király ellen, viszont Mátyás apósát támogatta. Hogy Velencét gyengítse, 
védelmébe vette vetélytársát, Anconát, viszont ez a város pápai hűbér volt. 
Emellett a királyi kegyurasági kérdésben is ellentétben állottak. A pápa 


kedvező meghallgatás esetén közbenjárást ígért Velencénél s a török ellen 
indítandó háború szorgalmazását, végül Corvin János trónörökösségének 
elismerését is jelezte, mikor üdvözölte eljegyzése alkalmából s óhajtását 
fejezte ki, hogy , férfivá növekedvén az ősi és atyai dicsőség méltó 
örökösévé váljék." 

Mátyás hálával fogadta a pápa jókívánatait, az ő, gyermeke és az egész 
ország hódolatáról biztosította, s arról is, hogy ha az európai hatalmak 
melléje állanak nagy vállalatra, kész felbontani a békét a törökkel. 
, Életének és erejének hátralévő részét örömmel fordítja a szent vállalatra, 
melyért épp oly szép élni, mint meghalni." Végül minden vitás ügy 
előzékeny elintézésére való hajlamát nyilvánította. 

Ám úgy látszik, az első kihallgatás után olyan híreket kapott, melyek 
lényegesen megváltoztatták hangulatát. Maga elé hivatta a legátust, kit 
trónon ülve, oldalán feleségével és egész udvara jelenlétében fogadott, 
komor arccal s le sem ültetve, egy hosszú beszédet intézett hozzá. Ez a 
beszéd mintegy végigpillant egész pályáján s egy számadást nyújt be a 
kereszténység fejének, nagyon keserű számadást. De nemcsak ezért 
érdemes áttekinteni, hanem azért is, mert plasztikusan tárja elénk Mátyás 
egyéniségét is. A legátus jelentésében meg jegyzi, hogy enyhítette a 
kifejezéseket, de azt is, hogy , indulatosan, mintegy dühöngve beszélt, 
úgylátszott, mintha szájából, orrából és szemeiből lángözön tört volna elő". 
S ha ismerjük Bonfini feljegyzését is, hogy Mátyás , erős kifejezéseket 
indulatrohamaiban szívesen és fokozva használt", magunk elé tudjuk idézni 
a jelenetet. 

, Valamint egykoron boldog emlékezetű atyám, úgy én is kora ifjúságom 
óta a kereszténység és a szentszék buzgó oltalmazásában nőttem fel. 
Hadjárataim alatt, a temérdek pénzáldozatról nem szólva, számos 
jóbarátomat, rokonomat, nagybátyámat is elvesztettem. Sebek borítják 
testemet, s csak én tudom, mennyi fájdalmat okoznak azok most, törődött 
koromban. Az egész világ előtt köztudomású tény, hogy mit tettem, 
milyen harcokat vívtam a kereszténységért. És míg mindig kész voltam 
fegyvert ragadni a török ellen, bármikor szólítottak fel a szentszék és 
követei, békességet beleegyezésük nélkül sohsem kötöttem. Ha 
kitartásommal a török előnyomulást meg nem akadályozom, több tartomány 
még mindig az átkozott ellenség kezén volna. Biztosíthatom, követ úr, a 
magyarok önfeláldozó vitézsége nélkül Olaszország és a szentszék sorsa rég 
el volna döntve." 


Hivatkozik a csehországi vállalatra, melyet a pápa óhajára indított s mely 
szintén nagy áldozatokkal járt: 

, Veszedelmek, fáradalmak, költségek, továbbá magyar királyságom dicső 
férfiai oly áldozatok, mikkel tíz Csehország értéke sem ér föl". Ennek 
fejében a pápa nem tartotta meg ígéretét és a lengyel Ulászlót ismerte el 
cseh királynak, holott ígéretet tett, hogy csak őt ismeri el. , Következett a 
törökök betörése Itáliába és Otranto megszállása. Ezen alkalommal 
is, Őszentsége Sixtus pápa egyszerű levelére haladéktalanul válogatott 
vitézek csapatát küldtem Otranto visszafoglalására s csak akkor hívtam 
vissza, midőn Itália békéjét biztosítva láttam. Ezen vállalat összes költségeit 
saját erszényemből fedeztem. Pedig ha Otrantót az ellenség kezéből ki nem 
ragadom s ha azonfelül a török császár halála be nem következik, Otranto 
elfoglalásának következményei súlyosan nehezedtek volna a szentszékre és 
egész Itáliára." Hivatkozik arra az esetre is, mikor a pápa egy fellázadt 
vezére a törökkel kötött szövetséget és behívta Itáliába. Ekkor is felajánlotta 
segítségét, s , ennek puszta híre elegendő volt a veszély elhárítására; a török 
hajóhad, mely erős sereggel megrakva készen állott a támadásra, rögtön 
felhagyott tervével. Ennyi veszedelem kiállásáért, ennyi fáradság és költség 
viseléséért vajon mi volt jutalmam? - veti fel a kérdést. - A jutalom ez volt", 
kezd hozzá keserűen, fokozódó indulattal. 

, Őszentsége tudta jól, milyen hő vággyal óhajtom, hogy a török császár 
testvéröccse, Dsem herceg kezeimbe kerüljön. Ezt mind ő maga, mind 
számos török országnagy kívánta. Ő ugyanis vérrokonom, mert nagyanyám 
testvére török rabságba jutván, a török császár felesége lett s tőle származik 
a mostani császár és Dsem herceg. Ennek hívei biztosítottak afelől, hogy 
velük karöltve a mostani császárt könnyűszerrel a Kaukázusba szoríthatom 
vissza. Azt a reménységet is táplálhattam, hogy a törököket a keresztény 
hitre téríthetem, vagy legalább kedvező mederbe vezethetem az ügyet. 
Mindezek ellenére  törekvéseimben Őszentsége nem támogatott, 
kérésemet nem hallgatta meg. Sőt ellenkezően, úgy járt el, mintha 
tekintélyemet és dicsőségemet irigyelné. Nem érte be azzal, hogy 
ellenségeim ösztönzésére a francia királyt a török herceg kiszolgáltatásának 
megtagadására intette. Saját követemet, a váradi püspököt, akit 
Franciaországba küldöttem, árulásra késztette, arra bírván őt, hogy a török 
hercegnek a szentszék részére leendő kiszolgáltatása érdekében működjék. 
A francia király legelőkelőbb tanácsosainak leveleiből ismerem őszentsége 


eljárásának indító okait. A szegény török herceget a velenceieknek akarja 
átadni, mert néhány százezer aranyat kínálnak érte. 

, És ne higyje, követ úr, hogy a velenceiek a kereszténység közös javára 
akarják felhasználni. Éppen nem. Át akarják adni bátyjának, hogy ezen az 
úton egyetmást visszaszerezzenek, amit pulya asszonyok módjára 
elvesztettek, azután pedig engem és a nápolyi királyt bizonyos kellemetlen 
dolgokkal lephessenek meg." 

Látjuk magunk előtt a királyt, előrehajolva trónján, amint egyik képe 
ábrázolja, a Bonfini által feljegyzett tág oroszlántekintetet meresztve a 
legátusra, metsző gúnnyal sziszegve, azután a felháborodás dühös 
ordításában törve ki, majd ismét a fenyegető csúfondáros hangra térni át a 
leleplezett fondorkodók felé. A folytatás már megint a helyzet teljes 
ismerőjének tárgyilagos fejtegetése, de benne van a szakértő fölénye is, 
akit nem lehet áltatni. S az indulat izzik tovább. 

, Úgylátszik, mintha Őszentsége azt állítaná, hogy a velenceiekkel 
szövetkezve a török ellen háborút akar viselni. De tenger felől a törökök 
megtámadhatatlanok. És a velencei hajóhad ugyan vajon miféle dicsőséges, 
kiváló tetteket mívelt ekkorig a kereszténység javára? Kizárólag a velencei 
érdekek szolgálatára áll az s arra használtatik, hogy fegyvert, szerszámot és 
egyéb árucikkeket szállítson a kereszténység ellenségeinek. A velencei 
bevitelből a törökök több hasznot húznak, mint fél birodalmuk 
jövedelmeiből. És ennek ellenére a velenceiek, akik lelkiismeretlenebbek a 
törököknél, Őszentsége előtt nagy becsben állanak. Pedig számos idegen 
várost, tömérdek egyházi vagyont bitorolnak, az egyházi büntetéseket és 
tilalmakat semmibe sem veszik, s még kérkednek is vele. És az ő 
tanácsukra tagadja meg tőlem Őszentsége a török herceget, habár jól 
tudja, hogy csak a magyarok képesek sikerrel harcolni a törökök 
ellen. Egyszóval a velenceiek most a szentszék tanácsadói és szövetségesei; 
ők uralkodnak Őszentsége nevében, - gúnyolódik, majd ismét kitör: - 
Engem ellenben, másokkal együtt, félreismer Őszentsége, kigúnyol, s mikor 
közeledünk feléje, eltaszít. Sőt - folytatja és yfokozzax kifejezéseit egészen 
a legsúlyosabb sértésig - ennél is tovább megy. Mivel a velenceiek azzal 
vádolnak, hogy az anconaiakat a szentszéktől való elszakadásra indítom, a 
velenceiek kielégítése végett, hozzá küldött követeimet be sem várva, 
Ancona városát egyházi átokkal sújtotta Őszentsége, azonfelül rabló és 
zsaroló hadjáratokkal zaklatja." 


Ha a szavakat nem is, de a mondanivalót lehet még fokozni azzal a fehér 
lánggal lobogó dühvei, melyet nem egy előtte álló feljegyzett, kinek feje 
felett elzúgott a vihar, s mely olyan villámokat is szórt, mint az ütés, ami az 
esztergomi érsek tisztes arcát érte egykor. 

, Továbbá, szintén a velenceiek kedvéért, Őszentsége fogadta a római 
király követeit. Bár ígéretet tett nekem, hogy nem bocsátja őket színe elé, s 
bár tudja, hogy a jogtalan és szokatlan módon létrejött királyválasztás 
megsemmisítésén fáradozom, meghajolt a Velence által gyakorolt nyomás 
alatt. És ezen szánalmas eljárás következtében a római király követei azzal 
dicsekednek, hogy a császár életében most már nincs mit kívánniuk a 
szentszéktől." 

,De még ezzel sincs a lelkiismeretlen sérelmek hosszú sora lezárva. 
Mindinkább meg kell erősödnöm abban a hitemben, hogy a szentszék 
ígéretei üres szavak. Miként már említém, ünnepélyes ígéretet bírtam, hogy 
a szentszék cseh királynak nem tesz meg mást kívülem s nem ismer el. 
Ezen ígéretről megfeledkezve, tekintélyem csorbulásával nem gondolva, 
Őszentsége az újonnan megválasztott cseh királyt azzal, hogy követeit 
maga elé bocsátotta, elismerte és megerősítette. Ezen esetben a 
leggyalázatosabb az, - vet el minden féket a tajtékzó düh, - hogy 
Őszentsége megerősítette azt a királyválasztást, amit ő előtte Sixtus pápa 
megsemmisített, a választókat mint eretnekeket átokkal sújtván. A pápai 
szék kedvezései által felbátorított cseh király, ki előbb alattvalóm volt s 
Sziléziában nem állott utamba, most ellenem kezdte lázítani sziléziai és 
morvaországi alattvalóimat. Ha én nagy sebesen nem indítok erős hadat 
Sziléziába és Morvaországba, e két országot bizonyosan elveszítem és 
területén az eretnekség emelkedik uralomra"? -veti szemére a pápának a 
keresztény király. 

, Mindezen bajok Velence mértéktelen pártolásának a következményei - tér 
vissza a vezető motívum. - A német és cseh követeket csak azért fogadta 
Őszentsége, mert azok Velence érdekét pártolják és ellenem dolgoznak." 

, De lássuk még egyebekben is Őszentsége cselekedeteit," -gúnyolódik, 
majd a püspöki székek betöltése körüli ellentétek és az anconai kérdés 
felpanaszlása után levonja a következtetést: - , Sokat kellene még szólanom, 
ha mindazon eseteket fel akarnám sorolni, melyekben őszentsége 
megsértett. Ezekből tisztán látom, hogy őszentsége nem jóindulatot, hanem 
inkább gyűlöletet táplál irántam." 

És most következnek a fenyegetések. 


, Azonban ám cselekedjék Őszentsége tetszése szerint, folytassa ellenséges 
magaviseletét. Nékem az mindegy! Biztosítom, hogy királyságom érdekeit 
a kellő eréllyel és tapintattal megoltalmazom. Ám tagadja meg tőlem 
Őszentsége mások kedvéért a török herceget, én kötelességemet teljesítem. 
Ha majd a velenceiek megkapják áldozatukat, s a veszedelmek tüze 
fellobog, megmutatom, hogy nem tartozom a föld legutolsó hatalmai közé. 
Akkor aztán a szentszék, Itália és az egész kereszténység érezni fogja a 
török herceg feláldozásának következményeit. Én egész biztossággal 
állíthatom, hogy a törökök senkivel sem óhajtanak inkább békét kötni, mint 
velem, s hogy a békekötésből senki annyi hasznot nem húzhat, mint én. 
Ezekből Őszentsége, megértheti, mi következik be, ha majd a 
török herceget Velencének kiszolgáltatta. Végül kijelentem, hogy a követ úr 
kívánságait nem teljesíthetem.?" S aztán mégegyszer odavág a pápának, 
hogy mikor Ancona Milano vagy Velence védnöksége alá helyezkedett, 
azzal nem törődött, mert ,ezen államokra Őszentsége nem volt oly 
féltékeny, mint rám!" 

A legátus igyekezett a felindult királyt higgadtan megnyugtatni, noha az az 
ő válasza alatt is fenyegető pillantásokat vetett rá, nagyokat sóhajtott, heves 
mozdulatokat tett, , szilaj ló módjára viselkedett". Kijelentette neki, hogy a 
pápa senkit annyi kitüntetéssel nem halmozott el, mint őt, mert tudatában 
van a nagy teljesítnényeknek, melyeket dicső atyja és ő is a 
kereszténységnek tettek, megmagyarázta a felpanaszolt cselekedeteket, 
igyekezve kimutatni, hogy azok nem irányulnak Mátyás ellen, közölte, 
hogy a török herceget a pápa senki kezébe nem akarja adni, mert úgy tartja 
illőnek, hogy mivel az egész kereszténység által megindítandó háborúban 
hivatott nagy szerepre, az ő, a kereszténység fejének kezében legyen. 
Ilymódon az irigységnek és egyenetlenségnek is útját vágják. , Ha pedig 
utóbb a háború folyamán kívánatosnak mutatkoznék, hogy őt más valaki 
vegye át, ez csakis Felséged lehetne, kit hadvezéri képességei, kivívott 
győzelmei és Magyarország helyzetének előnyei a hadi munkálatok 
vezetésére leghivatottabbá tesznek." Majd tiltakozik az ellen, mintha 
Velence valami különösképpen lekötelezte volna a pápát, s azzal zárja, hogy 
,legyen nyugodt Felséged, Isten, ki őszentségét a kereszténység élére 
állította, képessé fogja őt tenni a kereszténység egységének és 
összetartásának megszilárdítására". A király ugyan váltig azt ismételgette, 
hogy , Őszentsége az ő vesztére Velencének akarja kiadni a török herceget", 
de mindenesetre jellemző, hogy a pápai követ azzal akarja lecsillapítani, 


hogy a magyar királynak mint a kereszténység védőjének kijáró különös 
pápai kedvezést hangsúlyozza és azt, hogy egyesíteni fogja a kereszténység 
erejét a török ellen, a vállalat vezére pedig a király lesz. 

Ő azonban, úgylátszik, szilárdan hitte, hogy a pápa Velence kezére akarja 
adni Dsemet, s nem hagyott fel tervével, hogy ő kapja meg. A legátus 
Beatrixhez fordul, de a királynő meddőnek tart minden közbenjárást, míg 
Mátyás gyanúját el nem oszlatják tettekkel, mégpedig Dsem kezére 
adásával. A királynő szerint férje egészen búskomor s annyira fel van 
zaklatva, hogy , se nem alszik, se nem eszik". , Az Istenre kérem, - mondja 
a királynő - óvakodjanak a török herceget Velencének kiszolgáltatni. Ha ez 
megtörténnék, nagy botrány keletkezhetik. Ismerem a királyt, tudom, mire 
viheti a kétségbeesés. Ellenben ha ő kapja meg a herceget, három hónap 
alatt kiűzi a törököt Konstantinápolyból." 

Mikor erőszakos fellépése, mit a legátus előtt még többször megismételt, 
nem vezetett célhoz, engedékenységet mutatott, s követet küldött a 
pápához, mégpedig nem főpapot, sem külföldi humanistát, kiket 
előszeretettel alkalmazott diplomáciai szolgálatban, hanem világi magyart, 
személynökét, Drágfi Tamást. Ennek feladata volt, hogy a pápát elhajlítsa 
Velencétől és szoros szövetségbe vonja a magyar királlyal egy nagy 
török elleni vállalat érdekében. Közben a pápa is elküldte válaszát Mátyás 
szemrehányásaira, melyeket legátusa közölt vele, s bár a pápa fenntartotta, 
hogy az ő részén van az igazság, Mátyás az, aki jogtalanságokat követett el, 
míg ő semmiben sem vétkes Mátyással szemben, a király lemondott a 
vitáról, sőt kinyilvánította, hogy , most is újból kész vagyok Őszentsége 
parancsára a kereszténység oltalmára fegyvert ragadni. Minden időben hőn 
óhajtottam, hogy a törökök ellen nagy hadjárat létesüljön. És ha 
ellenségeim nem állanak utamban, a keresztény világ meglátta volna, mit 
tudok tenni. Nem tagadom, gyakran sürgettem, hogy a kereszténység 
közjava érdekében szolgáltassák ki nekem a török herceget, de hálával 
tartozom őszentségének azért, hogy a közjó és az egyetértés érdekében 
magánál tartja. Teljes hitelt adok a követ úr előterjesztésének", jelenti ki. 
Hajlandó Velencével is megbékülni, noha az a magyar korona tartományait 
bitorolja és zaklatja, ha Velence is jószomszédként viselkedik. A végén a 
pápa minden kívánságát kész teljesíteni és a legátus elragadtatottan jelenti 
urának, hogy bölcsesége , dühöngő oroszlánból a pásztor szavát követő 
jámbor báránnyá változtatta Magyarország királyát". 


A pápa ráveszi Velencét az egyetértésre, s a signoria követe közbenjárását 
is felajánlja a császárnál, hogy azzal is helyreálljon a béke és végre 
megszülessen a keresztények egysége. A király terveit és egész 
gondolkozását fényesen igazolja az, hogy kapva kap az ajánlaton. 
Szószólója keserűen és vádolóan sorolja el a császár ellen vámjait, de végül 
mindent elfogad: , Őfelsége, mivel csakis a békesség biztosítására indított a 
császár ellen háborút, Őszentsége és a velencei szenátus biztatására kész 
mindent visszaadni a császárnak, amit tőle elfoglalt, ha viszont a császár az 
utolsó békekötés feltételeit pontosan betartja... Azután békességben kíván 
vele élni és atyja gyanánt fogja tisztelni. Mert királyunk Őfelsége a 
szenvedett sérelmeknél és károknál még inkább azt fájlalja, hogy 
megfosztatott a kedvező alkalomtól, mely a törökök ellen indítandó 
háborúra nyílt. Amint a császárt legyőzte, a törökök fölött is 
diadalmaskodott volna. Bocsássa meg Isten a császárnak, hogy míg önmaga 
romlását is előidézte, a királyi Felségnek dicsőségét irigyelve mintegy 
kezeiből ragadta ki a diadalt a kereszténység ellensége fölött." 

Örömmel veszi a császár fiának, Miksának közbenjárását. Miksával 
kölcsönös meleg rokonszenv fűzte őket össze, két lovagkirály csodálata és 
tisztelete egymás iránt. Meg is egyeztek, sőt szövetségi tervet dolgoztak ki, 
mit házasságok is megpecsételtek volna. Végre úgy látszott, Közép-Európa 
vihara elsimul és a király gyermekkori, atyjától örökölt terve, az ősi magyar 
politika hagyatéka teljesül: Közép-Európa független államainak szövetsége 
a török ellen fordul. 1489. július 18-án, Úrnapján templomi szószékről 
hirdetteti ki a készülő békét és a törökök elleni háborút. Ebben a helyzetben 
fokozott érdek volt, hogy Dsem udvarába kerüljön, s dühöngő fenyegetést 
és panaszos szelídséget egyaránt latba vet, hogy a pápa teljesítse óhaját. 
Mintha érezné a közeledő véget, oly türelmetlen. Szeptemberben érkezett a 
pápa levele az ígérettel, hogy mihelyt a francia király és rhodosi nagymester 
beleegyezését megkapja, a herceget hozzá küldi. A legátus jelenti, hogy a 
király kitörő örömmel fogadta a közlést, de kéri az ígéret gyors 
teljesítését. , Olyan sereget állítok ki, - fogadkozik a legátusnak boldogan, - 
amilyet a keresztény világ még nem látott. Igazolni fogom, hogy valóban a 
kereszténység érdekében kérem a török herceget." 

Ezalatt a török szultán követe is Budára érkezett a béke meghosszabbítása 
végett. A király ezt is felhasználja, hogy nyomást gyakoroljon a pápára és a 
császárra is. A pápai legátus kérdésére közölte, hogy kénytelen lesz újabb öt 
évre meghosszabbítani a békét, mert , ha régebben kiszolgáltatják nekem 


a herceget, minden áldozatot szívesen meghoztam volna, de a hosszú 
halogatás kétségbeejtett. És azóta változott a helyzet az egyiptomi szultán 
és a török császár viszonyában. Nem vagyok elég erős, hogy két ilyen 
hatalom ellen háborút kezdjek. Most már Őszentsége ám tartsa meg a 
herceget, vagy adja át annak, akinek tetszik". De a török követség pár hónap 
múlva bekövetkező haláláig csak egyszer jut színe elé, a tárgyalások nem 
indulnak meg, ellenben decemberben Kassa városához intézett levelében 
hangoztatja nagy örömmel, hogy a római királlyal megkötendő béke az 
egész kereszténység hasznára lesz, mert akkor egész erejét a kereszténység 
ellenségére irányíthatja. A Miksával való tárgyalásokra fordítja minden 
figyelmét, mert bár a császár igyekezett az eredményt meghiúsítani, fia 
nem adta föl szándékát, hogy Mátyással megegyezzen. Mátyás utolsó útjára 
Bécsbe az ő követei fogadására is indult. Halála aztán mindennek véget 
vetett. Alakja összeomlott, s Dél és Nyugat fogóként szorult egymásra, tartó 
vázától megfosztott birodalma összeroppantására. 

, Ha ellenségeim nem állanak utamba, a keresztény világ meglátta volna, 
mit tudok tenni!" Ezt mondja Mátyás a pápa követének, mikor Dsemet kéri, 
hogy megindulhasson vele a török ellen, s keserűen fakad ki a császár ellen, 
ki , mintegy kezeiből ragadta ki a diadalt a kereszténység ellensége 
fölött". S Mátyás panasza jogos mentség a váddal szemben. Ha 
végigpillantunk a török elleni kísérleteinek hosszú során, végzetesen ott 
látjuk nyomában az üldözőket, kiknek támadásai védekezésre és 
visszafordulásra kényszerítik. 

Még uralkodása első évében a déli határról kell visszatérnie a Garai- 
Újlaki-Szilágyi-liga összeesküvése miatt. Garaiék, kik Frigyest akarták a 
trónra ültetni, s maga a császár is, a következő években sem engedik 
nyugalomhoz jutni. Követe, Kosztolányi György fel is panaszolta 1461. 
február 13-án a Nürnbergben összegyűlt választófejedelmeknek, hogy 
Magyarország, melyet ha a török elfoglal, Európa többé nem tud 
ellenállni, hasztalan kér segítséget nyugatról, most épúgy, mint 
Hunyadi János idején, ki ennek ellenére is, egymagában folytatta dicsőséges 
küzdelmét. Pedig elsősorban a császár volna hivatva a kereszténység 
védelméről gondoskodni. Ám ő ahelyett, hogy legalább a török ellen küzdő 
Mátyást segítené, vagy legalább nem gátolná, még ellene is támad féktelen 
hatalomvágyában. S valóban nem kezdhet támadást a Balkánon, míg bent 
az országban és a nyugati határon éppen erre várakoznak, hogy távollétét 
felhasználva elvegyék országát. De volt dolga a Felvidéken garázdálkodó 


csehekkel is. Miattuk volt kénytelen visszatérni 1464-ben eredményes 
boszniai hadjáratából. Meg is írta a pápának: ,, Én el vagyok szánva, hogy 
egész erőmet a katolikus vallás és híveinek oltalmára szentelem, csak 
szabadságom legyen meg és akadály ne tartson vissza. De ha ez megvan és 
amaz hiányzik, akaratom ellenére másfelé kell fordítanom figyelmemet. 
Már most kinyilatkoztatom óvásképpen Szentséged előtt, hogy ha sérelmek 
által kényszerítve, a hitetlenekre irányzott fegyveremet, szívem fájdalmára, 
a hűtelen hívők ellen kell használnom s az országom ellen támadókra kell 
támadnom, ezt senki se vegye rossznéven." S kéri a pápát közbelépésre, mit 
, mind az én hódolatom, mind pedig a hit érdeke követel". A magyar király, 
mint egykor IV. Béla, most is elismeri, hogy felelősségre vonható az 
európavédelem elhanyagolása címén, s mint elődje, ő is előadja ugyanazt a 
mentséget. A II. Pius által indított kereszteshadjárat kudarcáról és 
Mátyásnak azt követő nagy külpolitikai fordulatáról bőven beszéltünk. A 
Vitéz-féle nagy összeesküvés a Szávától kényszeríti vissza, s öt év múlva, 
1476-ban Szabács megvételével kezdett hadjáratát kell félbeszakítania 
Frigyes császár miatt, pedig ekkor a pápa különös védelme alatt állt, ki 
például a Jagellókat átokkal fenyegette meg, ha Mátyást támadásukkal a 
török elleni háborúban akadályozzák. A császárnak egyáltalában nem lett 
volna előnyére, ha Mátyásnak sikerül döntő csapást mérni a törökre, mert ez 
egyrészt felszabadítja a déli határokra súlyosodó nyomást és szabad kezet 
ad a királynak nyugat felé, másrészt példátlan módon megnövelné 
tekintélyét és hatalmát; még kevésbé lett volna előnyére, ha Mátyás Ázsiába 
űzi vissza a törököt, mert akkor övé Konstantinápoly, helyreállíthatja a 
keleti  császárságot saját jogara alatt, s ennek következményei 
beláthatatlanok. Vagy nagyon is beláthatok. Ezért gáncsolta fiának 
egyezkedéseit is, ki pedig őszinte csodálatot érzett Mátyás iránt, ez is 
kedvelte őt, s az , utolsó lovag? és Hunyadi János fia könnyen megérthették 
volna egymást és nagyszerű közös vállalatokba kezdhettek volna. Erre meg 
is volt a szándék mindkét félben. Éppen így állandó gáncsvető Velence is, 
mert ő is félt Mátyás keleti hatalmának növekedésétől. A magyar hatalom a 
Balkánon kivette volna kezéből a levantei kereskedelem monopóliumát, 
visszavetette volna Dalmáciából, egyszóval megszüntette volna tengeri 
egyeduralmát. Velencének a császár volt a természetes szövetségese, annál 
is inkább, mert a gyenge császár nem volt számára fenyegető, így hát 
szívesen járt kezére Mátyás ellen. Dsemnek a magyar udvarba jutását is 
szívósan, minden rendelkezésére álló módon akadályozta, mert ő éppen úgy 


komoly fegyvernek tartotta a török trónkövetelőt a török hatalom 
megtörésére, mint Mátyás. S Európában ebben az időben jobban féltek 
Mátyástól, mint a töröktől, nagyobb veszedelemnek vélték az ő 
hatalma növekedését, mint a török előnyomulást. S talán igazuk volt. A 
török végül mégis kitakarodott, mindössze a Balkánt , balkanizálta? s 
pusztán Magyarországot tette tönkre, a diadalmas Mátyás azonban, és ha 
méltó utód kezébe került volna nagy öröksége, ki tudja merre irányítják 
egész Európa fejlődését. Az államok sokféleképpen látják érdekeiket és 
sokféleképpen védik, szolgálják. A nagy realista voltaképpen chimerákat 
hajszolt. Politikai életművének szemlélete ellenállhatatlanul erre a belátásra 
vezet. Lehetetlen célokat akart elérni. A nacionalizmus idején keresztény 
összefogásról álmodozik, a nemzetállamok hajnalán birodalmat akart 
teremteni. Csupa középkori ábránd! Emellett dolgokat és embereket akart 
önmagukból kifordítani. S maradandó alkotásokat, jövendőt, 
halhatatlanságot akart olyasmire alapozni, ami halandó: személyére. A 
végén minden ő volt, ő volt egyedül. Amint az évek során át fonta-szőtte 
fáradhatatlanul és lobogó aggyal diplomáciai és politikai fonalait, melyek 
egyre sűrűbben hálózták be egész Európát, sőt Oroszországot is, egyre 
bonyolultabb szövevény közepén ült s csak ő ismerte már egyedül teljes 
egészében és minden részletében, csak ő értette, látta célját, a mozzanatok 
összefüggését, s az egész behálózott világ, környezete is, értetlenül és 
idegenül nézte e művet és mozdulatait, rossz szemmel, félelemmel, 
ellenségesen. S mikor kihamvadt az agy tüze és megdermedt a kéz, 
élettelenül omlott össze az egész csodamű, helyén értelmetlen gubanc 
maradt, romjaiban csak egy telhetetlen hatalomvágyról és mániákus 
fondorkodóról beszélve. Csak egy páratlan apparátus maradt, kancelláriák 
és hadsereg, s csak kémek, ügynökök, követek és szerződések maradtak, 
rendeltetés, parancs, utasítás, kenyér nélkül. Egy csomó céltalanná vált 
dolog és élet. Bátran mondhatjuk, hogy Mátyás halálával a világnak egy 
része elvesztette értelmét és alkatát. Újra kellett épülnie. Az újjáépítést az a 
hatalom végezte, amely ellen ő egész életében harcolt, s nem az ő céljai 
szerint, nem a magyar birodalom érdekében. 

Halála keserves volt. Hirtelen tört rá, váratlanul, érthetetlen fájdalmakkal. 
Agóniája három napig tartott, mialatt nem tudott beszélni, csak jajgatott a 
kíntól, , ordított oroszlánként és kemény tusát vívott a halállal". Udvara 
fejvesztve fogta körül ágyát, fia sírt, felesége magából kikelve ráncigálta és 
kiáltozott rá. Ő csak szemét hordozta rajtuk tehetetlenül, megismerve azt a 


gyötrelmet, hogy nem adhat parancsot, nem intézkedhetik s hogy a 
következő órák, napok és évek, az egész jövendő kisiklott kezéből s azokra 
maradt, akiket jól ismert. Pedig ekkor már éppen úgylátszott, hogy minden 
rendbejön. Sikerül a megegyezés Miksával, a török trónkövetelő udvarába 
érkezik és megindulhat a nagy háború az ősellenség ellen s fiának 
biztosítani tudja a trónt. Meddő remény volt. A két ország érdekeit és 
törekvéseit nem lehetett egyeztetni, Beatrix nem adta fel trónigényét, 
emberei nem váltak különbekké, fia sem keményebbé. Egyedül az ő 
személye volt akadálya a bomlásnak, amit mindenki várt. Nem csoda, ha 
gyors halála körül gyanú merült fel. De legenda is a csodajelekről, melyek, 
mint nagy emberek halálakor szokásos, az ő elmúlását is hirdették. 
Januárban megdördült az ég, a Duna kiáradt, hogy ha már meghalt az 
ország védelmezője, a vízáradás védje a török betörés ellen, Budán 
megdöglöttek az oroszlánok halála napján és minden holló 
Székesfehérvárra vándorolt, ahol a magyar királyok sírjai állanak. 

A nagy személyiség elmúlása, míg a holttest még közöttük volt, 
megrendített mindenkit. Úgy látszott, készek teljesíteni végakaratát és teljes 
az egyetértés. A királynő és Corvin herceg anya és fiaként borulnak egymás 
nyakába, az urak, kiket egyikük vallomása szerint , mintegy a sárból emelt 
fel", sírva fogadnak hűséget s mikor a Boldogasszony templomában az oltár 
elé veti a tizenkét bíborköpenyes páncélos a király dicsőséges zászlait, 
hangos zokogás tör fel a gyülekezetből. 

Ám a varázs hamar eloszlik. Északról és nyugatról türelmetlen kezek 
nyúlnak elárvult koronája felé. Özvegye kínálgatja magát királyi hitvesül. 
Csak az áll tehetetlenül, akinek a koronát szánta. Emberei pedig 
fellélegzenek. Zápolya István nem átallja azt írni két héttel királya halála 
után, hogy ,immár arról elmélkedjünk, hogy Magyarországot a 
szorongattatástól és elnyomástól, mit ekkorig szenvedett, megszabadítván, 
régi szabadságába visszahelyezzük". Báthory István pedig ennek útját és 
módját is megjelöli; mondván: , olyan királyt válasszunk, kinek üstökét a 
markunkban tartjuk". Így választották meg Ulászlót. ,,S most - írja ötven év 
múlva Verancsics Antal - volt királyuk az uraknak, nem minőre az 
országnak szüksége volt, de minő nekik kellett. Lomha, törékeny, külföldi, 
erkölcseiket, nyelvüket, jogaikat nem ismerő, király, ki felsőbbségét velük 
ne éreztesse s ki alatt szabadon garázdálkodhassanak.?" 

De a kalocsai érsek már a nagy király halálát követő évben Isten haragját 
látja ,e nyomorult ország felett", s azt írja róla, hogy , minden csupa seb". 


Tudós humanistája az új uralkodó iránti tapintattal bár, de megírja, hogy 
most, mikor minden romlásnak indult, kezdték látni, kit vesztettek benne, s 
szívesen vállalták volna vissza kormányzatát, melyet sokszor panaszoltak 
életében. Sokan szent ereklyeként akarták tetemeit körülhordozni az ország 
határán, hogy kegyelme verje vissza az ellenséget. A magyar krónikás 
pedig nyíltabb szavakkal írja: , Éltében mind az egész ország reá kiált vala 
Mátyás királyra, hogy igen kövély, nagyravágyó, hertelen haragó és felette 
igen telhetetlen volna: megnyúzná és megönné az országot a sok vámokkal 
és a nagy rovásokkal, mert négyszer rójja vala minden esztendőben az 
országot. De mihelyt meghala, minden ember ottan dicsirni kezdé őtet. Mert 
mindjárt meg kezde bomlani a békesség az országban. Ottan 
megelevenülének a törökök is és az ország egyik nyavalyából a másikba 
esék. Akkoron kezdé minden ember megesmérni, micsoda jeles fejedelem 
lett volna az Mátyás király. És akkoron kezdének mind az emberek 
mondani: De csak élne Mátyás király, bátor minden esztendőben hétszer 
róná meg az országot." S mikor egykori emberei, kik most Ulászlót uralták, 
hogy uralkodhassanak, megmutatták neki uruk palotáját s az bárgyú 
elégedettséggel dicsérte elődjét, amiért ennyi gazdagságot gyűjtött neki 
egybe, még e hűtelenekben is megmozdult valami s szójátékban gúnyos 
összehasonlítást tettek a két király közt fülehallatára. De ő nem értette. 

Úgyhogy abban a pillanatban, amikor Mátyás földi birodalma, mit meg 
sem valósíthatott, odalett, kezdett épülni igazi, halhatatlan birodalma 
nemzete lelkében. 


4. A BIRODALOM 


A széleskörű közvélemény még ma is azt tartja, hogy a renaissance 
Magyarországon idegen behozatal, idegen szellem uralma, s minden 
előzmény nélkül teremtették meg rövid virágzását Mátyás királyi 
parancsszavára a behívott olasz humanisták és művészek, mikor Beatrixot 
feleségül vette és szerelmében az otthoni környezetet akarta köréje 
varázsolni. A közvélemény azt is tudni véli, hogy Mátyáson magán is 
merő külső máz volt ez a humanista kultúra, inkább csak a 
fejedelmi bőkezűség és pompaszeretet nyilvánulása, ám ugyanekkor 
a tipikus renaissance fejedelmet látja benne. Nyilvánvaló ellentmondás. 
Ugyanilyen ellentmondás az is, hogy míg a humanizmus pártfogásáért azzal 
a váddal illetik, hogy elhanyagolta a valódi nemzeti kultúrát, benne a 
magyar nyelvű irodalmat, másrészt őt tekintik a nagy nemzeti királynak, 
nemzeti öntudatunk forrásnyitójának. Végül bár az a meggyőződés, hogy 
ez az egész mátyáskori renaissance ragyogás gyökértelen átültetés, 
minthogy nem a magyar talajból sarjadt ki, s ezért múló jelenség, Mátyás 
korát mégis úgy tekintik, mint a magyar műveltség csodálatos indulását, 
mely a középkori szegényes emlékek után varázsütésre szökken elő. 

A közvélemény létrejöttében természetesen a tudomány a vétkes, mely 
régebben hitelt adott az olasz humanisták tájékozatlan, dicsekvő vagy 
hízelgő nyilatkozatainak a maguk és a király viszonyáról a magyar 
renaissance-hoz. Hozzá kell venni ehhez azt is, hogy itt litterátus 
emberekről van szó, akiket az emberek és viszonyok megítélésében is 
kizárólag irodalmi szempontok vezetnek, s a kulturáltságról való felfogásuk 
egyoldalú. 

Emellett a régi tudomány szintén egyoldalú irodalmi-nyelvi alapon 
konstruálta meg nemzet- és nacionalizmus-fogalmát, a humanizmus és a 
renaissance mibenlétéről is más felfogást vallott, mint a mai, s végül, de 
nem utolsó sorban, rengeteg adatot nem ismert még. Így adott tápot a 
közvélemény tévedéseire és ellentmondásaira. 

Egy csomó probléma merül hát itt fel egyetlen összefüggésben, mit jó lesz 
szétbontani és szálanként sorra venni, a modern tudomány útmutatása 
nyomán. Az elemzés végén ki fog tűnni, hogy a látszólagos ellentmondások 
eloszlanak és a jelenségek szépen szervesen illenek össze. 


Mindenekelőtt a renaissance és humanizmus mibenlétét kell tisztázni. 

A renaissance egy történeti korszak, mit egy közös és az emberi élet 
minden jelenségében egyformán megnyilvánuló szellem, a korszellem 
jellemez. A korszak és korszellem kérdéseiben éppen azok a kutatások 
jutottak kielégítő eredményre az utolsó tíz-húsz évben, melyeket a 
renaissance és az azt követő barokk meghatározása tett szükségessé. Ma 
már látjuk, hogy sem egyik, sem másik nem csupán művészeti irány, 
hanem olyan általános magatartása az emberi szellemnek, mely bizonyos 
egyöntetűséget ad minden megnyilvánulásának, szellemi alaptónust. Oly 
cél- és értékrendszert, érzésvilágot, hangulatot, gondolkozásmódot jelent ez, 
mely minden tevékenységét vezeti, s így élete - az egyéné és a társadalomé 
egyaránt - maga is szerves egységgé, rendszerré válik, melyben minden 
összefügg, központi jelentés adja a részleteknek értelmét, s ez ad szinte 
ösztönös irányelvet minden érzésnek, gondolkozásnak, cselekedetnek, az 
ember egész magatartásának az élettel és világgal szemben. Ez a mindent 
összefoglaló irányelv, központi jelentés, érték- és célrendszer az, amit 
korszellemnek nevezünk. A renaissance vagy barokk művészet tehát az 
általános  renaissance vagy barokk korszellem megnyilvánulása a 
művészetben, s az teszi olyanná, aminőnek jellegzetességeiről ismerjük. De 
ugyanez a korszellem az irodalomban, az államvezetésben, a tudományban, 
az erkölcsi felfogásban, sőt az emberek mindennapi életében, 
ruházkodásában, lakásában is ugyanazokat az alapvonásokat érvényesíti, 
melyek a művészet stílusát is meghatározzák. 

A korszellemet, bármennyire is egység, természetesen lehetetlen egyetlen 
szóval meghatározni, még pontos definícióját sem adhatjuk, mint egy 
virágnak, égitestnek, gáznak, vagy a természeti világ bárminő jelenségének. 
A korszellem történeti jelenség, s e jelenségek mind rendkívül összetettek, 
állandóan változók, fejlődők s legfőképpen mindig egyéniek, ezért 
nem meghatározhatók, csak leírhatók, jellemezhetők. Képet adhatunk róluk, 
nem formulát. A történeti jelenség s így a korszellem is, sohsincs készen, 
befejezve, lezárva, körülhatárolva, mint az anyagi világ dolgai, a természet 
jelenségei. A történet szakadatlan fejlődés, jelenségei mind átmenetek, a 
fejlődés mozzanatai. A korszakok a múltból jönnek és a jövő felé haladnak. 
A korszellemek az ember kísérletei, hogy megvalósítsa nagy feladatát, 
melyet titkos ösztön ír elébe, elérje a célt, mely homályba vonva csábítja 
leküzdhetetlenül, kielégítse vágyát, mely olthatatlan szomjúsággal 
hajszolja: választ találjon a világ és az élet értelmének és céljának s benne a 


tulajdon léte értelmének és céljának kérdésére, a nagy Hogyanra és Miértre, 
s meglelje azt a magatartást, azt az életformát, mely e kérdésekre adott 
feleletek nyomán hozzá, az emberhez illő. A válaszok és a magatartás 
sohsem elégítik ki az embert. Mikor már fellelni vélte őket, rájön, hogy 
tévútra került, ismét csak kísérlet volt, amit elért, s megy tovább, új irányba. 
Ezért s nem másért van az, hogy az új korszellem mindig ellentéte, sőt 
egyenesen reakciója a réginek. S ezért van egyáltalában a korszellem 
változása. A kielégítetlenségből, elégedetlenségből fakad hát e változás, 
fejlődés. S mert nem más, mint egy válasz keresése, az új korszellem 
mindig egy kérdés felvetésével, illetve az örök kérdés újrafelvetésével 
kezdődik; a változást ez indítja meg. Így hát a korszakot legjobban azzal 
lehet jellemezni, hogy mivel volt elégedetlen s hogyan vetette fel a nagy 
kérdést. 

Mindebből az is következik, hogy a korszellem és változása az emberi 
egyénekből indul ki. Nem szabad úgy képzelnünk, hogy a korszellem 
valami emberek feletti, sőt tőlük független titokzatos hatalom, mely 
önmagában létezik és változik gépiesen érvényesülő szabályokra s az 
emberek úgy evickélnek benne, mint a halak az áradatban. A kultúra, a 
civilizált élet, a történeti-szellemi valóság az emberi egyének alkotása; az ő 
töprengésükből és teremtő működésükből születik meg, mint a 
gyöngykagyló gyümölcse, a korszak kultúráját, civilizációját, szellemét 
egységbefogó, meghatározó alapmagatartás is. Az ő lelkükben támad és 
növekszik lassan az elődök művével, életformájával, korszellemével való 
elégedetlenség és az újnak a vágya, törekvése, akarata, és ők is formálják 
ki. Fontos ezt belátnunk, mert máskép nem érthetjük meg Mátyás viszonyát 
sem a renaissance-hoz, s nem érthetjük meg a magyar renaissance-ot sem. 

A renaissance ösztönzője az a nyugtalanság és elégedetlenség volt, mely a 
középkori világrenddel szemben fogta el az emberi lelket. Ez a világrend az 
embert nagyon mélyre taszította. Az embert és a földet megfosztotta minden 
méltóságától. A föld a siralom és bűn völgye, s mindenestől, a rajta élhető 
élettel, a rajta végezhető összes tevékenységekkel egyetemesen kárhozatos. 
A bűn nem abban rejlik a radikális középkori felfogás szerint, ahogyan az 
életet élem, hanem magában a földi élet tényében. Bűntelenül, erényesen 
nem is lehet élni. Az egyetlen szabadulás a bűntől és kárhozattól s 
egyszersmind az égi boldogságra való előkészület: a földi életről való 
tökéletes lemondás, a tevékenységtől való teljes visszavonulás, a föld és 
a test tökéletes megtagadása, a teljes aszkézis. Ez a középkori aszkézis 


azonban nem valami harmonikus, csendes kontempláció, - ezt csak néhány 
elszigetelt esetben érték el kiváló férfiak, - hanem szakadatlan küzdelmes 
harc a föld és test ellen, az ördög ellen, s azoknak állandó szenvedélyes és 
kegyetlen büntetése. Voltaképpen alig van csodálatosabb dolog a 
történelemben, mint ennek a középkori világrendnek az uralma. 

Csodálatos, hogy azok a vérbő és a világi értékeket nagyon is becsülő 
népek, melyek csak az imént tértek a barbárságból a Rómától örökölt 
kultúra és civilizáció jármába, hogyan fogadták és ismerték el ezeket a 
szélsőségesen aszkéta elveket. Mert elfogadták és elismerték, ha ezerszer és 
ezerszer meg is szegték őket. Ezek a vétkezések az elvek ellen csak ismételt 
bizonyítékai voltak véghetetlenül bűnös voltuknak, s ezzel csak újabb 
bizonyítékai az elveknek is. Hamarosan fel kellett azonban ismerni azt is, 
hogy erre a középkori felfogás szerinti tiszta, erényes, keresztényi életre 
igen kevesen képesek, úgyhogy az emberiség óriási többségére a 
végérvényes, örök kárhozat vár. Ebből a belátásból született meg az egyház 
hallatlan hatalma. Mert az egyház arra vállalkozott, hogy tökéletes 
aszkétáinak, szentjeinek fölös jócselekedeteit mintegy összegyűjti és 
bizonyos feltételek teljesítése, hit és bűnbánat esetén latba veti azon 
tagjaiért, kiknek élete önmagában kevés volna az üdvözülésre. 

A középkori ember tehát az állandó megfélemlítettség állapotában élt. 
Szakadatlanul saját hitványságának s az általa élt élet kárhozatosságának 
emlegetését hallotta, újra és újra bebizonyították neki, hogy egymagában 
semmi jóra nem képes; amit létrehoz, alkot, cselekszik, az mind csak 
hitványság és kárhozat, s az egyház nélkül a földöntúli sorsa sem lenne 
egyéb. Ezért a földi létet is minél kegyetlenebbé, irtózatosabbá, 
útálatosabbá, elviselhetetlenebbé igyekezett tenni ez a világrend, hogy a 
lélek inkább elvágyjon belőle, mintsem ragaszkodjék hozzá. A radikális 
középkori felfogás szerint e siralomvölgynek enyhítése már magában bűn 
volt, mert nyomorúságai isteni büntetések, melyeket alázattal és boldogan 
viselni kell. A földi nyomorúságon túl pedig az érzéki színekkel újra és 
újra felvázolt örök kárhozat, a pokol szörnyűségei rémítgették a középkori 
embert. 

Minden középkori jelenség - amennyiben valóban középkori és nem éppen 
a korszellem elleni lázadásból fakadt, vagyis korai renaissance jelenség - 
ennek az alapmagatartásnak a megnyilatkozása, mely minden vágyát a 
mennyország felé irányítja, a földet pedig egészében megveti. Egyik ilyen 
megnyilatkozás - hogy csak bennünket most közelebbről érdeklő jelenséget 


tekintsünk - a földiekkel foglalkozó tudománynak a lenézése, a másik pedig 
a nacionális értékeknek, magának a nemzetiségnek nem sokra becsülése. Az 
igazi közösség az egyház volt, a keresztény emberiség egysége, s az igazi 
érték a kereszténységtől áthatott egyetemes emberi. A király is Isten földi 
helytartója volt, keresztény fejedelem, nem pedig a nemzet királya, nemzeti 
uralkodó. 

Az elégedetlenségnek ezzel az állapottal szemben igen korai és egyre 
gyarapodó nyomait figyelhetjük meg, s ezek mind egyazon alapvonásokat 
mutatják, azokat, melyek aztán a XV. század folyamán a nagy renaissance 
mozgalmában egyesültek, általánosakká váltak és uralomra kerültek, 
egyetemes világnézetté szerveződve és a régi, középkori helyét elfoglalva. 
Azokat a mozgalmakat, melyek szembeszálltak az általános középkori 
korszellemmel, vagy enyhíteni igyekeztek, előrenaissance-oknak nevezi a 
tudomány. 

A renaissance alapvető ténye az, hogy Isten művét kezdte tisztelni a 
világban és a földi emberben is. Az ember földi, világi tevékenysége 
szerinte nem szükségszerűen és mindenestől bűnös. Minden egyéb 
mozzanata ebből a belátásból fakad. Az ember felszabadítása ez, 
méltóságának helyreállítása. Az ember újra felismerte önértékét és önerejét, 
bátorság és önbizalom töltötte el, félelme, rettegése elszállt. Feltárult 
előtte újra a föld és a földi élet szépsége, az élet és az alkotás gyönyöre, az 
egyéni felelősségvállalás és a szabadság csodálatos mámora. Ráeszmélt, 
hogy mindezért még nem sújtja örök kárhozat. Így aztán megszűnt az 
egyház régi hatalma is a lelkek felett. Ez a világnézeti mozgalom, amikor az 
ember képességeit a régi jogaiba iktatta vissza, feltámasztotta a kritika 
szellemét is, s ez a kritika mihamar megmutatta annak az üdvszervezetnek a 
gyengeségeit, hiányait, emberi voltát, romlatagságát. Sőt romlott voltát. 
Mert az egyház, emberi intézmények sorsa szerint, ekkor már erősen 
romlott volt és visszaélt hatalmával. A renaissance azonban ezzel keveset 
törődött. Annyival is inkább, mert szelleme az egyház köreibe is behatolt 
s a renaissance Rómában nemhogy akadályt, de inkább segítő társat talált. 
A renaissance lényege a szekularizáció, az elvilágiasodás, de az egyház 
nem okozott gondot neki, minthogy az egyház is elvilágiasodott. 

De a renaissance általában nem igen törődött a társadalmi szervezetekkel. 
Reakcióként jött létre a középkorral szemben, tehát igyekezett minél 
tökéletesebben kiszabadítani az egyént a középkor sokféle kemény, 
szigorúan zárt szervezetéből, s azon volt, hogy ezeket a merev s éppen 


merevségük folytán törékennyé vált állami, egyházi, társadalmi, gazdasági 
szervezeteket felbomlassza. Megindul a nemzetállamok keletkezése 
az egyházi univerzálizmus helyén, feloldódik a hűbériség, oligarchizmus 
alakul ki, a tartományurak önállósulni iparkodnak, a királyi hatalmat 
igyekeznek megnyirbálni, a társadalmi határok eltolódnak, az egyén pedig 
szabadon és könnyedén hág át a korábbi falakon, mindenki azzá lehet, 
amivé önerejéből tud lenni. 

Felbomlasztás. Ez a szó illik ide. Mert a renaissance hamarosan valóban a 
bomlás állapotába jut. Valami csodálatos dús, buja és telhetetlen tenyészet 
képe tárul elénk ezekben az évtizedekben, mely rohamosan válik a gáttalan 
burjánzássá. A nyomás alól szabadult erők orgiasztikus tobzódása ez. 

Minden szabad, ami emberi: ezzel indult a mozgalom. De az emberi 
korlátait hovatovább egyre tágabban értelmezték, míg végre nemcsak 
minden erkölcsi korlátot, de szociális mértéktartást is elvetettek. Az 
egyéniséget jogaiba iktatták és erejének, képességeinek szabad 
érvényesülését vitatták. Ezzel azonban a végén minden indulatot 
felszabadítottak és a földi létet az egyének kíméletlen küzdelmévé tették az 
érvényesülésért és hatalomért, melynek eredményeképpen a gyengébb 
menthetetlenül rabszolgájává válik az erősebbnek. A 
lelkiismeretet "megszabadították a pokol rémeitől és a humanitás 
méltóságához kötötték, de a felszabadított és egyre táguló humanitás végül 
mindent szabadnak és méltónak ítélt az emberhez, amire féktelen hatalom- 
és gyönyörvágyában rááhítozott. Abból a szelíd törekvésből fakadt, hogy a 
szellemi világ mellett a látható testi szépség is elismerést nyerjen, s végül 
teljesen elvetette a szellemet. Erkölcstant állított fel, mely arra 
szolgált, hogy minden erkölcsi korlát elvetését igazolja s bármit 
jogossá tegyen. A középkor előtt egyetlen érték a mennyei üdvösség volt, 
most minden földi valóság az lett. 

E végkifejlődésnek és szélsőséges tüneteknek természetesen hosszú sor 
előzménye van, s a renaissance korának történeti valóságában ezek 
kavarognak előttünk. 

Egyik jelenség a humanizmus. A humanizmus lényege az ember 
megbecsülése. A humanista felismeri, hogy az ember nem isteni lény, tehát 
nem állít fel vele szemben erejét felülmúló követelményeket, ám látja, hogy 
nem is állat, s ezért annyit, amennyit tehet, megkövetel tőle. Az ember 
méltóságát pedig éppen ebben a helyzetben látja, melyet a két világ 
közt foglal el, abban, hogy rajta áll, hogy el ne süllyedjen, vagy hasztalan 


vergődésben törjön a lehetetlen felé. Így hát a humanista hatalmat tulajdonít 
az emberi erőnek, legalább is annyit, hogy meg tudja tartani, ha akarja, az 
emberi színvonalat. Ebből következik, hogy a humanista meg van győződve 
az ember nevelhetőségéről s a nevelésnek, művelődésnek nagy 
fontosságot tulajdonít. A nevelés, a műveltség tartja fent az emberi 
méltóságot, a humanitást. 

A tiszta humánum kifejezését, mértékét pedig az antik irodalomban látja a 
humanista, abban a műveltségben, mely az állat fölé emelkedő emberi 
értelemben, szépérzékben és erkölcsben vert gyökeret, de nem oldódott el 
az emberi valóságtól sem. Ezt az antik eszményt a középkori ember 
számára elsősorban a latin irodalom közvetítette. S a humanizmus a 
maga történeti formájában, mint a renaissance korának jelensége, ki is 
tartott mindvégig a latin források, főként Cicero retorikus bölcselete mellett. 
Az eredeti hellén kútfő, melyből a latin humanizmus is eredt, másodrendű 
forrás maradt, noha felismerték jelentőségét és a humanizmus 
legnagyobbjai vissza is fordultak ehhez az első eredethez, elsősorban 
Platonhoz. A humanizmus lényegében platonizmus. Ez azonban nem 
változtat azon a tényen, hogy megjelenésében egyértelmű a latinos 
műveltséggel. 

Hogy a történet szellemi mozgalmai nem valahonnan az emberek fölötti 
világból erednek, hanem az elégedetlen emberi lélek erőfeszítéseiből és 
teremtő tevékenységéből, mi sem bizonyítja jobban, mint az, hogy noha 
Európa minden országában vannak korai kísérletei, az új szellemnek van 
egy közös forrása, honnan  szétáradt. A —renaissance-humanista 
szellem nagyarányú kitörése Itáliában történt meg, a mozgalom 
olasz humanistákhoz és művészekhez fűződik, egész Európában azonos 
jellege innen terjedt el, innen tanulták el a többi országok is, úgyhogy ezt a 
művelődési eszményt és művészeti ízlést egyenesen olasz stílusnak érezték 
mindenütt. S Itáliában valóban nemzeti mozgalom volt, mert ott a római 
ősök hagyományának a felújítását látták és tisztelték benne. Más 
országokban idegen, nemzetközi szellemet jelentett. Ám a nemzetközi 
formákban mindenütt megjelent a nemzeti öntudat is, melyet éppen a 
renaissance individualizmusa, mely a középkori keresztény univerzalizmust 
törte meg, keltett erőre és adta meg neki újkori alakját, a modern 
nacionalizmust. Ennek magyar példáját legott látni fogjuk. 

De ha Itália is volt a renaissance és humanizmus szülőanyja, vagyis 
történeti megjelenésében abban a formában terjedt el Európa-szerte, amint 


Itáliában alakult ki, a kellő termékeny talaj készen várta más országokban 
is. A középkori műveltség mindenütt a latin volt, az antik szerzők 
ismeretesek voltak s mint említettük, más országokban is mutatkoznak 
kísérletek az antik embereszmény és műveltségideál feltámasztására. 

Ezek az előzmények megvoltak Magyarországon is. A hazai középkori 
műveltség nálunk is latinnyelvű volt, mint bárhol, s művelői éppenúgy 
állandó érintkezésben voltak a nagy európai kulturális központokkal, mint 
bármelyik nyugati literátus. Diákjaink - s a , diák" ekkor általában művelt 
embert jelent, aki egyetemet végzett és latinul tud - nagy számban vannak 
otthon Párizs egyetemén éppen úgy, mint az olasz főiskolákon. S nemcsak 
mint tanulók, hanem mint tanárok is. Van rá eset, hogy magyar ember a 
rektor. Itthon pedig már 1367-ben egyetemet alapít Pécsett Nagy Lajos, mit, 
a párizsi és a legrégibb olasz egyetemeket kivéve, csak pár évvel előznek 
meg a többi nyugati egyetemek. Minden jel arra vall, hogy ha a 
török hódoltság és a felszabadító hadjáratok pusztításai megkímélték volna 
őket, középkori  műveltségünk emlékei sem gazdagságban, sem 
színvonalban nem maradnának el külföldi társaik mögött. 

S a középkori magyar műveltség kezdettől fogva latin. A Dunántúlon 
született, római provincia földjén, hol az újabb kutatások tanúsága szerint 
megszakítatlanul éltek a latin maradványok, bármily soványan is. Első 
királyaink  civilizátorai olasz szerzetesek, majd délfranciák voltak, 
építészetünk és művészetünk is délről termékenyült, ifjaink is olasz és 
francia földre jártak tanulni, miután másfele akkoriban nem is járhattak. 
Városi polgárságunk közt nagyszámú a francia és olasz. S ami fontos, 
éppen azoknak a városoknak a polgárai ők, melyeknek kapui nyitva vannak 
a magyar beköltözők előtt is, nem zárkóznak magukba, féltékenyen őrizve 
nagylelkű királyainktól nyert szabadalmaikat esetleges közéjüktelepülők 
elől s éppen ilyen makacsul őrizve etnikumukat is. Anjou királyaink 
alatt még jobban erősödik természetesen ez az olasz és francia kapcsolat. 
Ekkor már a korai renaissance néhány olasz humanistája is megjelenik a 
visegrádi királyi udvarban, Zsigmondtól kezdve pedig állandó vendégek 
hazánkban. De adatok vannak arra is, hogy az új szellemet hazatérő magyar 
diákok is terjesztik. Úgyhogy például a magyar humanizmus valódi 
atyja, Vitéz János, sohasem fordult meg Itáliában, mégis tökéletes olaszos 
humanista műveltséget szerez hazájában is. Olasz földre egyébként Mátyás 
király sem tette sohasem lábát. 


Bátran megállapíthatjuk, hogy hazánk egészen a mohácsi vészig a 
mediterrán latin kultúrkörnek egyik tagja. Ám ez nem szolgai utánzásban 
merül ki. A déli ösztönzéseket befogadva, a szellemi áramlatokban 
résztvéve, a magyar literátus és művész azokat a maga nemzeti 
sajátságaihoz hangolja és önálló változatként illeszti e kultúra általános 
képébe. Ezt tanúsítják  építészetünk maradványai,  ötvöstárgyaink, 
szobrászati és festészeti emlékeink, Kálti Márk krónikájának remek 
miniatúrái s csekély számban ránkmaradt kódexeink stílusa is. 

Ebből a talajból hajtott ki a magyarországi humanizmus és renaissance. 
Otthonos talajra leltek az itáliai magvak. Ezeknek az akkor már viruló 
fáknak az árnyában nyerte nevelését Hunyadi János fia is. A kormányzó 
fiatal korában maga is járt Olaszországban urával, Zsigmond királlyal és 
császárral. S ekkor - 1331-33-ban - két évig kapitánya is volt Milánó 
hercegének. Az olasz renaissance hajnalának élményét hozta magával a 
cavaliere Bianco, amint az olaszok nevezték. Bárha életeszményeiben és 
kereszténységvédő céljaiban teljesen középkori lovag ő, maga is ideál, a 
humanizmus és az új művészet buzgó pártfogója s életformája már az új kor 
hatalmas tartományurainak korai példája. Legjobb barátja Vitéz János, a 
humanista. Fiának, Mátyásnak a nevelését Vitéz irányítja, tanítója Szánoki 
Gergely, a lengyel származású humanista, korábban I. Ulászló nevelője. A 
kormányzó már fiával íratja latin leveleit. Mátyásnak szép számban 
maradtak fent saját fogalmazású levelei, s e levelek, ha vannak is benne 
kedves és erőteljes hungarizmusok - magyar nyelvű levél egy sem maradt 
fent, nyilván nem is írt, az akkori irodalmi nyelv kizárólag a latin volt - és 
kerüli a hosszú körmondatokat, határozottságukban és tömörségükben sem 
nélkülözik a humanista eleganciát. Ezt az eleganciát szónoki képességében, 
mellyel gyakran és szívesen élt, hasonlóképpen megfigyelték a kortársak és 
feljegyezték. Mint ahogy általában feljegyezték alapos műveltségét. 

Ez a műveltség igen széleskörű lehetett. Könyvtára magába foglalta kora 
egész tudományát. De még ha nem is tételezzük fel, hogy minden darabját 
forgatta, - s valóban vannak adataink, hogy szívesebben tanult az asztalánál 
folyó beszélgetésekből, tudósaival való társalkodásból, mint olvasás útján, 
melyre nem igen volt ideje, amint erre egy ízben panaszkodott is, - tejesen 
tájékozva volt az időszerű irodalmi eseményekről. Alapműveltsége pedig 
igen gondos volt s részletes ismeretei kiterjedtek nemcsak a klasszikus 
szerzőkre s jogi, politikai, történelmi és hadászati irodalomra, mint az 
uralkodói műveltség elemeire, ami természetes az ő helyzetében, hanem 


filozófiai és teológiai ismeretekre is. Ismerjük alapos jártasságát a 
platonizmusban. A kor legnagyobb platonistája, Marsilio Ficino, kis híja 
hogy Budára nem került s hogy nem az itteni akadémia lett az egész európai 
mozgalom középpontja. Nagy elmélyedéssel foglalkozott a platonizmussal 
akkor szorosan összekötött asztronómiával és más titkos tudományokkal. 
Beavatott volt. Egy vitája a híres teológussal, Gattus Jánossal, pozsonyi 
egyeteme tanárjával, még ha Galeotto, ki Gattus iránti rosszindulattal adja 
elő, ki is kerekítette, meglepő biblikus ismereteket és a szentatyákban való 
jártasságot árul el. Ugyanez a jelenet arról is tanúskodik, hogy 
természeténél fogva fölényes intelligenciája, vitatkozási készsége a kor 
szakszerű dialektikai iskoláján is csiszolódott. Ebben még sok része volt 
a középkori skolasztikának is, aminthogy nem szabad azt képzelnünk, hogy 
a humanizmus kora legott sutba dobott minden régi műveltségi elemet és 
módszert. Az iskolázás tovább is a régi alapképzéssel indult meg még 
sokáig, erre épült fel, mint felsőbb stúdium, az antik szerzők 
tanulmányozása. Az átmeneti korra vall az az érdekes jelenség is, hogy a 
humanista Galeotto a király kézírását , gyönyörű átmenetnek tartja a 
régi formájú és az új módi betűk közt". Nagy nyelvismerete köztudomású 
volt. Minden országbelivel a maga nyelvén tudott beszélni, amellett, hogy 
tökéletes volt a latinban. Különösen feltűnt az udvarához került 
idegeneknek, hogy a szláv nyelveket is tudta s a lengyel követekkel éppen 
úgy értekezett, mint a bolgár diplomáciai nyelvet használó török 
követekkel. Holott ez természetes volt Magyarország királyánál. A 
magyarság már eredetileg soknyelvű nép, - a mai magyar nyelvvé vált 
finnugor idióma mellett az előkelők egy török nyelvet beszéltek s egy 
másikat a csatlakozó kazár törzs, - országa mindig különböző népek hazája, 
a magyar urak, elsősorban a királyok természetesnek tartották, hogy 
alattvalóik nyelvét ők is bírják. 

E művelt és minden szellemi dolog iránt rendkívül fogékony és lelkesen 
érdeklődő férfiút vette körül az a tudós kör, gazdag és fényűző udvar, a 
művészetek remekeivel telve, mely világszerte híres volt s melyre a magyar 
azóta is sajgó honvággyal emlékezik. Az utolsó magyar királyi udvar volt 
az, s nem volt nálánál pompázatosabb. Hogy milyen lehetett a fényes 
Buda vagy Visegrád, a szemtanúk  , földi paradicsoma", nem 
beszélve kisebb kastélyairól, palotáiról, várairól, csak magasztaló, 
elragadtatott leírások után képzelhetjük el. Pár szépséges faragott kő maradt 
csak a képzelet támpontjául s a legutóbbi években kiásott esztergomi vár 


amai részei, melyeket Vitéz János állíttatott. Milyen lehetett a királyé, ha az 
érseké is ilyen! A kor leggazdagabb könyvtárából csak töredék maradt ránk, 
de még így is a legszebb kéziratos kódexek  néhánya van 
köztük. Könyvdíszítő műhelye mellett bronzöntödéje is volt, hol nemcsak 
ágyúkat, hanem szobrokat is öntöttek, s ezekből egy sem maradt reánk. 
Pedig Verrocchio mellett még jónéhány hasonlórangú művész remeke 
díszítette palotáját. Volt köőfaragóműhelye is, hol a szép magyar 
vörösmárványt munkálták meg. III. Iván cár tőle kért építészeket, 
ércolvasztókat, ágyúöntőket és ötvösöket. De hova lett ötszázhatvan 
ezüstkupája, hova lettek az aranytálak, melyek elképesztették királyi 
vendégeit, hova lett a két embermagasságú ezüst egyszarvú, melyek kétfelől 
pohárszékét őrizték? S hova lettek palotája udvaráról magának, apjának és 
László bátyjának szobrai? Elmentek a többiek után, el Szent László váradi 
lovasszobra után. S a képek, melyek közt törökverő magyar hősök és 
magyar diadalok ábrázolásai mellett ott voltak a legjobb renaissance festők 
művei, ott Leonardo da Vinci egy Madonnája is, mit Lodovico Moro herceg 
küldött a király udvarlására Milánóból! Magyarország oly híres volt 
kultúrájáról, hogy Celtis Konrád még halála után tíz év múlva is főpapja, 
ifjabb Vitéz János védnöksége alatt alapítja meg a dunamenti humanisták 
akadémiáját, a Sodalitas Litteraria Danubiánát, s egy időben valóban úgy 
állt a dolog, hogy a magyar király udvara lesz egész Közép-Európa szellemi 
középpontja. Szerepe így is igen jelentékeny volt. Ám a tudomány és 
szépség eme egész ragyogó tündérországát pozdorjává zúzta és elsöpörte a 
vihar, melyet méltatlan örökösei szabadítottak rá hagyatékára. 

S aki ennek a tündérországnak királya volt, ki oly fontosnak tartotta ezt a 
királyságát, hogy másik országának gondjai, diplomáciai és fegyveres 
hadjáratai közepett sem feledkezett meg róla egy pillanatig sem s áldozott 
rá annyit, mint hadseregére: ő lett volna idegen benne? Királyi köpenye, 
melyet humanistái szőttek vállára a hadi dicsőség mellett , ércből, 
márványból, betűből, hogy örökké hirdesse büszke nevét", puszta dísz lett 
volna, mit merő divatból és hivalkodásból vetett magára, szerelmes 
udvarlásként? 

Hogy Mátyás humanizmusa nem házasságával kezdődik, hanem 
gyermekkori neveltetésének természetes eredménye, s ez a humanista 
nevelés természetes folytatása a magyarországi előzményeknek, nem pedig 
friss behozatal, éppen oly kétségtelen, mint az is, hogy humanizmusa nem 
külső dísz, hanem őszinte belső szellemi forma. Az természetes, hogy 


házassága még szorosabbá tette olasz kapcsolatait. De azt a 
másik természetes körülményt is figyelembe vehetjük, mikor azt látjuk, 
hogy uralkodása második felében több a humanista udvarában, nagyobb az 
idegenjárás, hogy amint teltek az évek, egyre gazdagabb lett, egyre többet 
áldozhatott s híre-neve is nőtt, mint bőkezű pártfogóé a humanisták és 
művészek körében. Találóan írja Galeotto, hogy udvarában , különböző 
nemzetiségű férfiak voltak, mert ez már így szokott lenni, ha a fejedelem 
híre messze terjed". De építkezései, műgyűjtése az első nehéz évek után 
tüstént elkezdődnek, s csak annyit említsünk meg adatszerűen, hogy 
könyvtárának ismert darabjai közül majdnem annyit készíttetett házassága 
előtt, mint házassága után. Az a hallatlan kulturális fellendülés, mely 
Mátyás nevével van  elszakíthatatlanul — összekötve, — minthogy 
legnagyobb részében az ő személyes műve, nem Beatrix 
megjelenésével, hanem sokkal korábban kezdődik, a királynőnek abban 
lényeges része nincs. Inkább az udvartartás jellegének megváltoztatásában 
volt befolyása. De ez is természetes volt, amint Mátyás gazdagságban és 
hatalomban növekedett s amint idősebbé vált. Kár mindig külső hatás után 
szimatolni ott is, ahol természetes belső fejlődés kínálkozik magyarázatul. 
Éppen így bőséges bizonyíték áll rendelkezésünkre Mátyás 
humanizmusának őszinteségére. Itt ne említsük bőkezűségét, írók és 
művészek nyilvános kitüntetését, bár nem jelentéktelen dolog az, hogy 
például azért ad nemességet egy művésznek, mert az , nekünk és az 
országnak nagy dicsőséget szerzett", sem azt, hogy az ostromlott Bécs, 
ismervén azt, ki falai alatt áll, egyetemének tanácsát küldte 
békekövetségként, kíméletet esdekelni. Sokszor idézett eset az is, mikor a 
Cicerót olvasgató Báthori Miklós váci püspököt megvédte a gúnyolódok 
ellen. Csak két adatot hozunk fel. Az egyik egy beszélgetés, mikor a 
középkori és az antik hadvezérek és hadművészet elsőbbségéről vitáztak 
jelenlétében. A király, e vérbeli katona, habozás nélkül a rómaiaknak 
nyújtja a pálmát, s szavaiban ott a valódi humanista lelkesedése, kinek az 
antik példák a mérték és ideál. , Mióta - mondja a kor első hadvezére - 
felélesztettük azokat a régi jó és tapasztalt időket, - (Nagy Sándort, Scipiót, 
Julius Caesart emlegette, s Frontinus és Vegetius stratégiai műveit), - sokkal 
jobban és kitűnőbben értünk a hadászathoz, mint az a műveletlen kor, amely 
a hatszázadik éven innen esik". A másik a humanistákkal szemben 
tanúsított magatartás Vitéz Jánosék összeesküvése után. Úgy látszik, 
humanista mozgalomnak fogta fel, amiben megerősítette az is, hogy 


egyidejűleg Rómában is volt egy humanista összeesküvés, a Pomponius 
Laetusé. Ekkor eltávolította kancelláriájából a humanistákat és az 
olaszországi iskolázást is eltiltani készült az országabelieknek. Ebben aligha 
puszta politika nyilvánul. Benne van az elkeseredés szenvedélyessége is, 
mikor azokban csalódik, akikre, úgy hitte, bizton számíthat mindig, a 
magaszőrűekben. Nem egy példa van a történelemben arra, hogy hasonló 
esetben a megsértett és csalódott hatalom reakcióssá válik és ellensége 
marad a vétkes mozgalomnak. Mátyás vérbeli humanizmusát mi sem 
bizonyítja jobban, mint az, hogy nem tud soká meglenni a megszokott, 
otthonos légkör nélkül, s a benső megkönnyebbülést árulja el az a 
gyorsaság, amellyel visszaviszi a humanizmust udvarába. Van még 
egy adatunk, mely szintén igen jellemző, ha csak Galeotto, aki feljegyezte, 
meg nem fejelte. Egyszer arról folyt a vita, helyes-e a korukbeli országokat, 
városokat az akkori nevük helyett ókori nevükön emlegetni. Mátyás, igen 
helyesen, ellene van ennek a korában népszerű szokásnak. Pompásan 
kifejti, hogy ez rengeteg zavart és félreértést okoz, mert például 
Franciaország más területi kiterjedésű, mint Gallia volt, Magyarországot 
helytelen Pannóniának nevezni, mert nemcsak az egykori Pannóniát foglalja 
magában, s így tovább. , Mindezekből tehát azt kell következtetnünk, hogy 
azon esetben, ha a nyelv megváltozik (azaz új nép telepszik oda), a várost 
újraépítik, új kormányzás lép életbe, vagy új ország alakul, nem 
helyeselhető, hogy a tények s helyi körülmények változásának 
tekintetbevétele nélkül mindenben a régi névhez ragaszkodjunk, mert a 
nevek változnak s igen kevés maradt meg úgy, hogy eredeti formájából 
csak egy kissé is el ne változott volna." Ez a nyilatkozat a király 
józanságára, biztos judiciumára vall, mit nem zavart meg az an-tikizáló 
szenvedély, de az aztán az igazi humanistát mutatja, hogy ezt a 
nemhumanista felfogást antik szerzővel igyekszik alátámasztani s Pliniusra 
hivatkozik, ki a liburnusok népéről beszélve, őket így nevezi, holott, amint 
meg is említi, őket korábban más neveken nevezték. A példa egyébként 
kitűnő, mert itt valóban egy több törzsből összeforrott népről van szó, 
teljesen megfelel hát annak az esetnek, hogy például Magyarország 
magában foglalja Pannóniát meg Dáciát is. 

De Mátyás nemcsak humanista volt, hanem renaissance egyéniség is. 
Alakja tipikus példája a renaissance uralkodónak. Őszintén vallásos ember 
volt, ám nyoma sem volt benne középkori elődei kegyességének, még 
kevésbbé szentségének. Nem is ez volt az eszménye. Eszményeit és céljait 


teljesen e földi világ és élet birodalmában állította fel. Földi 
dicsőségre, hatalomra és javakra vágyott, személyét vetette minden 
törekvése középpontjába, egyénisége érvényesülését kergette, élvezte saját 
erejét és gyönyörködött sikereiben, módszerei pedig olyanok voltak, hogy, 
mint Fraknói írja, Machiavelli akár az ő udvarában is megírhatta volna 
, Principe7-jét, a renaissance fejedelem kánonát, vagy amint Riedl mondja, 
machiavellista volt Machiavelli előtt. Láttuk diplomáciáját 
külpolitikájában, láttuk belpolitikai módszereit s láttuk azt az 
aggálynélküliséget szóban és cselekedetben, amit a tipikus renaissance 
magatartásnak tekintenek. 

E magatartás gond nélkül hárítja el az erkölcs általános parancsait, ha a 
követendőnek hitt célt úgy lehet elérni. A célt magát erkölcsösnek, 
magasztosnak, a lelkiismeret előtt igazoltnak tartja a renaissance ember is, 
de elérésére törekedve csak ennek érdekét nézi, csak a célszerűségre, 
észszerűségre tekint s azt becsüli, ami e cél szempontjából hasznos. A 
politikus, az uralkodó előtt természetesen az állam üdve a mindent igazoló 
cél. Szolgálatára azonban minden eszköz felhasználható. Rábeszélés, 
meggyőzés, szövetkezés, szerződés éppen úgy, mint színlelés, szószegés, 
erőszak, fegyver, sőt akár méreg is. Ezzel együtt jár, hogy a renaissance 
államelmélet a korlátlan egyeduralomnak, abszolút monarchiának kedvez. 
Ebben a jelenségben a korszellem általános individualizmusa is jelentkezik, 
mely az egyénbe a lehető legteljesebb földi érvényesülés és hatalom vágyát 
oltja s a siker esetén a jogosság érzetét is, minthogy az egyéniség 
érvényesítése normája erkölcstanának. A renaissance uralkodó nem Isten 
kegyelméből, hanem a maga erejéből ül a trónon. De az abszolút 
monarchiát az állam érdekével is igazolják. Az a bonyolult diplomáciai 
rendszer, . ami — szükségszerűen kialakul, — valamint szükségszerű 
titkossága egyetlen áttekintő és intézkedő akaratot követel, s követeli, hogy 
ugyanez az akarat rendelkezzen teljesen és kizárólag az állam erejével is, 
mert csak így lehet kellő gyorsasággal és hatékonysággal élni vele. Egészen 
más a későbbi, barokk abszolutizmus. Ennek a világnézeti alapja már 
megint vallásos. Az uralkodó Isten kegyelméből bírja a hatalmat, a 
gondviselés által rendelt atyja népeinek, felelős Isten és törvényei előtt. 

Mátyás renaissance értelemben volt abszolút monarcha. Politikája is ennek 
megfelelő volt. Szavai nem mérvadók, mert hiszen a renaissance 
politikához éppen az is hozzá tartozott, hogy a szavak mögött 
megbújhasson a valódi szándék. A középkori formulákat változtatás nélkül 


használja tovább, holott egészen más szellem vezeti már uralkodását, s egy 
pillanatig sem veszi őket komolyan; törvényeit az országgyűléssel hozatja, 
de tartózkodás nélkül hágja őket át, csakúgy mint a rendeknek tett ígéreteit, 
fogadalmait, melyeket elégedetlenségük elcsitítására mindig készséggel 
megerősít újra és újra, anélkül, hogy megtartásukra egyáltalában gondolna. 
A régi — kormányforma látszata, — külső  rekvizitumai végig 
megmaradnak. Legfeljebb egyre kevesebb hitelt tulajdonít nekik mind a 
király, mind az ország. Közben azonban elárulja magát Mátyás. Egyik 
humanistájával, Brandolinival államelméleti művet írat , a köztársaság és a 
királyság összehasonlításáról" fia számára s ebben kifejteti, - a párbeszédes 
mű Mátyás szájába is adja az érvelést - hogy , a király nem szolgája vagy 
eszköze a törvénynek, hanem fölötte áll és uralkodik rajta". A törvények 
a királyi parancsot általános érvényűvé teszik. A törvényeket tehát a király 
hozza, magyarázza és változtatja. S ezt az elvet ő gyakorolta, ha az 
alkotmányos apparátus álcája alatt is. A renaissance államtan hasznossági 
elve is nem egyszer nyíltan előtűnik irataiban. Többször hivatkozik tettei 
indokolásául arra, hogy ,ez szolgálta a magunk és országunk hasznát", 
vagy kijelenti, hogy ,csak a magunk és országunk hasznát tekintjük". 
Mikor nagybátyját elfogatja, ezt azzal közli a rendekkel, hogy , bizonyos 
észszerű okok" kívánták ezt az eljárást. S ő valóban mindig az észszerűség 
szerint járt el, érzésektől nem hagyta magát vezettetni. Viszont ha célszerű, 
felhasználja az érzelemkeltést, vagy az érzelem látszatát, éppen úgy, mint 
az át nem érzett felháborodást, a komolyan nem vett fenyegetést, hízelgést, 
vagy bármi más eszközt, amivel embereket a magunk akarata alá lehet 
hajtani. 

A gátlásmentesség: ez a modern kifejezés jellemzi a renaissance embert 
végső kifejtésében s ez jellemzi Mátyás politikai viselkedését is. Hogy 
mennyire korszerű volt ez a viselkedés, élénken bizonyítja, hogy a 
renaissance-ra következő reformáció és barokk korának gyermekei, Heltai 
Gáspár és Zrínyi Miklós, minden csodálatuk ellenére sem hallgatják el 
erkölcsi kifogásaikat e renaissance-jelenségek, a merőben földies célok és 
módszerek ellen. Az új kor már ismét ismer , gátlásokat" s céljait megint e 
világ fölé emeli, s Heltai és Zrínyi szívesen kitörölnének oly vonásokat 
hősük arcáról s oly eseményeket életéből, mik Mátyás lelkiismeretét 
sohasem terhelték, az utódok erkölcsi érzékét azonban bántják. Mindez 
természetesen nem azt jelenti, hogy csak a XV-XVI. században voltak 
, gátlásmentes? politikusok, hanem azt, hogy ebben az időben ez nem 


titkolnivaló és elítélendő magatartás volt, hanem elv és norma. Jellegzetes 
példája ennek az a dicséret, amivel Mátyást Thuróczy, ítélőmestere, 
bizalmas embere illeti a király felszólítására írt krónikájában, amikor ,a 
színlelés mesterének?" nevezi. Ez abban az időben elismerő és hízelgő 
megállapítás volt, s Mátyás bizonyára elégedett örömmel fogadta. 
Színlelőképességének egy példáját másik embere, Galeotto is feljegyzi 
, találó, bölcs és trétás mondásairól és cselekedeteiről? írt - mégpedig a 
Corvin János számára mintegy példatárként írt - művében. A humanista itt 
még az általános szabályt is levonja, mondván, ,a ravasz politikában, a 
tettetésben és színlelésben a fejedelmek majd mind járatosak". 

Ám volt Mátyásban a renaissance gátlásmentességnek egy természetes 
korlátja: veleszületett  jólelkűsége,  tisztességérzete és az örökölt 
hivatástudat. Nyoma sincs életében azoknak a nemtelen cselekedeteknek, 
mik bőven tarkítják legtöbb kortársának életét. Politikájának eszközei közt 
nem szerepelt méreg és bérgyilkos, holott például Velence signoriája 
hivatalos ládában tartotta a különböző mérgeket és tanácsban határozták el, 
melyiket és hogyan kell alkalmazni. Nem volt kegyetlen és nem borította el 
agyát hatalmának mámora, nem élt vissza vele. Személyes bosszú sohasem 
vezette s olyasmire sohasem vetemedett, ami pedig nagyonis szokásban volt 
korában, hogy valakit koholt váddal elítéljen, mert vagyonára áhítozik. 
Igen figyelemreméltó, hogy ellenségeinek mesterkedéseit, összeesküvéseit - 
leszámítva uralkodása elejének erdélyi lázadását, amikor a résztvevőkből 
sokat kivégeztetett, továbbá a Kosztolányban felakasztott cseh rablók esetét 
ugyanebből az időből - nem torolta meg halállal. Az ő büntetése a fogság 
volt, vagy a hivatal elvétele. S haragot nem tartott, könnyen megbocsátott. 
Szekfű Gyula megállapítását kell itt idéznünk: Jeléül annak, hogy a büntetés 
aktusában ő maga érzelmileg egyáltalában nem volt érdekelve, tisztán az 
vutilitásc szerint járt el". Az ő érzelme, amint erre már utaltunk, az 
emberekkel szemben a kiábrándultság volt, ez azonban sohasem fajult 
embergyűlöletig, csak fölényes lenézésig, s ezért, ahelyett, hogy 
eltaposta volna az embereket, igyekezett megvásárolni őket. Politikájának 
legfontosabb eszköze a pénz volt. Hosszú listáját lehetne összeállítani az 
általa megvesztegetett férfiaknak, s a lista fejedelmekkel kezdődne. 

Ő maga azonban gondosan ügyelt tisztességére és méltóságára. A ,, honor 
noster"-t nemcsak emlegeti, hanem valóban meg is őrzi. S ez légióként 
abban nyilvánul, hogy nála nem pusztán állama érdeke az egyetlen legfőbb 
érték, hanem van még egy: a keresztény Európa. Európa árulójává sohasem 


válik, még állama érdekében sem. Hallottuk nyilatkozatát, hogy a magyar 
király sohasem léphetne fÍrigyre a török szultánnal, mert természetes 
ellenségek. Azt megteszi, hogy a török veszedelemmel fenyegetőzve 
igyekszik előnyöket kicsikarni. Feljegyezte a pápai követ egy indulatos 
kifakadását is: , Krisztus keresztfájára fogadom, hogy ha a tengeren túlra 
szállítják Dsem herceget, én Olaszországba vezetem a török császárt!" Ám 
ez puszta fenyegetés volt, ő sohasem vetemedett arra, hogy más hatalmak 
példájára szövetkezzen Európa ellenségével, európai ország ellen. Még arra 
sem, hogy a török általi szorongatott helyzetét bárkinek is kihasználja. Sőt 
azonnal oldalára állt a szorongatottnak. A keresztény európai szolidaritás 
erősebb volt benne az államhaszonnál. Alakját nem lehet a renaissance 
fejedelem végletes példájaként állítani. 

Mindent összefoglalva, renaissance mivoltát legjobban azzal a pompás 
meghatározással jellemezhetjük, amit egy velencei követ adott II. Gyula 
pápáról: , a világjátékának ura és mestere akar lenni". 

Nagyon tévedne azonban, aki azt hinné, hogy Mátyás esetében egy divatos 
elmélet követéséről vagy egy típus utánzásáról van szó. Ő nem utánzott 
senkit és uralkodási módja, politikája nem volt eleve programszerű. Nem 
elvből, hanem kényszerűségből lett renaissance fejedelem. 

Rámutattunk már arra, hogy amint a trónra lépett, kormányzatába nem vitt 
azonnal újításokat. Még a régi országnagyo-kat sem cserélte ki, holott tudta 
róluk, hogyan fogadták királyságát. Ő igyekezett a magyar királyok régi 
patriarchális módján, ,a régi jó szokások és törvények? szerint 
kormányozni s külpolitikájában is a hagyományokat követni. Azonnal 
erős és öntudatos uralkodónak mutatkozik, de sem céljaiban, 
sem módszereiben nincs még , renaissance? vonás. Láttuk azt is, hogyan 
fejlődött ki benne uralkodásának első hat évében kül- és belpolitikai 
célrendszere és politikai módszere. Láttuk, hogy kénytelen volt erre az útra 
térni, ha egyáltalában fent akarta tartani magát. Nála tehát egészen eredeti 
és spontán volt a renaissance jelleg. Ő is egyik kialakítója, nem pedig 
másolója ennek a típusnak, mégpedig egyik legerőteljesebb és hatásában is 
egyik legpéldaadóbb kialakítója, amikor a korszerű feladatokra korszerű 
magatartással válaszol. 

Élete megmutatja nekünk, hogyan születik meg a korszellem. Nagy 
egyéniségek személyes élet- és önalakítása útján. Mátyás is önmagát, 
magatartását, viselkedését, politikáját formálta olyanná amilyenné, s a maga 
céljaira, amikor az adott viszonyok közt helyt kellett állania, de egyéni 


életformája az általános viszonyok közt általános szabállyá, típussá vált. Az 
ő udvarában nem élt Machiavelli, ki e renaissance politikának legfőbb 
elméletét kidolgozta, de élt Brandolini és Callimachus s ők mindketten 
Mátyás magatartásából vonták le a kormányzásnak azokat az elveit, 
melyeket nevezetes és nagyhatású műveikben kifejtettek. Nem Mátyás 
tanult hát az elméletből, hanem ő ösztönözte az elméletet. 

Éppen ezért ez a tipikus magatartás és életforma lassan fejlődött ki nála, 
fokozatosan. Nem utolsó feladat volna életét ebből a szempontból lépésről- 
lépésre nyomon kísérni. S éppen ezért nem is vált soha ,tiszta" típussá. 
Mindvégig maradtak benne nyomok a régiből, a középkori lovagkirályból, 
mint ahogy építkezéseiben sem szakított teljesen a gótikával. Az ő esetében 
ez természetes. Ismételjük, ő nem azzal a feltett szándékkal fogott hozzá a 
maga és élete alakításához, hogy tipikus renaissance fejedelem legyen, 
hanem úgy viselte magát, ahogy a helyzet és az elérendő cél kívánta. 
Közben renaissance fejedelem lett. A programszerűség kis egyéniségek 
menedéke. Nekik kell gondosan vigyázni, hogy hajviseletük és kéztartásuk 
is a választott ideálnak megfelelő legyen. Mátyásban bátran maradhattak 
, gótikus" vonások. Iyen , középkori" vonás volt hűsége a keresztény 
európai egységhez és eszményekhez. Előtte nyilván egy ideál lebegett: nagy 
magyar király akart lenni, méltó az elsőhöz, Attilához. A hunok nagy 
királya volt az ő eszményképe, ám egy kissé átalakított Attila, aki most már 
nem Európa ellen támad, hanem Európát védi az ellenség ellen. 

Ezzel a magyar renaissance tartalmának kérdéséhez jutottunk. 

Mert ugyanakkor, amidőn az olaszok antik őseikhez, a rómaiakhoz 
fordultak vissza, a magyarok is a maguk antikvitását újítják fel s őseikhez, a 
hatalmas szittyákhoz és nagy királyukhoz, Attilához járulnak példaképért. 
A magyar renaissance szittya renaissance. S ahogy az olaszok a latin-római 
legendát, úgy költik a magyarok a szittya legendát. Mint európa-szerte, 
hazánkban is a renaissance a modern nacionalizmus hajnala s ekkor alakul 
ki a határozott nemzeti öntudat, az eszmény, mit a nemzet önmagáról 
önmagának állít. Ez az eszmény pedig itt Attila és húnjai. A szittyaság. 

Hagyomány és tudomány egyként megegyeznek abban, hogy a magyar 
nemzet azzal született meg, hogy a nyugatra készülő törzsek Álmost közös 
vezérükké választották A törzsfők általános euráziai nomád szokás szerint 
vérüket ontják egy edénybe s mindnyájan isznak belőle. Ezzel a közhit 
szerint vérrokonokká válnak, atyafiakká. A család feje Álmos, tőle várják a 
jószerencsét, mert családját égi kegy birtokosának hiszik. ,, A te sorsod a mi 


sorsunk", fogadják neki bizalommal. Tipikus nomád államalakulás. A 
törzsszövetség felveszi a vezér törzsének a nevét is, a Mogyer-Megyer- 
Magyar nevet, annak válnak mindnyájan szimbolikusan tagjaivá s ezzel 
teljes egészükben Álmos népévé. Így fogantatik meg a magyar nemzet. 
Nemzeti tudatunknak és sorsunknak alapjai itt vannak. Eredetileg az a 
magyar, aki Álmos, majd Árpád népéhez tartozik. De Álmos 
közös vezérségéhez nemcsak a nép egységének megszületése, hanem a 
nemzet szellemének csírája is fűződik. A vezér családjának hagyománya ez, 
az Attilától való származás hagyománya. 

A középkor végére kialakult magyar-hún mondák  nagyrészéről 
megállapította a tudomány, hogy nemzetünk nem az őshazából hozta 
magával, hanem itt fejlődtek ki az európai népektől hallott Attila-legendák 
hatására, ám magukkal hozott ősi elemekből. A források legszigorúbb 
értelmezése szerint is bizonyosnak látszik, hogy az Árpádok családjában 
mindig, a honfoglalás előtt is tartotta magát az Attilától való származás 
tudata. Élt a család egykori hatalmának, a nagy hún király roppant 
birodalmának emléke is, s arról is tudott a család, hogy a király egyik fia a 
birodalom felbomlása után tért vissza nyugatról keletre s lett itt a család 
ősatyjává. Így az sem látszik lehetetlennek, hogy mai hazánkban az atyai 
örökség keresésével jelentek meg őseink, de az bizonyos, hogy itt már 
belekapcsolták a maguk hagyományát az európai Attila-mondakörbe. A 
magyar királyok sorát az egész középkoron át Attilával, mint első királlyal 
kezdik, őket Attila unokáinak nevezik, a magyar honfoglalást a hunok 
második bejövetelének tekintik. Salamon király anyja a fiát segítő bajor 
hercegnek egy szablyát ajándékoz s erről azt mondja, hogy ez volt Attila 
kardja, a legendás isten-kardja. Ma Nagy Károly kardjaként a német 
császári — insigniumok közt foglal helyet — a honfoglaláskori 
magyar iparművészet e remeke, mely minden valószínűség szerint, ha nem 
is Attiláé, de fejedelmi személyé, talán Árpádé volt. Arról a királyi kincsről, 
melyet IV. Béla leánya vitt magával Prágába, a király visszakövetelő levele 
azt állítja, hogy a magyar királyok Attila óta gyűjtötték össze. Ebből is 
ismeretes még egy darab. Ez is kard, Szent István kardja volt. Ma a prágai 
Szent Vid székesegyházban őrzik. Hogy a család valóban Attilától ered-e, 
nehéz eldönteni, de nehéz megcáfolni is. Olyan historikus, mint Hóman 
Bálint, meg van győződve róla s bő és meggyőző adatokkal érvel. De igazi 
jelentősége úgyis a hagyománynak van, akár valót őriz, akár nem, mert 
történeti jelentősége ugyanaz. Az Árpádok e hagyomány erejéből lettek a 


magyar nemzet urai, királyai, s ez a hagyomány lett a magyar 
nemzet szellemi alapjává. 

E hagyomány tudata ugyanis igen nagy dolgokat tartalmaz. Az örökös 
uralom, az ősi hatalom, a hódítás öröklött jogát s a páratlan harci kiválóság 
és félelmetesség önérzetét. Értékrendszerének középpontja s egész szellemi 
alkatának meghatározója a hatalom értéke s a jogos és természetes 
szuverénitás fölénye lett. Ennek megvalósítása, birtoklása a legfőbb cél. 
Életfeladatát a hatalom gyakorlásában látja. Eszménye az úr. De úrvoltához 
természetes jogot érez, mely származásán, öröklött rátermettségén s az ősi 
birtokláson alapul. Éppen ezért hiányzik belőle az oknélküli pusztítás és 
kegyetlenség szenvedélye. Kegyes és bölcs úr, atyai, aki természetes uralmi 
jogát gyakorolja. Az idegen magyar nem kisebbségi érzéssel, szorongással 
jelent meg itt Európában és zárkózott be , gyepűi" közé, hanem éppen a 
fölény érzése az eredeti érzése, mint aki , nem dolgában jelesebb" az itt 
talált népeknél, mindenkinél. A lovas nomád hódító fölénye ez, ki még 
hozzá azzal is büszkélkedhet, hogy a legnagyobb lovas nomád ivadékait 
tudhatja népe élén. S ezt a dicső ivadékot maga választotta, 
szabadon, vezérévé, a hagyomány szerint. Úri értékrendszerének erejét ez a 
hagyomány — még növelte s alapjává — vált a  — magyar 
szellemtől  elválaszthatatlan  autonómia-érzésnek, szabadsághoz való 
ragaszkodásnak. A magyar nem szolgája senkinek, még fejedelmének sem, 
holott tudja, hogy mily áldást köszönhet a dicső család égi kegyelmének. 
Árpád vezérré választása nemhogy csökkentette volna szabad úri érzésük 
épségét, hanem inkább növelte azzal a felemelő tudattal, hogy Árpád népe, 
Attila hunjainak ivadékai lettek. A honfoglalók birtokaikat sem a fejedelem 
hűbéreként kapták, hanem a közös hódítást követő ősi osztály útján s 
csorbíthatatlan joggal bírták. 

Ez a magyar nemzeti öntudat és szellem első rétege. Erre rakódott rá a 
második, a keresztény középkor új kultúrája. Ám ez sem fedte el teljesen az 
elsőt, még kevésbé semmisítette meg. Sokáig azt hitték, hogy Szent István 
reformja nyom nélkül elsöpörte a keleti hozományt. Ma már tudjuk, hogy a 
pogány kultúra elemei tovább éltek, csak új szintézisbe olvadva a rájuk 
épített európai keresztény réteggel. A részletkutatás egyre több ponton 
mutatja ezt ki. Az európai magyar kultúra létrejötte sem történt másképpen, 
mint a nyugati népeké. Nálunk is, náluk is az ősi pogány és a keresztény- 
római kultúra ötvöződése folyt le. 


Az új szintézisben természetesen módosulnia kellett a régi szellemnek és 
ezt a módosítást Szent István tudatosan hajtotta végre. Hún családi 
hagyományaira rárétegezte a keresztény király isteni küldetésének 
elméletét; Attila unokájának természetes uralmi jogán épülő országának 
eszméjét megtöltötte azzal a keresztény tartalommal, amit a szentistváni 
birodalom gondolataként ismerünk , Intelmeiből". Az új, nyugatikeresztény 
világnézet is az ősi jogokat és hivatást igazolja, királyét és nemzetét 
egyaránt. 

A nyugativá és kereszténnyé vált magyar szellemben az , úr" nomád 
eszméje is átalakul, de ,ur7-at jelent továbbra is. A magatartás 
szilárdságában azt az erőt érezzük, mely csak az ősiségből táplálkozhat, de 
új az irány, amerre fordul. Szemünk előtt minden friss képet ölt, de bárhol 
nyúlunk hozzá, az ősi alapok keménységét tapintja ujjunk. Az uralkodó 
család historikusa átfesti a hagyományt; előadásában Álmos pogány létére a 
Szentlélek ajándékát nyeri, szintúgy a törzsek fejei. De él tovább a 
hagyomány s él tovább az uralkodás jogának, a hatalom értékének 
középpontisága, ha immár a keresztény eszmekörben is. A nemzet 
értékrendszere egy magasabb szintre helyeztetik, de a maga épségében: az 
ősi anyag most jelentését a keresztény misszió eszméjétől nyeri, s ezzel 
fejlődik tovább alkata. A nomád harcos lovaggá válik. De nem német vagy 
francia lovaggá, hanem magyar vitézzé, kinek jogait, személyi méltóságát 
most már keresztény tanok és nyugati jogrendszerek is biztosítanák, de ő 
mégis a vérszerződés hagyományos pontjaiba foglalja őket. A magyar 
nemzet tagja, a nemes nem hűbéres, ki királya kegyelméből éli szabadságát, 
hanem ősi jogon, mint Attila-Árpád népe. Hivatását ő is a kereszténység 
védelmében látja, Krisztus vitéze ő, sőt ő legkülönb vitéze, de ennek titkát 
származásából  — magyarázza, —— örökös  kiválóságából. Ebben az 
értékrendszerben is a hadi kiválóság marad a legfőbb erény, de immár azért, 
mert ez teszi a magyart magasztos hivatásának betöltésére képessé. Új 
alapot ad ez érdemeinek, s szabadságjogainak is, melyre fokozódó 
féltékenységgel vigyáz, egyre többféle szállal és vonatkozással rögzítve 
őket szellemének egész alkatába. Természetes urai, az Árpádok 
elvesztésével ősi öröksége, a függetlenség, az egyéni szuverénitás 
mindennél többre értékelése nem lel többé egyenlő rangú ellensúlyra, ősi 
individualizmusa, mérhetetlen , úri" önérzete, szabadság- és uralomvágya 
jellemzi a középkorvégi nemzetet. Tartalmat azonban az a tudat ad, amit IV. 
Béla is hirdetett már s Hunyadi János emelt magasra: ő a kereszténység 


paizsa és védőbástyája. E hivatását pedig azért tudja teljesíteni, mert Attila 
vitéz húnjainak ivadéka. 

Említettük, hogy már a középkorban is mutatkoznak világias mozgalmak, 
úgynevezett előrenaissance-ok. Ilyen előrenaissance Magyarországon is 
megfigyelhető, , s — mindig össze van kötve az  Attila-emlék 
megelevenedésével. A szittya öntudat ugyan sohasem hamvad ki végkép, de 
időről-időre háttérbe szorul a szent királyok, főként Szent László alakja 
mellett. Időnként azonban fellángol. A legerősebb ilyen mozgatom a 
Kun László idejebeli, melynek élén maga a király áll. Leveti az európai 
ruhát, haját ősi módra viseli, pogány életmódot folytat és udvari 
krónikásával úgy íratja meg a magyarok történelmét, hogy az szerves 
folytatása a húnokénak, illetve a magyarok történelme a húnokkal kezdődik, 
ez pedig a magyarokéval folytatódik. E koncepció csúcsán pedig Attila áll, 
kiről összefoglaltatja a legendákat és eszményképül választja. Kézai 
Simon munkája a későbbi nemzeti öntudat alapja. Az Árpádok kihalta után 
fellépő oligarchizmust is ez a szittya önérzet, büszkeség és féktelenség 
élteti. Az Anjoukkal némileg visszaszorul és megint Szent László alakja lép 
előtérbe, de a Nagy Lajos-kori krónikák is bővelkednek a magyar vitézség 
és fölény önérzetétől duzzadó részletekkel, Zsigmond kora pedig még 
jobban erősíti ezt az érzést. 

A Mátyás keze alatt kibontakozó teljes magyar renaissance aztán 
csúcspontjára emeli ezt a szittya-magyar nemzeti öntudatot s megadja neki 
határozott formáját. Már megválasztása éppen úgy általános renaissance- 
jelenség, - nemzeti királyt választanak, - mint tartalmában sajátosan 
magyar: atyja hazafias érdemeire, hadi kiválóságára, az ősi hivatás 
nagyszerű teljesítésére hivatkoznak, sőt hivatkoznak a sérelmekre is, mik a 
családot éppen nemzeti érdemei miatt érte a nemzet ellenségei részéről. Ő 
maga is határozott nemzeti jelleget és célt ad uralkodásának és tudatosan a 
legősibb hagyományokhoz fűzi. 

Ő is megíratja a hún-magyar történelem egységét és céltudatosan fejleszti 
az Attila-szittya kultuszt. Csak az olasz humanista hízelgő ötlete volt római 
származásának erőszakolása, ő bizonyára arra volt büszke, hogy , második 
Attilának" nevezgették s párhuzamokat vontak közte és a nagy hún király 
közt. Ezek a párhuzamok persze nem mindig hízelgők. A magyar 
éppen ekkor volt legkevésbé rokonszenves Európa nemzetei előtt, mert a 
friss nacionalizmus friss szemmel vette észre az éles különbségeket, 
idegenséget. A magyart barbárnak tartják, műveletlennek, s egy velencei 


követ még azt is felrója, hogy , ez a nemzet bor nélkül nem tud harcolni". 
Viszont a magyarok az ő , kalmár szokásukat" nézték fitymálva. A 
kölcsönös lenézés minden nemzet körében napirenden volt akkoriban. 

Való, hogy a magyarság ekkor is vitézségére, katonai és úri sajátságaira a 
legbüszkébb. A század nagy prédikátora, Laskai Osvát eltűnődve azon, 
hogy , mennyi népet táplál ez az ország", így folytatja: , s az összes többiek 
úrnője a húnok egykor szittya nemes nemzete, melyet ma közönségesen 
magyarnak neveznek, igazhitű, nagylelkű, erős és szintoly bátor s ezért 
a fegyverforgatásban fáradhatatlan, számának és méltóságának érdemével 
méltán áll élén a többi népeknek". Valódi és nemes birodalmi öntudat ez. 
Bonfini ezt emeli ki: , A magyar nemzet megszokta, hogy a saját földjén, 
sőt a másokén is széltében uralkodjék, ezért nem tűri a jármot, s háborúban 
győzhetetlen lévén, nem egykönnyen lehet leigázni." Mátyás magyar 
katonáiról a legnagyobb rajongással beszél. Hogy a magyar katonanemzet, 
az ekkor erősödik öntudatig. Werbőczy Hármaskönyvének. ajánlásában 
bevallja, hogy , úgy látszik, nemzetünk a birodalom kezdete óta csupán hadi 
dolgokra adta magát". Mikor 1505-ben megfogalmazza a híres rákosi 
végzést az idegen királyok választása ellen, elsősorban azzal érvel ellenük, 
hogy , nem tanulták meg erkölcseit és szokásait e szittya nemzetnek, mely 
valamint az országot vére bőséges ontásával és felei roppant feláldozásával 
szerzé, úgy vassal, fegyverrel szokta azt most is oltalmazni, hanem 
örömestebb dologtalanságra és nyugalomra, mint fegyverforgatásra adták 
magukat". 

Van azonban ebben a végzésben még egy pont. Ez pedig úgy szól, hogy 
azért kell nemzeti királyt választani, , nehogy bárki az idegen fejedelmek 
közül ezen országot erőszakosan bitorolja és bennünket örökös szolgaságra 
vessen, s főleg és kivált azon okból, mivel széles e földön nincsen nép vagy 
nemzet, mely nem nemzetéből, önvéréből és népéből választana magának 
urat és királyt, nehogy tehát ezen ország, a kereszténységnek előfala és 
pajzsa, mely magának és fiainak nagy feláldozásával védelmezte ezt a 
kereszténységet, a többieknél silányabbnak és mintegy szerencsétlenebbnek 
láttassék...? , Isten - mondja Bonfini - azért rendelé a keresztény világ 
határára a szilaj szittya fajt, hogy az igaz vallás birtokában makacs védője 
legyen az igaz hitnek minden hitetlenség ellen." Laskai Osvát pedig 
megismétli: , Ezt az erős nemzetet, melynek vére és csontjai a különböző 
országok hegyeit és völgyeit borítják, rendelé Isten pajzsul a Nagy Török 
ellen, hogy bátorságuk és derekasságuk révén a szent kereszténység az 


óhajtott békét élvezhesse." S az idézetek váltig szaporíthatok. Ez volt a 
szittyvamagyar nemzeti öntudat tartalma. 

Csodálatos jelenséggel állunk itt szemben. A keresztény egység 
szétbomlása idején akad egy nemzet, mely nemzeti szellemének tartalmát, 
nacionalizmusát az egyetemes kereszténység szolgálatában tűzi ki. A 
külföldi szemlélő álmélkodva veszi észre a magyarság ekkor még, úgy 
látszik, igen erősen keleties, törökös életmódját, megjelenését, szokásait, s 
csodálkozik rajta, hogy ellenségek: , A magyarok a törökökkel mindenben 
megegyeznek, de mégis nagy ellenségeik keresztény hitük miatt." Ez a 
tudat mélyen áthatotta a nemzetet a legszélesebb rétegekig. Az egyszerű 
köznemesek éppen olyan buzgalommal sürgették a török elleni háborút, 
mint amilyen lelkesedéssel magasztalta a finom humanista, Janus 
Pannonius Hunyadi János  hőstetteit. Aki szeret játszani ilyen 
gondolatokkal, eltűnődhet rajta, mi lett volna, ha e nagy költő megírja 
tervezett ,. eposzát . Hunyadiról s történetesen - követve más 
humanisták példáját, kik a szélesebb közvéleményre is akartak hatni - 
a vulgáris magyar nyelven írja meg. 

Mátyás maga is egyike volt e szittya vitézeknek. Tudjuk, hogy volt 
magyar nevelője, tudjuk, hogy magyar szokások szerint élt, legalább 
házasságáig, s kitűnő fegyverforgató és bátor harcos. Galeotto még azt is 
feljegyezte róla, hogy a menetelő sereg élén magyar szokás szerint, 
kendőbe burkolt fejjel és arccal lovagolt. Deér József nyilván helyesen 
figyelte meg, hogy , bármennyire élvezte is humanistái társaságát, számos 
nyilatkozata azt mutatja, hogy azoknak polgári és racionalista világnézetét 
sohasem tudta magáévá tenni. A velenceieket mint kereskedőket, mint 
nemes emberhez méltatlan életforma képviselőit mélyen megvetette, 
ismételten plebejusoknak, sőt parasztoknak nevezte őket, élvezettel 
hallgatta udvaroncai vitáját arról a kérdésről, hogy a földkerekség melyik 
népe áll bátorságban és a scientia rei militaris tekintetében első 
helyen.  Egyéniségét és a magyar életsorsról való hitvallását 
azonban elsősorban az a levele világítja meg, melyet Ferdinánd 
nápolyi királyhoz intézett abból az alkalomból, hogy az egy spanyol 
lóidomítót küldött udvarába. Félreérthetetlen ingerültséggel, sértődött 
hangon utasítja vissza ezt a kedveskedést: sHa fontolóra vette volna 
állapotunkat, azt, hogy kik vagyunk és eddig kikkel állottunk háborúban, 
hisszük, hogy ilyen embert nem küldött volna hozzánk. Mert tudhatta volna 
azt, amit az egész világ tud, hogy mi egész fiatalságunkat fegyverek között 


éltük le és gyakran viseltünk háborúkat különböző népek és nemzetek ellen, 
melyeket - akár a török, akár keresztények ellen viseltünk - mindig a mi 
lovainkkal, melyeket a mi népünk idomít, vívtuk meg s amelyek mindig 
kedvező kimenetelűek voltak. Ha mi külföldi és idegen idomítókra vártunk 
volna, akkor azok a harcok, melyeket mi a törökökkel, a németekkel, a 
csehekkel és lengyelekkel vívtunk, nem végződtek volna ránk 
oly kedvezően. Mi itthon idomított lovainkkal győztük le a gétákat, vertük 
le Szerbiát és mindazokat, akik körülöttünk vannak, mindezt a mi 
lovainkkal tisztességgel elvégeztük. Olyan lovakat, melyek spanyol módra 
hajlított lábakkal ugrándoznak, sohsem kívánunk magunknak, ilyeneket 
nemhogy komoly dolgokra, de még játékra sem akarunk használni. Nekünk 
ugyanis nem oly lovakra van szükségünk, melyek hajlított lábbal 
ficánkolnak, hanem olyanokra, melyek, ha erre sor kerül, szétvetett lábaikra 
bátran rátámaszkodnak.x? Katonai dolgokban, , szittyaság? dolgában a 
magyar király nem kíván oktatást. De megtaláljuk nála a szittya-magyar 
öntudat másik elemét is, a függetlenség, az autonómia és szuverénitás 
féltékeny őrzését. Bármily nagy tisztelője a pápának, főkegyúri jogába nem 
enged beleszólást és büszkén írja: , Mindent inkább elszenvedünk, semhogy 
a magunk és országunk szabadságát elveszítsük". Hogy a császár 
főhatóságát meg éppen nem ismerte el, az természetes. 

Értelmetlen dolog hát arról beszélni, hogy Mátyás humanizmusa ártalmára 
volt a nemzeti érzésnek. Felületes egyoldalúság ez, mely a nemzetet 
egyedül a nyelvhez köti. A nemzet nemcsak nyelvében él. A nemzet 
legfőképpen öntudatában és hagyományaiban él, s ezeket a nemzetközi latin 
nyelv is jól őrizte. Hogy mily jól, azt a magyar renaissance lobogó 
nemzeti érzése bizonyítja. A latin humanizmus ruhájában a szittyamagyar 
nacionalizmus fejlődött ki és nyert végleges formát. Ennek pedig két pillére 
van, híven e nyugatra tért keleti nép egész alkatához: az ősi keleti vitézség 
öntudata és a nyugati kereszténység védőbástyájának hivatása. Erre 
alapította az uralomhoz, birodalomhoz való jogának tudatát a nemzet. 

Az újabb idők újra rákényszerítették az európai nemzeteket, hogy szembe 
nézzenek önmagukkal s igyekezzenek öntudatos képet alkotni maguknak 
nemzeti mivoltukról, szellemükről, jellemükről, arról a lényegről, mely őket 
azzá a nemzetté teszi. Nálunk is nagy irodalom foglalkozik már a magyar 
önismerettel. Ezek a művek nagyrészt egy közös bajban szenvednek. 
Nem igen veszik számba a Mohács előtti magyart, hanem csak a Mohács 
utáni négyszáz év alapján rajzolják meg nemzetképüket. Holott az igazi, 


egészséges magyar a középkori. Mohács és a rákövetkező idők, a keletről és 
nyugatról ránktört elnyomatás századai, a teljes elhagyatottság tudata, a 
minden oldalról körülfogó gyűlölet szakadatlan érzése, a nemzethalál 
állandó közellétének rémülete, a rászedettség lázító keserűsége és 
mindenekfelett a méltánytalanság kínzó nyomása, mindez nemcsak 
megsebezte, de meg is nyomorította a magyar lelket. A szabad, ép, igazi 
magyar a diadalmas, büszke vitéz, a hatalmas középkori birodalom 
magyarja. S ennek legpompásabb kivirágzása Mátyás király kora, a magyar 
renaissance. Mert , nyöghette?" nemcsak Bécs, de Magyarország is kemény 
öklét, lehettek magyarjai elégedetlenek és értetlenek iránta, válhattak 
hűtelenekké nagy céljaihoz: résztvettek dicsőségében és hatalmában, 
érezték a világ bámulatát és irigységét arcukra sütni és eltölthette szívüket a 
nagyság mámora. 

Ez volt az, amit soha nem érzett a nemzet azóta, de soha nem is tudott 
elfelejteni. 

A nagy király bírálói sokat foglalkoztak azzal, hogy renaissances és 
humanizmusa, az egész hatalmas fellendülés múlékony volt és csak egy 
vékony rétegre terjedt. Egyoldalú bírálat ez is. Horváth János mutatott rá 
végre annak értelmetlenségére, történelmietlenségére, , arra hivatkozni, 
hogy a snépx kimaradt ebből a műveltségből. Kimaradt - írja - az a 
korábbiból is. Sőt amennyiben írásbeli műveltségre gondolunk, az 
egész világi magyarság kimaradt belőle. Írásbeliség szempontjából az egész 
középkorban csak a papság, elsősorban a főpapság, tekinthető művelt 
rétegnek, s ha most a főpapság, mondhatni a maga egészében a 
humanizmusnak hódolt, akkor ki kell mondanunk, hogy Mátyás korában 
megtörtént a műveltek, a legműveltebbek műveltségváltása. S ez az egyedül 
fontos... tény. Századok kellenek ahhoz, hogy az írásbeli műveltség 
alsóbb rétegekbe is leszivárogjon s népszerűbb változatban általánosodjék." 
A humanizmus, melyet Mátyás pártfogása erősített meg a magyar talajban, 
nemcsak mély gyökeret vert, - oly mélyet, hogy nemzetünk még ma is a 
legjobb latinista hírében áll a világ előtt s a magyar műveltség a legutóbbi 
időkig , deák" műveltség volt, - hanem lassan szét is szivárgott a 
társadalom széles rétegeiben s csakhamar áthatolt az írástudatlanság gátján 
is, a műveltek szóbeli hatása folytán. Ennek biztos jeleit láthatjuk annak a 
populáris irodalomnak az emlékeiben, mely a magas irodalom alját verte fel 
a XVI. és XVII. században. De nemcsak az irodalom, a művészet is széles 
körben éreztette hatását. Külön magyar renaissance építészeti stílus 


keletkezik a  pártázatos oromdísz jegye alatt, s Gerevich Tibor 
éppen legutóbb mutatta ki a sajátos — magyar  renaissance 
festőiséget. Ötvösművészetünk eddig is jólismert renaissance virág volt. 
S népművészetünk virágos díszítményei ugyanebből a talajból sarjadtak ki. 
A tipikus és tiszta renaissance ornamentikától az úgynevezett úri hímzés 
motívumkincsén át egyenes út vezet a népművészet formáiig. S a 
legragyogóbb itáliai kórusoktól a nyírbátori pazar stallumokon, szerényebb 
főúri és városi polgári bútorokon át a föld népének holmijáig ugyanez az 
egyenes út figyelhető meg. Ami pedig a belső tartalmat, a szellemet illeti, a 
dokumentumok hosszú sora tanúsítja az  Attila-szittya vitézség és 
kereszténységvédelem hagyományának eleven életét évszázadokon át. 
, Kérlek tégedet, szerelmes atyámfia Pál, vitézködjél a keresztyéni hitért, a 
koronáért és ides hazánkért", így biztatja Kinizsi Pált Báthori István a 
kenyérmezei csatában Heltai Gáspár krónikája szerint. Ez a népszerű mű a 
XVI. század közepén híven fejezi ki a kor magyar lelkét. Ez Mátyás udvara 
szittya kultuszának, magyar vitézi öntudatának populáris formája, típusa a 
nagyszámú hasonló nyilatkozatoknak. 

S a mátyási renaissance egész továbbélése újra és újra az ő emlékéből nyer 
éltető erőt. Mikor egy későbbi nagy és igaz magyar, Zrínyi Miklós nemzete 
felemelésén töpreng, utána sóhajt a reménytelenség idején s 
személyiségének és tetteinek tanulmányozásába mélyedve, nevéhez rögzíti, 
igen jellemzően, az írás és fegyver kérdését egyaránt. , És noha a mi magyar 
nemzetünk — minden koron inkább  vitézségnek cselekedetiben 
gyönyörködött, hogysem a maga dicsőségének leírásában fáradozott volna, 
mindazonáltal sok vitéz királyinknak tündöklő neve köztünk is indított jó 
írókat, akik elégségesek voltak a magyar jó nevet örök feledékenységből 
dicsőségre és világra kihozni. Ha azért most ékesen író historicusink 
nincsenek, nem tulajdoníthatjuk nemzetünk íráshoz való restségének 
annyira, mint annak, hogy megholtak Mátyás királyok s újak nincsenek, 
kik indítanának új elméket és nevezetes okokat adnának az ékesen való 
írásra. Holott annak a dicsőséges királynak halála után ha lettek volna 
mások is olyanok, az mi gyönyörűséges pennánk... nem csak siralommal 
töltötte volna meg és keserves panaszkodásokkal históriáját, hanem talált 
volna más örvendetesb stílust... Mi sem siratnánk annyi veszedelmünket, ép 
volna országunk s Buda közepe volna, ha nem egész keresztyénségnek, 
legalább bizony Magyarországnak. De nem mindenik seculumban születik 
Fenix és sok száz esztendeig kell fáradozni a természetnek, meddig 


formálhat oly embert, aki világ s országok megbotránkozásának gyógyítója 
legyen s maga nemzetének megvilágosítója. Ilyen vala a mi jó Mátyás 
királyunk, aki mellé avagy igen kevés, avagy senki keresztény királyok 
közül, kik utána voltak, ne áldjon hasonlatosságért, mert bizony 
megocsúsodik érdeme Mátyás mellett s elvész tündöklősége, mint a 
csillagoknak nap támadásán. De mivelhogy a természet ezen az ő 
alkotmányán sokat fáradt, hihető, hogy meg is fáradt: mikor nyugszik meg 
másnak építésére, nem tudom. De legalább az mi időnkben inkább 
kívánható, hogysem remélhető gondolat." 

Ezekben a büszke és mélabús szavakban magaslik elénk a király 
romolhatatlan trónusa, elmúlhatatlan birodalma. Minden összeomlott utána, 
amire egész életét feltette. De miközben földi birodalmát hajszolta, 
megteremtett egy másikat, nem e földről valót, mert megmaradt a 
földindulás után, s egyre tisztábban, egyre sugárzóbban, egyre szilárdabban 
emelkedett ég felé csodálatos személyének és csodálatos életének emléke. 
Ez az egy el nem pusztulhatott a méltatlan utódok kezén. S ettől kezdve 
egyre épül birodalma, halhatatlan királysága nemzete lelkében. Megértette a 
nemzet és soha nem tudja feledni, mi volt az, hogy volt a magyarnak 
Mátyás királya. Korának búvárlója, Kardos Tibor, ebben látja legnagyobb 
történeti jelentőségét és a magyar renaissance lényegét. Így is van. ,,... 
a Mátyás-legendának az öntudatos magyarságot összefogó ereje adott az 
elveszett , valóságos Magyarország helyett egy eszmei, virtuális 
Magyarországot. A virtuális ország legyőzhetetlen volt. A virtuális élet, 
álomszerű, nagyszerű, Magyarország történetének szebbik része." 


59. AZ EMBER 


Az a tragikus voltában is csodálatos és félbeszakadtsága mellett is oly 
nagyhatású korszak, - egy uralkodó hatalma és egy ország dicsősége, - 
melyet itt idéztünk, egy helyzet és egy egyéniség találkozásából született 
meg. 

A helyzet: Magyarország a XV. század közepén. A híres Kánaán, mit 
nagyszámú, gazdag, büszke, bátor és harcias nemzet lakik, erőinek 
érintetlen teljében, áthatva jelentőségének, szerepének, hivatásának 
tudatával. Fiainak értelmi képességeit és a közügyekre való rátermettségét 
sem győzik dicsérni. Kiváló hadvezérek, ügyes diplomaták és közigazgatási 
férfiak egyaránt kitelnek belőlük. Csak erős kéz kell hozzá, hogy összefogja 
és irányítsa őket. Mert hajlamosak a magauraságra, egyéni utak követésére, 
a szilaj zabolátlanságra. Nem olyan nemzet ez, - s természetes urainak 
elvesztése után, szabad királyválasztása gőgjében s hozzá az ébredő 
renaissance individualizmusa és oligarchizmusa idején kivált nem, - amely 
a puszta cím előtt meghajlik és feladja a maga akaratát. Azt uralja, aki meg 
tudja hódítani. De aki valódi urává válik, nagy dolgokat mívelhet duzzadó 
képességeivel. S ki tudja, más nemzettel másként van-e! 

Hogy Mátyás öröksége elkallódott, annak sajátos okait láttuk. A nemzet 
régi vezetőit nem tudta megnyerni, csak megtörni, az általa felemelt új 
emberek még kevésbé értették meg és elborította agyukat a gazdátlanul 
rájuk szállt hatalom mámora. De míg élt, rendelkezett a nemzet erőivel, s 
méltó utód zökkenő nélkül folytathatta volna művét. Legalább is a realitás 
határai között, vagyis megtarthatta volna Magyarországot biztonságos 
nagyhatalmi helyzetében, kellő ellensúlyként Nyugat és Kelet törekvései 
közt. S ezzel Magyarország európai hivatásának teljesítését folytatta volna. 
Mert - hogy most a végén ismét visszatérjünk bevezetőnkhöz - Mátyás, 
miközben a császári trón kora nacionalizmusa idején elérhetetlen 
ábrándját űzte, feltartotta a középeurópai hegemónia kialakulását és 
az Európát fenyegető déli barbár áradatot.  Országlásának ez 
volt világtörténelmi jelentősége s ez lett volna utódai hivatása is. 

Az ország helyzetében adott feladatot azonban csak ő tudta teljesíteni. A 
helyzet a bekerítettség állapota. Köröskörül csupa ellenség s mind az ország 
meghódítására, a trón elfoglalására tör, melyre egy ritka szerencsés 


pillanatában legnagyobb fiát emelte a nemzet. A helyzet csak két utat 
mutatott. Az egyik az óvatos védekezés és egyezkedés, amely halogatja a 
döntést és az időre bízza. Bizonyára vannak esetek, mikor az 
eszélyesség ezt javasolja. De az idő a szakadatlan erőfeszítésben így is 
elernyeszti lassan az erőt, felmorzsolja s végül éppen úgy elhasználja, 
anélkül, hogy a szorító gyűrűt széttörné, mint a másik út, a merész 
nekivágás. Ez maga támad és igyekszik megsemmisíteni, uralmába venni a 
fenyegető erők gócait. 

A hagyományos magyar politika egyezkedés volt nyugat felé, támadás 
délnek. Mátyás a jogar átvételekor ezt akarta követni, országát a török 
szorítástól akarta támadás útján felszabadítani. Ezzel az ősi hivatást is 
teljesíteni vágyta. Ám a nyugati és északi szomszédok nem adtak neki még 
erre sem időt, támadásaikat nem szüntették meg, még őszinte kiegyezésre 
sem voltak hajlandók. Sőt igyekeztek kihasználni azt a szorítást, amit a 
közös ellenség egyelőre csak Magyarországra gyakorol. Pedig ő csak azon 
igyekezett, hogy tisztességes békét teremtsen velük s biztosítsa trónját és 
országa határait. Meg kellett tehát fordulnia, hogy a zaklatókat megtörje s a 
szorítást abban az irányban szüntesse meg támadás útján. S ekkor már a 
legteljesebb eredményre kellett törekednie: az ellenség helyébe ülni és erőit 
a maga birtokába venni. Ha ez sikerül, a déli határ teljes felszabadítása is 
sorra kerülhet. 

A tudományos kutatás újabb eredményei szerint egész hadi szervezete, 
védelmi rendszere és hadserege az idő haladtával egyre inkább olyanná 
válik, hogy a nyugatiak elleni hadviselésre alkalmas s a török ellen csak 
védekezésre. Ebből azonban nem mernénk azt a következtetést levonni, 
hogy a török elleni támadás gondolatáról teljesen lemondott s a nagy 
terv élete fogytáig való hangoztatása merő diplomáciai fogás, minden 
őszinteség nélkül. Kísérleteire és azok abbahagyásának okaira már 
rámutattunk. Most még egy lélektani vizsgálattal próbálkozzunk, mert a 
kérdés megérdemli, hogy igyekezzünk mindenképpen végére járni. 

Tudjuk, hogy mily erős családi érzés élt benne. Atyjának dicső emlékéből 
és bátyja mártíromságából valóságos kultuszt űzött. Fián rajongva csügg és 
felesége rokonait is elhalmozza kegyeivel. Ez egyébként a kor általános 
vonása. Mindenki háza naggyátételén fáradozik, s vannak valóságos családi 
feladatok, miket egyik nemzedék a másiktól vesz át. Emellett Mátyás 
trónját is az atyai dicsőségnek köszönheti. Alig hihető, hogy éppen az ebből 
ráháramló hivatást kivetette volna leikéből s ennek örökletességét minden 


őszinteség nélkül hangoztatta volna egész élete folyamán. Gondoljunk arra 
is, hogy a végén oly hatalmas volt, oly erős, hogy semmi szüksége nem volt 
már e színlelésre, bátran abbahagyhatta volna, s bizonynyal abba is hagyta 
volna e fölényes és gőgös ember, ha valóban csak színlelés lett volna. 
Hiszen láthatta, hogy semmi hatása sincs e régi szólamnak. Ha színlelés lett 
volna, kimondhatatlan teher lett volna, szinte elviselhetetlen. Unalmas. 
Gondoljunk arra is, hogy a nagy török elleni vállalatnak ez a szakadatlan 
tervezgetése nem volt ám olcsó játék sem. A családi hagyomány mellett ott 
volt erős nemzeti érzése is, melynek jeleit láttuk. Erős nemzeti nevelésben 
részesült és magasan lobogott benne a nemzeti öntudat és büszkeség lángja. 
Ennek pedig egyenesen lényege volt - ezt is láttuk - a török elleni küzdelem 
elszántsága. Amikor mélyen átérezte, mit jelent a nagy Hunyadi fiának 
lenni, nemcsak a családi, de a nemzeti hagyomány is izzott benne. Hiszen a 
kettő egyet jelentett. A nemzetet az jelentette szellemi értelemben, ami a 
Hunyadi név szellemi jelentése volt. Megbizonyosodtunk róla, hogy a 
, második Attila? lelkében ott élt a nemes vágy, hogy szittya népét a 
hatalom és dicsőség minél magasabb fokára emelje, oly naggyá tegye, mint 
példaképe idején volt. Ebbe pedig elkerülhetetlenül beletartozott a török 
nyomásnak megszüntetése. Elképzelhető, hogy Csehország, Morvaország, 
Ausztria meghódítója lemondjon örökölt déli hűbéres tartományairól? 
Végül ott volt vallásossága, melyre már hasonlóképpen utaltunk, s családi 
és nemzeti érzése mellett erről is kétségtelenül tudhatjuk, hogy hozzá 
tartozott szervesen szellemének alkatához. Világias ember volt, de istenfélő 
lélek és egyházának a külsőségeken túl is hű fia. 

Nem kétséges, hogy nagyratörésében alapvető az az általános lélektani 
jelenség, mely a természettől uralkodásra teremtett lelket, aki érzi istenadta 
fölényét, e fölény gyakorlására hajtja. Hatalom- és dicsőségvágyát szította 
atyjának fenséges emléke, háza önérzete is. Bizonnyal tüzelte a sok 
méltatlan bántalom is, miben családja s maga is gyermekkorában részesült, 
az  elégtételszerzés vágyával. Ám szavaiból és cselekedeteinek 
szövevényéből meggyőző erővel bontakozik ki az az őszinte vágy, hogy 
emberi nagyságát, uralmát, hatalmát és dicsőségét egy magasztos cél 
érdekében áldozott szolgálatokkal tegye emlékezetessé az utókor előtt. 
Valóban nagyratörő lélek volt, ám nagyratörése nem érte be a puszta 
hatalommal. A hatalmat eszményi céllal akarta igazolni, s minden 
bizonyíték amellett szól, hogy nemcsak kifelé szolgált ez a cél jótékony 
lepelként, hanem lelkiismerete szerint is mélységes hivatásérzéssel vallotta. 


Egyelőre azonban nyugatra kellett fordulnia, ahol szintén régi ellenség 
fenyegetett. Választását nem egy körülmény indokolta. A déli ellenséggel 
egyedül nem vehette fel a küzdelmet a döntő győzelem reményében, 
viszont segítségre, be kellett látnia, nem számíthatott. Minthogy azonban a 
védekezéshez elég volt a maga ereje is, ez az oldal volt a 
veszélytelenebb. Támadás számára azonban a nyugati oldal aránytalanul 
gyengébbnek, megverhetőnek mutatkozott. Emellett ez volt a közvetlenül 
veszélyesebb, mert míg délről trónját sem kellett féltenie, a nyugati 
ellenséggel alattvalói is cimboráltak. A nyugati győzelemmel nemcsak a 
külső ellenségtől menekül meg az ország, hanem a belső elégedetlenség is 
elveszti élesztőjét, segélyforrását és reménykeltőjét. S legfőképpen: ha 
meghódítja a nyugati ellenség földjeit és trónját, ő rendelkezik azokkal 
a fegyverekkel is, melyek nem akarják a közös ellenség ellenében segíteni, 
sőt inkább - nem érezve a közvetlen veszélyt - ők is rátámadnak a 
közvetlenül fenyegetettre. Ha terve sikerül nyugaton, a déli ellenségen is 
könnyen erőt vehet; talán még a nyugati fordulat is megismételhető: maga 
ül helyébe. 

A terv - láttuk - eleve kudarcra volt ítélve. Ám ez csak ma, sokszáz év 
múltán s a modern tudomány világánál visszatekintve ily világos. Mátyás 
korában nem egy nagyratörő lelket fűtött hasonló törekvés. Az a ragyogó, 
fiatal, duzzadó erejű és szárnyaló képzeletű korszak bővelkedik fantasztikus 
tervekkel. Ám még ekkor is, Magyarország szorongatott helyzetét 
a legteljesebb diadalra fordítani: ehhez valóban rendkívüli ember kellett. 

A kortársakat egész lénye az oroszlánra emlékeztette. Nem volt magas 
termetű, de széles válla, hatalmas mellkasa, büszke tartása mintegy 
megnövelte alakját. Kivált lovon nyúlt meg s egy fejjel látszott 
magasabbnak. Megjelenése mindig királyi volt. A széles vállon, erős 
nyakon hatalmas fő ült, dús, hullámos és fürtös aranyszínű hajjal övezve. 
Nyakát és fejét állandóan előre feszítette, mintha ugrásra készülne. Álla is 
kemény elszántságot mutatott, amint előre ugrott. Arcát rosszakarói rútnak 
írják, s még a hízelgők is marciálisnak mondták szépségét vénuszi helyett. 
Vonásai nem voltak finomak s idővel mély barázdákká vonták a gondok. 
Férfikora delén már az elhasználtság félreismerhetetlen jeleit olvashatni 
rajtuk. Homloka keskeny volt, arcformája széles, orra nagy és húsos végű, 
szája is nagy és nem szép formájú, alsó ajka gőgösen és kiábrándultan, de 
nagy akaraterőre vallóan biggyedt. A harmónia hiányzott az arcról. De a 
természetes fölény áradt el rajta. Az erőnek, sőt az erőszakosságnak 


kifejezője volt ez az arc, oly emberé, ki gyermekkora óta megszokta, hogy 
állandóan résen kell lennie, a legnagyobb erőt kifejtve, keményen 
parancsolnia és szakadatlanul harcban állania. Valóban a támadó arca ez. 

De az egész arcon uralkodtak a szemek. Ezek a nagy dióbarna szemek, 
tele tűzzel és hallatlan energiával, a lángész tekintetével, s melyek - amint 
Bonfini feljegyzi róluk - szabadon és egyenesen és rebbenés nélkül, 
állandóan tágra nyitva néztek a világba és az emberekre, leonis more, 
oroszlán módjára. Ezek az oroszlánszemek megbűvölték az embereket. 
Tekintetüket nehéz volt állani. Feljegyezték egy török követ esetét, ki 
hatásuk alatt nem tudott szóhoz jutni. Ha akarta, elragadó kedvesség, 
megnyerő nyájasság sugárzott belőlük, de ha elfutotta az indulat, - s ez 
gyakran megtörtént, - lángokat lövelt fekete mélyük, mit hangjának szabad 
kieresztésével kísért. Halálküzdelmében is úgy ordított, mint az oroszlán, 
a bécsi Burg ablakai remegtek bele. Feljegyezték azt a ferde pillantást is, 
mellyel hideg megvetésének kifejezést adott. Legtöbbször azonban 
méltóságos nyugalom honolt bennük, valóban az oroszlán királyi fölénye. 
Uralkodó szemei voltak. 

Mert , Mátyás mindenekfelett uralkodó volt. Amint pályáján 
végigpillantottunk, ez volt az első, amit megfigyelhettünk a serdülő ifjún, ki 
a humanisták körülrajongott Corvin Mátyásává volt leendő. Ő nemcsak a 
korabeli Európa legjelentékenyebb egyénisége, amint Szekfű Gyula méltán 
állapítja meg róla, hanem minden idők egyik legnagyobb uralkodója, 
kiről típust lehet mintázni. Aki közelébe jutott, elháríthatatlanul megérezte 
fönségét, s ha rokonszenvet vagy éppen szeretetet igen-igen ritkán váltott is 
ki, - ami szabályszerű oly embereknél, kik ily magasságban állanak 
embertársaik fölött, még pedig nemcsak cím szerint, - annál több csodálatot 
és rajongást vagy pedig elvakult, szenvedélyes gyűlöletet keltett. Még 
testének párájában is azt a sajátos illatot vélték érezni, amit Nagy Sándorról 
jegyeztek fel, mintha külön légkörben élne, elválasztva az emberektől. 

Pedig ő maga nem igen mesterkedett tekintélye növelésén. Persze nagyon 
is tudott királyi módon fellépni s mint az antik cézárok, szinte istenként 
jelenni meg, ha szükség volt rá, ha hatást kellett elérnie, s ilyenkor maga is 
hangsúlyozta az elérhetetlen magasságot, káprázatos pompával és 
hatalmának minden módon való kiállításával. Ez éppen úgy hozzátartozott 
az uralkodás technikájához, - melynek Mátyás tudatos művésze volt, - mint 
az állandó hadsereg, a bel- és külpolitika, vagy az az ügyesség, mely tudja, 
mikor kell méltóságteljesnek és megingathatatlannak, mikor hízelgőén 


kedvesnek, mikor panaszosan méltatlankodónak lenni, mikor kell hidegen 
hallgatni, elviselhetetlen csenddel morzsolni össze az előtte állót s 
mikor féktelen haraggal kitörni és vad ordítozással félemlíteni meg. A 
, színlelés mestere? csakugyan felhasznált mindent, egész színes és gazdag 
egyéniségét, hogy lenyűgözze az embereket és uralkodjék rajtuk. Hosszú 
sorát lehetne lepergetni az epizódoknak, melyekben művészetét csillogtatta. 
Néha az az érzése az embernek, hogy kevesebb fáradozással is elérhető lett 
volna a hatás, ám ő mintegy művészien kikerekítette. Valószínű, hogy élt 
benne valami nagyarányú színészi hajlam, élvezte ezt a képességét és 
boldoggá tette az elért hatás. 

Volt azonban magánélete is, s itt levetette a jelmezt. Nem ő akart 
elkülönülni az emberektől.  Iekintélyét nem  ápolgatta szánalmas 
mesterkedésekkel. Az olasz Bonfininek feltűnik, hogy a király - kivált 
második házasságáig - mily bizalmas viszonyban él az udvarbeliekkel, 
urakkal és nemesekkel, mily könnyű hozzá bejutni, ajtónállók nem őrzik, 
magatartása mily egyszerű és közvetlen, ,a magyar királyok szokása 
szerint". . Hadjáratban meg éppen együtt élt seregével, a 
sebesülteket akárhányszor sajátkezűleg etette és kötözte. Dicsekedett 
vele, hogy egy alkalommal, mikor maga ment Újlaki Miklóshoz, - ki annyit 
ártott neki, - minthogy az beteg volt, fájós lábát sajátkezűleg kente meg. 
Hogy mily könnyen ajándékozta bizalmát, azon ellenségei még 
gúnyolódtak is. Vágyott a szeretetre és maga is boldogan táplált gyengéd 
érzéseket. Fiai iránti szeretete, feleségéhez való szerelme közismert. 
Megörökítették a jelenetet, mikor felesége kis öccsének - kit esztergomi 
érsekké emelt - arcképét mily túláradó örömmel csókolgatta. Egész sereg 
nyilatkozatából sejthetjük ki a nagy ember bánatát viszonzatlan vonzalmain, 
mikkel emberekhez közeledett, hasztalan. 

A mindennapi életben nem járt kothurnuszon. A gyakori nagy lakomákon 
vígan, felszabadultan mulatozott, tekintélyét nem óvta a lerészegedéstől, sőt 
cimboráinak segítségére is volt, ha történetesen rosszul lettek, amint 
Bonfini feljegyezte. Azonban azt is észrevette, hogy , barátai közt néha a 
túlzó lakomázást, zajos mulatozást azért rendezte, hogy gondjait 
elűzze". Azt is tudjuk tőle, hogy ,nem egykönnyen engedte, hogy emberi 
örömeinek gátat vessenek, sűrűn hódolt könnyű kalandoknak". Kora és az 
utókor mondái is úgy ismerik, mint nagy tréfakedvelőt, tréfacsinálót és 
szellemes élcelőt. Bonfini megjegyzi róla, hogy a színészeket és udvari 
mulattatókat a kelleténél jobban becsüli. Általában úgy jelenik meg előttünk 


magánéletében, mint egészséges, tevékeny lélek, ki alapjában kedves, 
mohó, naiv életörömmel gazdag kedély. 

Természeténél fogva jólelkű volt. Meleg részvéttel hajolt a gyengékhez, a 
társadalom kicsinyeihez s védelmébe vette őket a hatalmasokkal szemben. 
Ebből nőtt ki az , igazságos Mátyás" alakja a legenda világában. Hatalmával 
sohsem élt vissza, személyes indulatból, érdekből vagy merő kedvtelésből 
egyéni sorsokat sohsem tett tönkre. Bonfini például feljegyezte róla, hogy 
idegen — házaséleteket sohsem dúlt föl. A korában szokásos 
elvetemültségekre sohsem ragadtatta magát, mint erre már utaltunk. 
Kegyetlenségnek nyoma sem volt benne. A sok hűtlenség, összeesküvés, 
zendülés nyomán kora más uralkodói vérfürdőket rendeztek volna, míg ő 
beérte puszta fenyegetéssel, a hivatal elvételével, rövid fogsággal. Galeotto 
elbeszéli, hogy utálatosnak és megvetendőnek tartotta a bizalommal való 
visszaélést, a rágalmazást, az ellenfél megmérgezését. Személye igazolása a 
közmondásnak, mely a nyugodt lelkiismeretet és nyugodt álmot 
összekapcsolja. Galeotto csodálkozva figyeli meg, hogy táborban, 
csatazajban a legédesebben tudott aludni, de otthoni nyugalmában a 
suttogás felriasztotta, , ne tulajdonítsa hát ezt senki - teszi hozzá - 
gyanakodás vagy óvatosság következményének". Azt is tudjuk róla, hogy 
általában nem őriztette magát, nem félt merénylettől. 

Bátorsága különben is már életében legendás. Személyesen vett részt 
ütközetekben, vállalkozott kémszemlékre, az ostromlott városokba szívesen 
lopózott álruhában, életveszedelemben számtalanszor forgott s elmondhatta, 
hogy , sebeket visel testén". Visszasóhajtotta azt a régi időt, mikor a vezérek 
maguk keltek döntő bajvívásra: , ez tüntetné ki a fejedelmek nagyságát és 
bátorságát s mutatná meg némelyek gyávaságát, akik nem harcolnak, 
hanem kényelemben üldögélnek s mégis a harci erényeket magasztalják; 
akkor aztán elválnék, hogy a nagy tudományszomj vagy pedig a gyávaság 
miatt zárkóznak-e cellájukba sokan azok közül, akiket az avatatlan tömeg 
oly nagyra tart". Ezt a nyilatkozatát különben oda lehet állítani azon 
vonások közé, melyek szittyaságát jellemzik. 

S illő ahhoz a kitűnő katonához, melynek ismerték és ismerjük. Nemcsak 
hadvezéri genialitására gondolunk most, mely számos újítással dicsekedhet 
s mellyel hadseregét megszervezte, haditerveit megalkotta, végrehajtotta, 
győzelmeit kivívta és kihasználta, hanem arra, hogy nemcsak vezére, 
de tagja is volt hadseregének; mindazt kiállta, amit harcosai s mindazt tudta 
is. Feljegyezték fáradhatatlanságát, a kitartást, mellyel a viszontagságokat 


elviselte, s a fegyverforgatásban való ügyességét. Ezt az ügyességet 
szívesen tette próbára a békeidők tornajátékain is. 

Általában szívesen vetette küzdelembe képességeit. Mint ahogy testi erejét 
és ügyességét, - , gyorsaságát", Bonfini szerint, ki nem győzi csodálni ezt a 
tulajdonságát, - próbára tette a tornán, úgy eszejárásának fürgeségét is 
tudósaival való vitákban. Élvezte erejét. A szemlélőnek az a benyomása, 
hogy volt benne valami a  játékosból.  Élvezte az esélyes, 
veszélyes helyzetet, mely próbára tette, a kockázatot, mely kihívta 
merészségét, s élvezte a maga fölényét, talán közmondásos szerencséjét is. 
Bonfini elbeszél e szerencséről egy esetet. A cseh hadjáratban kifogyott a 
pénze és nem tudta zsoldosait kifizetni. A sereg zúgolódott és alig tudta 
tartani őket ígéreteivel, melyek holnapról holnapra tolódtak. Mikor már a 
végső határig jutott a zsoldosok türelme, egy este kockázó kapitányai és 
hadnagyai közé ült és játszott velük. Reggelre tízezer aranyat nyert, 
kifizette a sereget belőle és továbbvonult. De élvezte magát az akciót, a 
cselekvést is, a tevékeny életet. Élt benne a nagy emberek szenvedélye és 
képessége, mely az élet nyersanyagának formálására hajtja és teszi képessé 
is őket. 

Olykor azonban, úgy látszik, elfogta a csömör, s vágy támadt benne az 
elvonult, kontemplatív élet után. Van egy levele, mely nem lehet puszta 
frázis. Egy humanista könyvküldeményét köszöni meg: , nem hallgathatjuk 
el, hogy szánalmasnak tartjuk a királyok sorsát, mert kénytelenek háborúkat 
viselni, amik gyakran diadalokat hoznak, de mindig embervér özönét 
ontják... Ellenben irigylendő a te sorsod és írótársaidé, mert nem vérontásra 
és uralomra irányulnak vágyaitok, hanem egyedül az erény és az irodalom 
babéraiért versenyeztek". A tudós cellájába azonban aligha vonult volna el. 

Legszívesebben azonban alighanem félelmetes akaraterejét tette próbára és 
legmélyebb gyönyörűséggel ennek győzhetetlenségét élvezte. 

Az uralkodó az, aki akaratát mások felett érvényesíti. Mátyást ez az 
érvényesülni vágyó akarat tette valódi uralkodóvá. Ez törhetetlen volt 
benne. Nem tágított céljától, ,,...a király kedig iffiu, furcsa, nagyakaró és 
egy mindenre kész vala", írja a jámbor Heltai. Más helyt azt mondja, hogy 
, Mátyás király felette igen kövély és felfuvalkodott elméjű vala, nem tuda 
semmi bosszúságot elszenvedni, hanem kész vala mindenkoron a 
bosszúállásra". Kázmér lengyel királlyal pedig ilyen szavakat intéztet 
hozzá: , Mi oka ez, hogy senkit sem akarsz melletted szenvedni? Mátyás, 
atyámfia, felette igen nagy a te tisztességkívánásod. Követni akarod az 


Julius császárt és a Nagy Sándort..." Egy közel száz évvel későbbi megtört, 
magábaszálló és alázatos korszellem gyermekének valóban , furcsa" lehetett 
ez a hivalkodó akarat, s tántoríthatatlansága, következetessége abból a 
szemszögből már elvakult kevélységnek és a bosszú hajszolásának 
látszhatott. 

Holott amily törhetetlen volt ez az akarat, éppen oly hajlékony. Nem volt 
makacs ember Mátyás. Gyors ember volt. Egész életritmusa rendkívül 
élénk, rohanó. Nem szerette hát a várakozást. Könnyedén váltott módszert, 
eszközt, utat.  Ellenfeleit elkápráztatta és  tanácstalanságba ejtette 
cikázásával, emberei pedig nem tudták követni felfogásukkal és 
megértésükkel. Ha felismerte, hogy akarata egy ponton akadályba ütközik, 
nem vesztegelt, hanem legott más és legtöbbször meglepő fordulattal 
próbálkozott, melyet kevésbé éles szem és óvatosabb kedély sohsem vett 
volna észre. Villámgyorsan változtatott taktikáján. Felülmúlhatatlanul 
leleményes volt az eszközök Meszelésében. Egyszer például azzal lepte 
meg Európát, hogy röpiratot nyomatott, így ő volt az első, aki a sajtót 
politikai célra használta. Mint a szittya lovasoknak az ellenséget 
félrevezető  száguldozása, olyan politikája. Élete ezért oly gazdag 
szövevény. Ám egy központi cél visz bele egységet. Mert a végső tervhez és 
célhoz kiirthatatlan szívóssággal ragaszkodott: a császári trónhoz, s ezzel a 
hatalmon is túli céljához, mely e hatalmat is igazolja. Ez a félelmetes akarat 
volt az, amelynek nyűgétől oly megkönnyebbülten szabadult fel halála után 
egész Európa, s országa is, mit ezzel az akarattal emelt oly magasra. 

S ő tudta is, milyen helyet foglal el személyiségében ez az akarat. S tudott 
bánni vele. Galeotto egy minden látszólagos jelentéktelenségében is igen 
jellemző dolgot beszél el róla. 

Magyarországon különösen kiváló a csukának a húsa s kivált a máját 
becsülik sokra, meséli az olasz. , A királyi ételek közé szokás számítani." 
Éppen ezért feltűnő volt, hogy Mátyás király sohsem nyúl az eléje tett 
csukamájhoz, holott nagy ínyenc volt s büszke volt szakácsművészetére is, 
melyet baráti körben szívesen gyakorolt. Így aztán senki sem evett a 
májból, minthogy neki tartották fent. Egyszer aztán ,egy okos és 
kissé merész férfiú" megkérdezte, miért nem eszik ebből a remek ételből. 
Ekkor a király elmondta, hogy gyermekkori fogadás miatt tartóztatja meg 
magát, holott jól ismeri ízletességét. Egyszer ugyanis tanúja volt, hogy két 
ember összeveszett egy csukamájon, a végén fegyverre keltek és megölték 
egymást. Ezért megfogadta, hogy sohsem eszik abból, ami két ember 


halálának okozója volt. Az olasz bámulatát fejezi ki, hogy egy gyermekkori 
benyomás ily erős lehet. Pedig itt az önuralom tudatos gyakorlatáról van 
szó. 

Mátyás akarata elsősorban önmaga felett uralkodott. Sohsem vesztette el 
fejét. Mindig tudta, mit cselekszik. Ha indulata kitört, s ez - többször láttuk 
- gyakran megtörtént - hirtelenharagú voltát a környezetében élők mind 
megjegyzik, -tervszerűen hagyta kitörni, mert vagy nem kellett félnie káros 
következményektől, vagy beleillett taktikájába ez a hatás is. De 
csodálatosan tudott indulatán uralkodni, ha ez volt a célravezető. Nem 
egyszer jelenik meg úgy előttünk, hogy szinte halljuk a fogcsikorgást, 
mellyel lázadó temperamentumán uralkodik. De dühe éppen oly hamar le is 
csillapodott, ha kitörhetett és nem emésztette, és sem haragtartó, sem 
bosszúálló nem volt. Magyar ember volt. 

Erről már többször beszéltünk. Kifejtettük, hogy könnyű megbocsátása 
nem is annyira  nagylelkűségből, mint inkább  megvetésből, 
kiábrándultságból, rezignációból fakadt. Az embereket valóban nem 
tarthatta valami sokra. Már gyermekkorában megismerhette gyengéiket, 
állhatatlanságukat, —— megbízhatatlanságukat, —— önzésüket, hiúságukat, 
megvásárolhatóságukat, kijátszhatóságukat, gonoszságukat és 
ostobaságukat. Később, a trónon bőven gyarapíthatta ismereteit. Hallatlan 
fölényt adott ez neki az emberek fölött, bár fájdalmas fölényt, mert hiszen ő 
természeténél fogva inkább jóhiszemű, nagylelkű, nyílt és bizalomravágyó 
volt. De ha egybevetjük a látszat szerint csakugyan jóhiszemű, könnyen 
hívő, megbocsátó, a bizalmat könnyen ajándékozó magaviseletét keserű, 
megvető nyilatkozataival embereiről, miket már idéztünk, továbbá azzal, 
mely szerint nem szereti a felmelegített levest és a megengesztelődött 
barátot, mert az ilyen levesben mindig van valami kellemetlen íz, az ilyen 
barátban pedig valami a régi ellenségből, megérthetjük magaviseletének 
valódi motívumait. Nem jóhiszeműség volt ez, hanem éppen a legnagyobb 
megvetés nyilvánulása. Annyira sem becsülte őket, hogy haragot tartson 
rájuk és óvakodjék tőlük. Legfeljebb múló dühre lobbant, vagy gúnyolta 
őket. 

A gúny erős vonása volt Mátyás egyéniségének. Ebben szellemének élét is 
élvezhette s az emberek iránti megvetésének is kifejezést adhatott. 
Gúnyolódásának nagy skálája volt. Az egyszerű baráti csipkelődéstől azon 
a csufondároskodáson keresztül, mikor a lengyel király panaszára, hogy 
alattvalóit ellene lázítja, azzal válaszol, hogy ő csak, amint illik, az 


öregebbtől tanul és a lengyel király példáját követi, ki az ő alattvalóit meg 
ellene pártfogolta, sőt a trónt is elfogadta volna tőlük, egészen addig a 
fenyegető fordulatig terjed, melyet Podjebrád Györgynek ír az ellene 
fondorkodó Újlaki Miklósról - ugyanarról, kinek később lábát kenegette , ne 
vegye rossz néven, ha Miklós vajdát valami baj találná érni". 

De azt a fölényt, amit az emberek iránt érzett, azt érezte a világ javai iránt 
is. Tudta, hogy szükség van rájuk, többek közt az emberek megvásárlására 
is, de nem volt a pénz rabja soha. Könnyű kézzel bánt vele. Bőven szórta, 
nem fukarkodott a vásáron, mikor valaminek az eléréséről volt szó. 
Bőkezűsége -ami legtöbbször egyszerű vesztegetés volt - legendás 
hírben állott. De meg is tudta szerezni. Ura volt a pénznek is. Képzelőereje 
akkor sem hagyta cserben, ha jövedelmi forrásokat kellett megnyitni. 

A képzelőerő pedig nem ellentétes az ésszel. A fantázia tevékenysége 
nemcsak a képek szabad, valóságfölötti kapcsolásában áll, amiből a 
művészet születik, hanem lényeges eleme az értelmi megismerésnek is. Ő 
tesz képessé bennünket, hogy összefoglaljuk az érzéki adatokat, mögéjük 
lássunk, megpillantsuk a lényeget, megértsük a jelenség értelmét, mert 
nélküle nem tudnánk kilépni önmagunkból, nem tudnánk mintegy áttenni 
magunkat egy más lénybe, helyzetbe, lélekbe. A beleképzelés mintegy 
átéleti velünk a megismerendő tárgyat, ezért nélküle teljes megismerés 
nincsen is. Ő eleveníti meg a magukban holt adatokat a világról. A 
fantáziában szegény emberek ,nem értik" a világot, áthághatatlan fallal 
zárja el őket ez a hiányosságuk, mint a vakság. De a fantázia tesz 
képessé bennünket arra is, hogy belenyúlhassunk a világ dolgai közé, az 
élet fejlődésébe. Hogy ezt megtehessük, előre el kell képzelnünk a 
folyamatot amit meg akarunk valósítani, fel kell idézni az okok láncolatát, 
amely a feltett célig vezet. S fantázia nélkül a körülményeket sem tudnánk 
magunk elé teríteni, melyekbe bele akarunk nyúlni, a valóság mezejét, 
melyen képzeletünk művét létre akarjuk hozni. A belátó fantázia és 
teremtő fantázia kiegészíti egymást. Az, amit intelligenciának nevezünk, 
lényegében képzelőerő, megismerő fantázia. 

Mátyásban mindkét irányban rendkívül fejlett fantázia dolgozott. 
Akaratereje hasztalan lett volna enélkül. Ez az intelligencia tárta fel előtte 
páratlan világosságban és tisztaságban a dolgok összefüggését, a helyzetek 
lényegét, az emberek titkát, s ez mutatta meg neki az utak és módok 
hallatlan bőségét a nagy terv véghezvitelére, mit ugyanez a szárnyaló 
fantázia teremtett. Azt mondtuk róla, hogy csodálatosan leleményes volt. A 


fantázia műve ez. Láttuk mint a , színlelés mesterét". Ez is képzelőerejéből 
fakadt. Emberismerete és megértő, elnéző rezignációja: mind ennek a 
tevékenysége. De ennek a dús képzeletnek a megnyilatkozása a hatalom 
mélységes és központi vágya egész személyiségében, az a vágy, hogy az 
élet nyersanyagát formálja, mások akaratát irányítsa, hogy ,az élet 
játékának ura és mestere legyen". Rokon ez a művész hajlamával, csakhogy 
nem papír, vászon vagy márvány az anyaga, hanem maga az eleven élet, a 
valóság kemény gránitja. 

Ezért hát fantáziája nem is hagyta el ennek talaját. A valóság elemeivel 
dolgozott. Realizmusát mindenki megállapítja. Mi láttuk, hogy végső célja 
a kor viszonyai közt eleve elérhetetlen volt, de ezt csak ma láthatjuk, a 
maga idején ez a terv is reális volt. A mi belátásunk az egész későbbi 
fejlődés ismeretének tanulsága. Ő számbavette az összes belátható 
körülményeket; nem írható realizmusa rovására, hogy homályban maradt 
előtte is, mint összes kortársai előtt, az az ébredező erő, mely már ekkor is 
mindennél hatalmasabbnak bizonyult. Ő realista volt és logikus. Világosan 
felismerte a megvalósítható és megvalósítandó oksorozatot, mely a cél felé 
vezet, s ha közben észrevette, hogy akadály merült fel, azonnal más 
irányt adott a tervezett oksorozatnak, elfogulatlanul és tévedhetetlenül 
logikusan. Tudott számolni az okokkal. 

Akaratereje mellett ez a másik fölényes tulajdonsága. Félelmetesen okos 
volt. A magyar szó etimológiai értelmében véve e kifejezést. Észjárását az 
okok kapcsolatai vezették. Gondolkozásmódja nem ötletszerű, hanem 
szigorúan kauzális volt. Ez irányította tetteit, egész életét. Ezért volt olyan 
hallatlanul következetes életének minden meglepő fordulatossága közepett 
is. Ez a fordulatosság is okszerű mindig. Érzelmeit, indulatait nem engedi 
beleszólani élete irányításába, holott bőven duzzadtak lelkében. Ezt az 
okosságot mindenki lenyűgözve érezte, s a barát csodálta kérlelhetetlen 
logikáját, az ellenfél pedig vergődött benne. Akaratereje mellett ezzel érte el 
nagy sikereit. 

Csak egy érzés volt, amelynek fantázia, okosság, akarat s minden, amit 
ezekkel teremtett, mind csak eszköze volt, egyetlen hatalmas szenvedély: 
hatalom- és dicsőségvágya. Ebből a nemes nagyratörekvésből, a 
humanisták magnanimitásából bomlott ki Mátyás király csodálatos élete és 
birodalma, Magyarország tündöklő korszaka. S ebből hajtott ki egész 
fenséges személyisége. 


Élete nyomán legendák és anekdoták indáinak szövevénye borította el 
hatalmas alakját. Ez a szövevény igazi lényét elleplezi az utókor 
közvéleménye előtt. Életében, amint haladt a maga útján, fölfelé, 
mindinkább magasabbra, úgy távolodott egyre inkább az emberektől, 
csúcsokra, hová senki sem tudta követni, csak az értetlenség és borzadó 
gyűlölet érte utól még ott is. Halála után fordított volt az útja. Népe egyre 
inkább magáénak kezdte érezni, de az a Mátyás, akit visszahozott, nem az 
igazi Mátyás volt. Átformálta a maga céljaira. Az igazi Mátyást, akit a 
bautzeni emlékmű  örökített meg, hatalmának teljében, komor 
méltóságában, a nagy uralkodó és nagy ember végzetes és elkerülhetetlen 
magánosságában, angyalok emelte koronával feje fölött, lábait oroszlánon 
nyugtatva, jogarral és országalmával - az igazi Mátyást csak elfogulatlan és 
aprólékos munkával lehet kibontani a monda szövevénye alól. De a lefejtett 
indák alól olyan fönséges arc tekint reánk, melynek a mondák képe 
nyomába sem léphet. 


UTÓSZÓ 


A történet megszakítatlan folytonosság. Egyetlen folyam, melyben az 
események hullámai, emberek és tettek, egymásra torlódnak, s rajtuk 
ugyanaz az elem folyik át a kezdetnélküliségből a végnélküliségbe tartva. A 
történet jelenségei tehát nemcsak önmagukban vannak és önmagukért, 
hanem egyben megelőző és következő jelenségekhez is kapcsolódnak, s 
van egy örök értelmük is, mely a  valamennyiükkel közös, a 
valamennyiükben, az egész történetben megnyilvánuló lényegre utal. A 
történet mozzanata nemcsak jelen, hanem megvalósult jövője is a múltnak 
és múltja az eljövendő jelennek, s mozzanata az örökkévalóságnak is. 

A történettudomány és történelemírás a jelenségeket, a nagy történeti 
folyamat kisebb vagy nagyobb szakaszait mesterségesen elkülönítve 
önmagukban vizsgálja, csupán az addigi múlttal való kapcsolatukra 
ügyelve. Az a célja, hogy minél alaposabban feltárva részleteit, átelemezve 
alkatát, tárgyát a maga határai közt elénk állítsa. Meg akarja ismerni a múlt 
egy mozzanatát, mint valóságot. Ha nem érjük be ezzel, hanem fel akarjuk 
tárni azt az örökkévaló értelmet is, mely az egyes mozzanatokban 
nyilatkozik, ha tehát a történet egészére tekintünk és lényegét kutatjuk, ha 
nem az adott valóságot, hanem annak valóságfölötti jelentését akarjuk 
megismerni, akkor történetfilozófiát űzünk. De van egy harmadik 
szemléletmód is. A múlt jelenségeit nézhetjük jelenünkkel vonatkozásban. 
Vizsgálhatjuk, hogyan fakadtak a múltból a jelen problémái és jelenségei, s 
mit jelent a múlt a mai nemzedék számára. Ilyenkor nyíltan azért fordulunk 
a múlthoz, hogy a jelen számára az eligazodás szempontjait nyerjük tőle. 
Nem merőben elméleti ismeretet, hanem gyakorlati útmutatást. Tanulságot. 
Talán csak bátorítást. Ez a  történetpolitika.  Hasznosítása ez a 
történelmi ismereteknek. 

A jó történetpolitika a történelmen, mint szaktudományon és a 
történetfilozófián nyugszik. Ismernie kell a valóság adatait, hitelesen és 
elfogulatlanul, mert másként használhatatlan, sőt káros, mert félrevezető 
lesz a tanulság, ingatag a terv, amit ráépítünk, egyszóval nem szolgálja a 
gyakorlat, a cselekvés érdekeit. De látnia kell a nagy, egész összefüggését 
és az egyetemes lényeget is, mert csak így tudja a maga valódi 
összefüggésében látni a történetpolitika által feltárt képet, a múlt és jelen 


összefüggését, sőt lehető és megvalósítható összefüggésüket a jövővel, 
melyet a történetpolitika kutat. Csak a történetfilozófia mutatja fel azt az 
ismeretet, melyből a történet alakításának a normáját levonhatjuk. A 
történeti jövőt előkészíteni vágyó történetpolitika számára tehát éppen úgy 
nélkülözhetetlen az egyetemes eszmék ismerete, mint a valóság adatainak 
feltárása. A történetpolitika a gyakorlat számára akarja megvonni a múltból 
a jelenen át a jövő felé vezető irányt. Ezt pedig a múltat, jelent, jövőt 
egybekapcsoló örökkévaló írja elő. 

Ha a történetpolitika egy nemzet használatára vizsgálja felvett 
problémáját, mindezeket a kívánalmakat kissé szűkíteni kell. Az adatok a 
nemzeti történelem adatai, az általános elv a nemzeti történet filozófiája. A 
történetpolitika azt kérdi a történetfilozófustól, mi az, ami a nemzet egész 
történetének, összes mozzanatainak közös értelmet ad, azokat egységbe 
fűzi, egyetlen történeti folyamat részleteivé teszi, mi a lényege a nemzet 
életének. Ez a nemzet sorsa és hivatása az emberiség egyetemében, a többi 
nemzetek között. Ez a nemzeti történet filozófiájának végső felelete. Az így 
feltáruló eszme, mint ahogy a nemzet maga is időbeli történeti jelenség, az 
idő korlátaihoz van kötve. De a nemzetre nézve, míg él, érvényes, s ha a 
nemzet . hű akar maradni önmagához, fenn akarja magát 
tartani, ragaszkodnia kell hozzá és  tántoríthatatlanul követni. A 
történetpolitika feladata: ennek az általános lényegnek időbeli jelentkezését 
megmutatni a jelen és múlt összefüggésében, s ezzel a jövő útjára fényt 
vetni eligazodásul. 

Ez a tanulmány történetpolitikai dolgozat. Azt vizsgálta, mi a jelentősége 
Mátyás királynak és életművének a magyar történet egészében, így a jelen 
számára is, s hogyan nyilatkozik benne az egyetemes magyar eszme és 
hivatás. 

Történetpolitikai munkát írhat szaktörténész és történetfilozófus egyaránt, 
s írhat olyan is, aki egyik tudományágban sem önálló kutató. A 
történetpolitikai mű  önállóságához nem elengedhetetlen sem a 
részletkutatások, sem a filozófiai rendszer önállósága; elegendő, ha a 
történetfilozófiai eszme és a történelmi anyag politikai beállítása s a levont 
következtetések a szerző sajátjai. Természetesen azért annál becsesebb 
a történetpolitikai tanulmány is, minél több eredetiség van a filozófiai és 
históriai elemekben is. 

E könyv szerzője nem önálló kutató a történelemben, nem szakhistórikus, 
nem vállalkozott hát új adatok gyűjtésére, hanem élve a történetpolitikai 


kutató jogával, azzal az anyaggal dolgozott, amit a történetkutatás eddig 
összegyűjtött. Sajnos, a jubiláns év várható részleteredményeit még nem 
használhatta. Az egykorú elbeszélő forrásokon kívül elsősorban Teleki 
József gróf és Fraknói Vilmos máig is alapvető életrajzaiból merített, az 
újabb kutatások eredményeit pedig Szekfű Gyula vonatkozó fejezetéből 
ismerte meg a Hóman Bálinttal közösen írt Magyar Történet-ben. Hóman 
Bálint összegyűjtött munkái Magyar középkor c. kötetét is sok haszonnal 
forgatta. A részletekre nézve főként Horváth János: Az irodalmi műveltség 
megoszlása, A magyar humanizmus, 1936. c. művét és Kardos Tibor 
dolgozatait vette alapul, elsősorban Callimachus, 1931., Magyar reneszánsz 
írók, 1934. és Deákműveltség és magyar renaissance, Századok, 1939. 
Használta még Deér József dolgozatát: A magyar nemzeti öntudat 
kialakulása, Magyarságtudomány, 1936. További irodalmat ezek a művek 
sorolnak fel. 

A szerző történetfilozófiai vizsgálódásokkal foglalkozik, s többek közt a 
magyar nemzeti történet filozófiájának néhány kérdését próbálta 
megismerni. Így nemcsak tárgya történetpolitikai beállításáért vállalja a 
felelősséget, hanem azért a történetfilozófiai rendszerért is, mely a beállítás 
szempontjait — nyújtotta. E — szempontok saját kutatásainak az 
eredményei, vagy legalább neki is van része kidolgozásukban. Az 
eredmények egy része itt kerül először részletes kifejtésre, főként az 
első fejezetben, mely az egész mű alapja és kerete, - egy nemrég megjelent 
cikkében, Agua contradictionis, Corvina, 1940., éppen csak jelezte őket, - 
más részük azonban már korábban közzététetett, A magyar nemzeti szellem, 
Magyarságtudomány, 1937., A magyar nemzeteszme, 1939. E dolgozatait 
itt felhasználta a szerző. Felhasználta egy Mátyás-portréját is, Mátyás 
király, Tükör, 1940., s a renaissance jellemzésénél A reformáció történeti 
jelentősége, Protestáns Szemle, 1939. c. tanulmányát. 

A szerző, mielőtt búcsút venne az olvasótól, nem titkolja, hogy maga is 
varázsa alá került a nagy király személyének és tragédiájának. De hátha így 
még közelebb hozta az olvasóhoz, mintha érzéseit kitörölte volna az 
elbeszélés és fejtegetés margójáról. Márpedig azt tartotta e történetpolitikai 
tanulmány végső feladatának, hogy maga is szerény részt vállaljon a 
nagy király valódi birodalma építésében, védelmében, hogy termékeny 
emlékét nemzete lelkében maga is táplálja. 


A KIADÓ UTÓSZAVA 


Joó Tibor Kolozsvárott született 1901-ben. Egyetemi tanulmányait 
Szegeden végezte, 1929-33 között ugyanitt könyvtáros, ezt követően az 
Országos Széchenyi Könyvtár dolgozója. 1939-től egyetemi magántanár. 
1945-ben hunyt el, a főváros ostroma során szerzett sebesülésében. 
Fontosabb könyvei: Bevezetés a szellemtörténetbe (1935); A magyar 
nemzeteszme (1939); Magyar nacionalizmus (1941). Több más 
folyóirat . mellett gyakorta publikált a Nyugatban, a Magyar 
könyvszemlében, a Protestáns Szemlében, s rendszeresen jelentek 
meg recenziói a Századokban. 

Joó Tibor a Mátyás és birodalma című munkáját Budapesten adta ki az 
Athenaeum kiadó gondozásában, 1940-ben. Kötetünk érintetlenül közli az 
eredeti szöveget. Tehát sem az egykori helyesíráson vagy szóhasználaton, 
sem a mondatszerkesztésen nem változtattunk, csak a nyilvánvaló 
elírásokat, nyomdahibákat javítottuk. 


